遇到啲節日，收到啲小禮物嘅機會就相對高啲，時近農曆年，食友所送贈嘅小禮物喺「Bonjour」曲奇，細細嘅一小盒，紅底白字，份外搶眼。拆開包裝盒，再睇睇旁邊嘅招紙，喺朱古力杏仁片曲奇，由於無加防腐，食用期大概只有兩星期。


一盒7片，塊塊做得大塊又墜手，朱古力味好夠濃，最緊要喺曲奇做得香脆鬆化，而且，混晌其中嘅杏仁片脆口，增添曲奇嘅口感，真喺一塊接一塊食唔停，轉眼就KO晒成盒。第一次試「Bonjour 」呢個品牌嘅曲奇，着實有質素，知道佢仲有其他口味，有機會都買啲嚟試吓先                    題外話/補充資料 因為喺朋友送贈，所以，幾個細項評分嘅參考值唔大。


呢一篇諗咗好耐，究竟加唔加入「好友狂嚐曲」嘅系列，因為，嚴格嚟講，佢絕對唔喺曲奇，但個名稱又跟曲奇扯上關係，就喺嚟自「Rondavy's Artisan Kitchen」嘅Sconkie。粉藍色嘅包裝盒，仲要襯上喱士花帶，少女味十足，難以想像喺送俾小弟呢個麻甩佬作為生日禮物，實在太多謝友人餽贈。


咁咩叫做Sconkie呢？其實，取自Scone+Cookie，但完全唔太曲奇嘅元素，至少成份上牛油排到最後，份量佔得非常之少，只可以睇為迷你版嘅士乾，或者做成曲奇呎吋嘅士乾。內裡共有6款Sconkie ，全獨立包裝，跟住，再慢慢逐款細嚐，跟大家分享。


Earl Grey 睇佢外觀，就知用料十足，未食都已經聞到伯爵茶嘅香氣。入口，跟食一般嘅士乾分別唔太，乾乾哋身，軟軟腍腍，但茶味真喺濃郁。Sesame 輪到芝麻味，同樣喺芝麻味突出，咬到細碎嘅黑芝麻。


其實，士乾嘅質感唔喺人人都識欣賞，佢哋棄曲奇，而做成士乾，都有少少冒險。Ginger 睇樣就唔知哋點，要試吓先知龍與鳳。咬落，啲薑味確喺幾出，帶微微辛味。Garlic 蒜味嘅嘢一向討人歡心，因為夠香濃惹味。


呢粒士乾嘅蒜味，亦都夠晒強勁，未入口都聞到。Coffee 相對以上嘅味道嚟講，咖啡味則比較大眾化，但同樣做得出色，咖啡味都頗香醇，配番杯咖啡，一流啦！Cocoa 取而代之嘅，喺比朱古力更濃、更甘苦嘅可可口味。


可可味挺濃郁，帶微微嘅苦味，感覺不俗。文初都有講，Sconkie理論上視為迷你版嘅士乾，所以，放咗晌「好友狂嚐曲」嘅系列之內，明顯有點抽水之嫌，名符其實嘅偽曲奇食評，哈哈。                   題外話/補充資料 因為喺朋友送贈，所以，幾個細項評分嘅參考值唔大。


一到農曆年，總會收到朋友所送嘅新年賀禮，其實，跟朋友講過好多次，真喺唔好嘥錢破費，但好些有心嘅朋友一定送上少少心意，實在感恩。紅噹噹嘅包裝盒，喺「奇華」嘅蝴蝶酥，佢哋嘅蝴蝶酥唔喺第一次接觸，知道甚具質素。


打開包裝，有啲驚喜，因為原來喺有3款口味，包括原味、咖啡味及黑白芝麻味，分開獨立包裝，每款口味有2包，每包有3件。原味蝴蝶酥 原味就梗喺食其牛油香啦，蝴蝶酥做得外形工整，蝴蝶形平均，又烘得金黃。入口非常鬆化香脆，甚有牛油香，好味。


咖啡蝴蝶酥 印象中都未食過咖啡味嘅蝴蝶酥，好似曬黑咗嘅蝴蝶酥，中間多咗一層深色嘅咖啡層，果然，食落咖啡味突出，效果真哋唔錯，做出嚟嘅外形亦無走樣。黑白芝麻蝴蝶酥 我記得舊年好似試過一次，喺以原味嘅基礎上混入黑白芝麻，入口除牛油香，就多添一陣陣芝麻香，脆口度依然，酥底水準穩定。


再次多謝好友送贈，讓我同家人又一之試到唔同味道嘅蝴蝶酥。                   題外話/補充資料 因為喺朋友送贈，所以，幾個細項評分嘅參考值唔大。


補祝老婆生日，唔單止入嚟迪士尼玩番日，仲食番餐好嘅。之前嚟都喺晌樂園裡面嘅餐廳度食，今次就走出園外，到迪士尼探索家度假酒店嘅「雲龍軒」食晏，聽個名好中式，無錯，佢其實屬於家中菜館，但逢星期六、日、假期，中午會供應自助午餐。


順便講埋，每日朝早供應自助早餐，主要客群就喺酒店住客；而中菜就只有晚市時供應，客群相信酒店客又有，街客亦有。無論酒店又好，餐廳又好，小弟都喺第一次嚟，唔喺講笑，真喺要預早幾星期先訂到枱。由門口至餐廳內籠，裝修上都唔喺太強烈中國風，配搭走摩登路線，不過，天花吊起長達數十米嘅飛龍紙鳶，以及牆上多張精緻嘅彩色墨畫，頓時提升中式元素。


整體而言，個場其實頗舒服，地方大，樓底高，空間感強，尤其我哋被安排坐近窗邊，透進冬日陽光，更添活力。唔少大大細細嘅圓枱，非常適合家族活動，所以見唔少家長專登帶埋小朋友嚟慶生，更自備蛋糕。唯一挑剔，就梗喺部份位置枱櫈排得比較密啦。


嚟之前都有睇過吓其他人嘅食評，部份評語指嘢食少，我又唔覺得喎，種類幾齊全，至少以小弟咁擦得都試唔晒所有嘢啦，哈哈！食物區就晌入門右手邊，全集中於一處，唔使周圍游，而且，全部以開放式廚房設計，睇住師傅做菜，衛生做得好先敢咁做，兼不斷有新鮮菜式補上。


跟住落嚟，就等小弟逐個片區介紹！沙律、冷盤、壽司 晌度無提供一般自助餐常有嘅凍海鮮，唔知會唔會就喺咁而被人覺得少嘢食。一列層架有數款沙律菜，配3款醬汁，不過，就無咩其他配料，自助沙律吧嘅陣容弱啲，而預製沙律亦喺有幾款，例如綠茶醬田園沙律、泰式牛肉沙律、印尼加多加多沙律、天多尼雞肉沙律。


冷盤又有乜，數一數有層架中嘅燒吞拿魚配芥末香草醬，以及凍蝦同八爪魚薄片。壽司及壽司卷就放晌另一邊層架，壽司款式共4款，包括吞拿魚、甜蝦、八爪魚及三文魚，並有一整碟什錦壽司卷。第一道菜 揀咗啲沙律菜，再搭啲冷盤同生果，喺非常清新健康嘅前菜。


沙律菜好新鮮，入口爽脆，眾多款冷盤又各有特色，凍蝦彈牙鮮甜，而生果有益健康，多食無妨，當中菠蘿及蜜瓜非常之甜。熱盤、麵包 熱盤類分得比較散啲，十多款熱盤擺咗晌幾個片區。先喺晌沙律、冷盤隔離就有4款熱盤，金黃煎蝦餅、浸龍利柳配冬蔭公汁、意式燴牛肉、天多尼燒羊架。


再行過少少，麵包籃有3款歐陸式小麵包供應，跟住喺人參雞湯、廚師海鮮精選、喇沙汁香炒亞洲雜茶、咖喱牛油雞；繼續沿邊走，有多款中西式熱盤，如紅酒燴牛尾、咖喱龍躉頭腩、香辣紫洋蔥爆雞球、客家話梅扣鴨煲、菠蘿咕嚕肉、燒味……等等；走遠少少一張食物枱，仲有足料老火湯、什菌海鮮炆伊麵、金瑤海鮮炒飯、蒜泥鴨胸……美食。


中式冷盤 可能由於本身喺中餐廳，所以，加插一啲中式冷盤，如麻醬涼拌茄子、涼拌藕片小木耳、京式拍溫室小黃瓜、五香鹵水牛小排、五香鹵水墨魚片……等，對外國遊客而言，喺幾富中國特色。第二道菜 湯品就黐老婆嘅，食第二碟就以中式冷盤配熱食，啲藕片、青瓜好爽脆，正正可以平衡一吓啲肉類；而羊架燒得軟腍，牛尾燴得鬆化，件咖喱牛油雞超好食，咖喱香味富層次。


既然有咁多款式，就等小弟詳細介紹吓，左右兩邊有兩組甜品，分別左邊有蘋果撻、聖誕葡萄乾甜麵包、小蛋糕，就連放晌枱上嘅「士的」糖都可以拎架；右邊則有芒果奶凍、綠茶卷、聖誕樹蛋糕、什錦曲奇、椰汁馬荳糕、咖啡奶凍、咖啡千層糕。


中間位喺兩個凍櫃，一邊有3款意大利雪糕及多種配料，另一邊喺迷你件裝蛋糕，款式包括木糠布甸、紐約芝士蛋糕、旅行者蛋糕、蜜瓜杏仁豆腐、什果芒果啫喱、特濃朱古力蛋糕、綠茶紅豆雲呢嗱布甸、三色朱古力餅、藍莓芝士餅、歌劇院朱古力餅、檸檬杏仁撻、石榴水晶啫喱，足足成12款，又做得咁靚，真喺想試勻晒架。


最後要介紹喺點心喇，專登僻成一角，部份點心以蒸籠熱住，部份就以小木盒盛起，仲擺得好精緻，後面嘅廚房，小批量製作點心，保持新鮮度。選擇唔少，有燒賣、蝦餃、潮州粉果、叉燒包、鳳爪排骨蒸飯、香茜陳皮牛肉蒸飯，以及即拉韭黄鮮蝦腸粉及香茜叉燒腸粉，講到即搵拉唔喺隨口噏，睇住個女師傅仔晌後面密密拉，小弟專登就等到佢拉啲「新鮮」貨先拎呀；另一邊就仲有雞絲春卷、叉燒酥、迷你蛋撻、煎上海窩貼、炸奶皇包、荔芋煎堆仔、芝麻糊，咁多香口炸嘢，就連奶皇包都喺炸嘅，啱晒我啦。


第三道菜 既然放咗咁多資源做點心，所以，少有咁都試一試，除咗盅頭飯，樣樣都夾啲嚟一嚐。整體，啲點心做得唔差，蝦餃皮薄唔黏牙，啖啖蝦肉，煎堆仔香口充滿芝麻香，腸粉拉得夠薄夠滑。第四道菜 回吓氣之後，就喺大嘆甜品時刻，因為實在款式超多，取捨都唔容易。


所揀嚟嘅12款甜點，雖然老婆話有點偏甜，但小弟就覺得OK，而最欣賞喺蘋果撻、綠茶卷、旅行者蛋糕、特濃朱古力蛋糕、歌劇院朱古力餅、三色朱古力餅、石榴水晶啫喱，朱古力系嘅甜品水準高。結果，食完啲甜品超飽，啲雪糕想試卻要無奈放棄！


飲品 提供基本嘅選擇，都喺熱咖啡、熱紅茶、冰咖啡、冰紅茶及檸檬片。用餐期間，就沖杯凍檸茶，甜品時間就襯杯咖啡先。不過，最得意喺旁邊有啲細個時嘅扭扭糖果機，仲記得好似入兩亳就可以扭一次，好有童年回憶架。


其實，無需急於影相，因為每一個人物都會逐枱埋去同客人合照，而且，更有隨行「大會指定攝影師」，影完可以幫襯佢哋買番張大相連封套，如果唔想嘥錢，一樣可以俾部手機或相機佢，照幫你拍，而且，水準唔錯喎！最有趣喺有啲小朋友更着埋迪士尼朋友嘅打扮，以公主造型最多，更不時見到好多愛莎公主喺你面前走嚟走去，感覺奇幻，而我枱後嘅細路就成個鐵甲奇俠咁款，型到爆，真喺唔可以唔幫佢影番張相。


食完飯並未即走返去樂園，因為難得過到嚟，都順便探索一下迪士尼探索家度假酒店，對呢間酒店印象幾好，鍾意佢有種原野情懷，由酒店大堂到戶外地方，裝修都甚富特色。 嚟迪士尼就算唔住，入一入樂園，食餐飯，都喺頗高消費嘅活動，不過，又真喺令人幾開心嘅。


隔咗幾個月無出文寫曲奇喇，不過，再出就寫番篇好嘢先，就喺好友所送Habitu嘅聖誕曲奇，好嘢在於原來喺由城中名模Amanda Strang設計同監製，名為「Rudolph’s Biscuits」嘅紅莓朱古力榛子曲奇。


一身銀光閃閃嘅包裝盒，設計簡潔，卻幾搶眼，送禮絕唔怕失禮，而盒旁更有 Amanda對聖誕嘅分享。打開包裝盒，一盒有12片，每片均獨立包裝，予人衛生之感，而且，鋪滿紙碎在其中，減少碰撞整碎曲奇嘅機會，讓客人享用到每片完整嘅曲奇。


紅莓朱古力榛子曲奇色澤偏深，厚薄度啱啱好，咬落鬆脆，而且，好有榛子香味，此外，睇佢表面就知料足無欺場，曲奇混有好多紅莓乾及可可碎豆，的確好食。連續食咗幾塊，不可以不讚佢製作認真，幾片嘅大小、厚薄均一。


聖誕節喺普天同慶嘅日子，多謝好友送我一盒如此好食嘅曲奇，為小弟提早慶祝聖誕節。如果未諗聖誕送咩俾好朋友好，不妨考慮吓呢款曲奇！                   題外話/補充資料 因為喺朋友送贈，所以，幾個細項評分嘅參考值唔大。


跟一般嘅海綿蛋糕唔同，質感綿蜜好多，亦較為實淨啲，但不失鬆軟，帶微微濕潤，有蛋香得嚟而滲出陣陣蜂蜜嘅馥郁芳香，甜味感覺似喺無修飾過嘅自然，卻唔喺死甜嗰種，老婆就勁讚佢好食，不過，定價唔便宜啊！卒之試咗其中一款名物，有機會再到訪嘅話，就要試試其蘋果批，喺咪傳說中嘅美味。


今個中秋節所品嚐嘅月餅唔多，唔喺親友送嘅，就喺朋友俾，又或者同事拎返嚟公司一齊分享。所試到嘅大多數都喺奶皇，少部份喺傳統嘅蓮蓉或豆沙餡。如果講到最懷舊就要數到伍仁，依個年頭真喺唔喺個個識欣賞，偏偏我老婆佢又鍾意喎，因為少蓮蓉，而果仁對身體有益，佢話如果無埋啲金腿就完美喇！


正正就收到朋友嘅一盒「金腿伍仁月餅」，出自「金記冰室」嘅出品，唔單口味懷舊，就連個包裝都翻返去60、70年代，硬皮紙盒，嫦娥公仔。打開包裝盒，一盒4個，個個都好墜手，斤兩十足，全以獨立包裝，衞生乾淨。


其實，依一款月餅印象中兩年前都食過一次，今次再食，感覺無乜點走樣。餅面清晰印住金記冰室1967字樣，烘得金黃，切開睇到餅皮做得薄，填滿各種餡料，堆滿果仁之外，更加入乾果，仲食到一絲絲金華火腿絲，口感極之豐富。


今非昔比並唔喺指舊事物好過還是差過依家，只喺時代變化，有啲嘢無得比，正所謂今時唔同往日。雖然伍仁月餅未必喺「仁」見人愛，但仍有唔少知音人，就好似我老婆，佢就讚好食。早前就睇報紙有段小新聞，話內地網購最多嘅月餅竟然喺伍仁，孰真孰假真喺唔知，只當一則趣聞而已。


題外話/補充資料 因為喺朋友送贈，所以，幾個細項評分嘅參考值唔大。


新蒲崗又喺一個極少到訪嘅區域，若非友人調職到新蒲崗工作，又若非友人送上一小袋曲奇，真喺唔多會有咩食評寫呢區。多謝好友厚愛，不時送上點點心意，今次喺麵包小店「嚐麥手作」嘅出品。初時收到份曲奇，睇招紙，以為間店叫「嚐麥作手」，但上番網先搵到應該喺「嚐麥手作」，搞到唔肯定邊個名先啱！


「嚐麥作手」嘅熱爆招牌產品喺抹茶忌廉包，而收到友人嘅小禮物喺抹茶曲奇。曲奇嘅色澤深綠，外表無咩花巧，然而，入口頗鬆脆，而且，抹茶味非常突出，茶香得嚟帶微微甘苦，感覺好足料，搞到真喺心思思想試試佢嘅抹茶忌廉包。


雖然只喺一小包曲奇，唔單蘊含友人嘅心意，亦蘊藏餅廚嘅心思。                   題外話/補充資料 因為喺朋友送贈，所以，幾個細項評分嘅參考值唔大。


去機場貴賓室都喺入去食吓嘢、攤抖吓等上機，不過，就唔喺小弟慣常嘅做法，通常喺搭廉航唔包飛機餐先會到訪一下機場貴賓室，當喺提早食個「飛機餐」；又或者搭晨早機，出門口乜都未食，最好就預早少少去機場辧妥登機証後，到機場貴賓室施施然嘆個早餐。


過咗離境禁區，最就腳就喺東翼嘅環亞機場貴賓室，所以，經常好多人排，最近，就見佢再前行隔幾步路設立咗「分店」，完全無人排，非常之好。一走入貴賓室，跟以前原有東翼嘅貴賓室格局差唔多，裡面空間好大，有餐枱位，有梳化位，柔和嘅燈光，予人感覺舒適、輕鬆。


最難得喺客人少，想坐邊度都得，拎食物就更加唔使排。其實一入門口無耐，就已經見喺開放底廚房，食物嘅種類或款式當然唔可以搵啲星級酒店比啦，但作為一頓早餐就已經非常足夠。沙律、湯粉麵、熱盤、點心、粥品、牛角包，仲有埋甜點添。


不過，太早未有湯粉麵及腸粉供應。再入啲，屈個灣，仲有麵包、曲奇、生果，以及果汁、汽水、咖啡、紅茶……等等冷熱飲品。卻喺無支裝水供應，想拎支上機飲都唔得。講明喺攝一攝食個早餐，份量原本都唔打算多，就唔會太多，志在樣樣試一試。


先喺一份迷你版自家揀嘅「全日早餐」，沙律菜配油醋、意大利蕃茄乾、車厘茄、黑橄欖、貝殼粉沙律、炒滑蛋、豬肉腸、茄汁豆及牛角包，配一杯冰涼橙汁。食物質素一啲都唔差，蕃茄乾油潤蕃茄味濃，豬肉腸唔喺平價貨色，皮脆有肉香，炒蛋夠晒嫩滑，反而牛角包雖富牛油香，但欠鬆化。


依家有唔少信用卡都讓卡主有免費享用貴賓室嘅服務，不妨多加利用，與其晌機場無乜地方好溜達，例不如入嚟飲杯咖啡，食件餅，抖一抖都好吖。


曲奇呢店市場，不斷都有新店加入，最近友人送嚟一盒有4mix曲奇俾小弟，包裝外觀精簡，有點格調，品牌名字叫「DX」，似喺一個新嘅品牌，因為未曾聽過呢間店，感覺比較陌生。再細心睇睇個包裝盒，原來喺Deluxe Bakery嘅出品，早前就啱啱試過其部份出品，感覺不俗。


盒底印住官網網址，上去八一八，網頁設計比較簡單，不過就唔喺有見到有關「DX」的介紹。但友人就話喺想開拓年輕人市場嘅副線，為針對年輕人市場，故產品都偏向迎合年輕人嘅口味。打開包裝，內有4層，每層都有12塊曲奇極齊咁排列，分別包括4種口味，其實，之後食落去，有啲喺有13塊一層，總之比盒底標明總數量48塊有多無少，跟住就同大家分享吓4款曲奇喺點。


堅果牛油曲奇 第一個印象就喺堅多堅果仁，曲奇內混入好多開心果、杏仁碎、腰果粒，所以，口味唔算咩新奇嘢，卻喺勝在極有口感，雖然牛油味唔算重，但曲奇本身十分鬆脆，此外，甜而不膩。紫薯紅豆曲奇 比較期待嘅一款口味，以紫薯作為曲奇嘅口味，加入紫薯粒提升個煙韌口感，再配合紅豆嘅清甜，但似乎未做到預期，因為個人覺得紫薯味未夠突出，紫薯粒亦發揮唔到煙韌感，而紅豆粒咬落比較硬身。


奶皇松子曲奇 4款口味中，以依款較有驚喜，一入口好有種食奶皇月餅嘅感覺，好似有朕鹹蛋黃香氣咁，內裡混滿松子仁，但曲奇身就唔算好脆口，口感比較粉，但味道真喺好有趣。有杯中國茶一齊，就絕配喇！比利時朱古力曲奇 睇個名就個賣點喺乜，唔喺吹水，朱古力好濃郁，帶少少苦味，甚有個性，曲奇本身好鬆脆，再加入朱古力粒，口感富層次，襯佢最好夾杯醇香嘅咖啡。


整體嚟講，牛油味真喺唔算好重，感覺會喺健康啲。幾款口味都做得有水準，但仲有啲改善空間，尤其個紫薯口味。                   題外話/補充資料 因為喺朋友送贈，所以，幾個細項評分嘅參考值唔大。


今次依篇「好友狂嚐曲」好易寫，皆因美心嘅杏仁條晌「好友狂嚐曲系列」中曾經寫過，不過，依次收到嘅跟上次又有少少分別，就喺加入檸檬味嘅杏仁條。好多謝友人咁有心，一齊食餐飯都仲送包杏仁條俾小弟。老套啲介紹吓包嘢，每包內有6條杏仁條，每一條面面都黐滿杏仁片，有啲甚至連兩邊都黐咗唔少杏仁片，外觀烘得金黃。


雖然包裝面標榜佢有192層，但側望層次感唔算好分明，咬一口，確喺鬆脆，富牛油香而不膩，特別之處就喺再慢慢滲出一層層檸檬清香味，感覺唔會話好去膩，但就清新咗啲，而表層嘅杏仁片亦好脆口，轉眼間，一頓下午茶就KO晒。


依一類嘅杏仁條食過唔少，但每次收到都喺咁鍾意，作為下午茶，香脆嘅口感，襯杯咖啡，已經喺一份寫意。                   題外話/補充資料  因為喺朋友送贈，所以，幾個細項評分嘅參考值唔大。


Panda Cafe嚟過一次，但已經喺5年前嘅事，跟上次一樣嘅都喺老婆教會搞活動，包晒成場，唔同嘅喺上次食夜晚，今次就嚟食晏晝自助餐。因為又喺有嘢幫手，所以，比人遲食，但又比人早要食完，不過，又唔喺要搏命回本，個半鐘時間都OK嘅。


我哋團體包場，當然有優惠價，但實際幾多就唔知。不過，都影低佢哋門口個水牌，有晒自助餐嘅詳情，俾大家當喺參考。個場環境喺點，一張相講晒，一就喺環境夠晒大，地方闊落；二就喺樓底高，空間感十足。總體俾人個感覺唔錯，服務亦算妥貼，收碗收碟頗快手。


跟住就講吓有咩食，當然，唔及上次食晚餐多選擇啦，至少無咁多貴嘢。刺身、壽司、冷麵 晚市有多幾款和式小食，而午市就只有3款刺身及幾款壽司、壽司卷，都見佢哋有輪流轉吓款；此外，仲有啲冷麵供應吓。老實講，試就無試架喇，但睇外觀啲質素都唔差，同枱教友都話有質素。


自選沙律吧 沙律吧有多款沙律菜做膽，配搭上10款配料及7款醬汁，已經可以做出好多配搭。冷盤 當期時實在太多人，都唔方便影相，隨意影咗張打底，記得晌眾多冷盤嘢，巴馬火腿、烤意大利黃青瓜、煙火腿粒就最得我心。


凍海鮮 午市自助餐嘅凍海鮮當然一早無咩期望，但都介紹吓有咩，分別喺大螺、凍蝦及青口，陣容就肯定唔太吸引，但配搭埋啲沙律、冷盤一齊食，其實都唔錯。頭盤 小弟嘅頭盤就由沙律、冷盤、凍海鮮，再加少少鮮果組成，夠晒清新健康。


基本上啲食材質素唔失禮，沙律菜冰涼爽脆，巴馬火腿油潤鹹香，凍蝦爽甜，伴以法式香草醬，簡單味美。熱盤、餐湯、麵包 依幾類食物就放晒晌餐廳中央嘅大長枱，菜式乜都有，有中式小炒、西式料理、印度咖喱、亞洲風味、和風精選、雞牛豬魚……等等大概13、4款，湯品就有中西湯各一款，不過，都喺大路嘢，唔似夜晚咁有燉湯飲；兩款麵包睇相就知亦喺普通款式，所以，整體嚟講，款式確喺唔少，屬大包圍式，但就唔會有咩意外驚喜。


開放式廚房 另一邊廂晌餐廳尾，有即煮粉麵、泰式粥品、天婦羅、烤肉……等等自助餐常有嘅項目。主菜 小弟嘅第二碟食物喺以肉類為主，拎咗烤西冷、燒豬柳、叉燒、烤雞、咖喱牛腩，再配少少蔬菜搭個芝麻餐包用嚟沾咖喱汁，唔好嘥。


對住成碟肉就梗喺食得開心啦，啲西冷同烤雞燒得唔錯。飲品 未講甜點，先講吓飲品方面，當然喺自助，但選擇普通，一邊有百事同七喜，另一邊就喺咖啡機，印象都好似唔覺有茶包或紅茶供應。甜品 大部份甜品放晒喺中央位置嘅甜品枱上，亦有少部份放晌餐廳尾左邊嘅小枱，又不時會轉款，夾夾埋埋十多款，都唔憂無選擇。


甜點拼盤 小弟慣順次序嚟食嘢，所以，第三碟食物就喺我嘅甜點拼盤，出到去甜品枱有咩就食咩。詳細就唔多講，因為唔喺好有特色嘅款式，都喺來來去去嘅大路嘢，慕絲蛋糕、芝士餅、奶凍、布甸之類，不過，質素都幾平均，算得上幾好食，雖然拎咗一大碟，但清晒半啖都無剩。


Movenpick雪糕 較為驚喜，喺午市竟供應Movenpick雪糕，一大櫃雪糕，無刻意考究有幾多款口味，一切隨遇而安，有咩味咪食咩味。見同枱對面幾個細路喺咁食，無5杯，都有4杯，佢哋仲喺收兒童價，翻晒本啦，小弟都唔弱，前後食咗3杯，哈哈！


前後試咗士多啤梨、意式奶凍及瑞士朱古力，呢個品牌唔使多介紹，雪糕底本身喺軟滑而富奶香，喺質素嘅保證。雖然3款口味都好食，但意式奶凍就最得我歡心，因為加入咗紅桑莓果蓉，令奶味更突出之餘，酸香細緻。雖然有「工作」晌身關係，但用餐時間都算啱啱好，變相嘅「三道菜」午餐，食得飽之餘，感覺都好滿足。


早前同朋友飯聚，一位老友送我La Famille嘅意大利芝士口味戚風蛋糕，而另一位老友就送我Isabelle嘅香榭牛奶夾心曲奇，晌度再次多謝老友厚愛，不時送上小禮物，曲奇就更喺喜愛零食，又可以有個唔單調嘅下午茶。


Isabelle嘅出品一向注重包裝，今回曲奇嘅包裝盒以湖水綠為主調，盒面印有巴黎地標艾菲爾鐵塔，以表示佢依個品牌喺嚟自法蘭西。不過，其實佢喺晌台灣出產！打開包裝盒，內裡共有12塊，塊塊獨立包裝，保證衞生。


依一種曲奇立時令我想起Tokyo Milk Cheese Factory嘅出品，均以兩片曲奇夾住餡料，可謂各有千秋，但同樣好食。                   題外話/補充資料 因為喺朋友送贈，所以，幾個細項評分嘅參考值唔大。


今年食糉唔多，都喺品嚐過3家店嘅出品，今次就分享埋「功夫點心」嘅出品，有此機會都喺多謝友人送小弟一張瑤柱裹蒸糭套裝禮盒換領券，最好就喺任何一家店都可以換領。張換領券唔喺得隻糉，而喺一門三傑，包括家鄉鹹肉糭、豆沙鹼水糭及懷舊瑤柱裹蒸糭，禮盒外觀都幾大體，一邊配以水墨畫，感覺幾傳統味道。


打開一睇，當然以裹蒸糭最大隻，而鹹肉糭同豆沙鹼水糭呎吋相約，全以真空獨立包裝，感覺保鮮衛生，不過，食用期唔長，都喺大概兩星期時間左右。懷舊瑤柱裹蒸糭 除咗大隻，中切開都見到有好多料，包括綠豆、五花腩、燒鴨、鹹蛋黃、蓮子、瑤柱、冬菇……等等，份量十足。


糉身本身唔錯，食起嚟黏糯唔會太散。而各款材料亦有調過味，誘發出鹹香味，所以，整體真喺幾好食。家鄉鹹肉糭 跟裹蒸糭比，梗喺會有比下去嘅應感覺啦，因為，餡料主要只有豬肉同鹹蛋黃，食味比較簡單，食起嚟就比較傳統嘅感覺。


豆沙鹼水糭 都喺慣常嗰句，鹼水糉鍾意就好鍾意，否則就好唔鍾意，講得都幾癈，哈哈！小弟屬前者，覺得鹼水糉個質感幾特別，配豆沙，淋啲糖漿，當甜品嚟食都得。今次試過功夫點心嘅出品，雖然都喺傳統風味居多，無乜驚喜，但勝在穩打穩紮。


最後，藉此多謝好友相贈，不時晌啲大時大節都送上點點賀禮，時刻總有我心。                   題外話/補充資料 因為喺朋友送贈，所以，幾個細項評分嘅參考值唔大。


日本過江龍La Famille這品牌出品嘅戚風蛋糕曾試過一次，之前嘅食評都介紹過佢哋晌戚風蛋糕界就算唔喺叱吒風雲，都稱得上享負盛名，試過一次感覺真喺唔差，唔喺浪得虛名。早前同朋友飯聚，多謝友人嘅小禮物，送我一個La Famille戚風蛋糕。


湖水綠嘅包裝盒，精簡得體。之前曾試嘅口味包括沖縄黑糖栗子、香濃開心果及英國伯爵茶，都喺有心思嘅出品，而友人所送嘅喺意大利芝士口味，啱啱好無重複。件戚風蛋糕嘅賣相喺一貫嘅精緻，蛋糕面唧滿一小球一小球意大利芝士，灑上薄薄嘅唂咕粉，再以一小隻朱古力花蝴蝶做襯托，精簡別緻。


切開睇睇，原以為上層喺原味戚風蛋糕，下層喺朱古力味戚風蛋糕，其實成個都喺原味，下層只喺外圍沾咗層朱古力漿而已。整個蛋糕都好鬆軟，有回彈力，入口輕綿到不得了，糕心中空而填滿帶微微咖啡味嘅馬卡風芝士，輕柔軟滑，做得一絲不苟。


多謝友人嘅餽送，讓小弟再一次品嚐咁美味嘅戚風蛋糕，再試都喺咁有水準。                   題外話/補充資料 因為喺朋友送贈，所以，幾個細項評分嘅參考值唔大。


曲奇薈嘅蝴蝶酥就買過嚟送俾朋友，但自己就真喺未食過，多謝好友嘅小心意，我小弟都可以試番吓佢哋嘅蝴蝶酥。曲奇薈啲包裝簡約而精美，長型啲包裝袋再結隻絲帶蝴蝶。因為曾買過當禮物，知道佢哋嘅蝴蝶酥味道款式多，如玫瑰、芝士、肉鬆、桂花、朱古力、。


薰衣草、茉莉花、羅漢果……等等，而小弟所收嘅喺原味，8片裝。原味蝴蝶酥，先講外觀，型態如心，外形工整，塊塊大細一致，造型一欄合格先，不時見有啲蝴蝶酥真喺散開兩邊架。而且，烘焗得色澤金黃亮麗，令人望落都覺得吸引。


啪開一片蝴蝶酥睇睇，層次清晰而細密嘅酥皮層就知有幾酥化，咬一口真喺脆到不得了，啲碎碎散落到一碟都喺，又極富牛油香味，且相對少甜。蝴蝶酥喺幾邪惡嘅曲奇產品，越食越想食。講到蝴蝶酥，雖然曲奇薈經常被攞嚟同四奇四重奏相比，不過，正所謂各有長短，而人人嘅口味、喜好唔同，最緊要喺自己覺得好食啫。


又喺曲奇系列，今次好友送贈嘅喺Panash嘅腰果曲奇，凡喺堅果類曲奇我都鍾意食，因為，有咬口吖嘛。在此，先多謝好友心意，有你哋嘅餽贈，先延續到依個系列，亦釀小弟晌忙碌嘅工作中，歇一歇食啲曲奇當下午茶。


包裝精簡，透明膠袋裝住10片曲奇，袋面印有店家標誌。成份招紙晌包裝底，基本上可以講無乜特別，但意外發意竟然含有反底脂肪。厚身嘅腰果曲奇，本身嘅曲奇底入口鬆脆，啖啖都有牛油香味，甜而不膩，曲奇內有唔少腰果粒，難得唔會軋得太細碎而失去口感，當然無埋反式脂肪就更理想啦。


Panash嘅麵包故然出色，其出品嘅曲奇亦做得不俗，有機會可以再買其他款式試試。


一到過年，就收到啲朋友、親友所送嘅賀年糕點，年年如是，無一例外，故先多謝朋友及親友嘅厚愛。今年所收到嘅糕點，可歸納為嚟自4家餐廳或餅點，分4篇嚟評論吓，依一篇分享嘅喺奇華餅家嘅兩款糕點。兩款糕點分別喺桂花馬蹄糕同日本元貝蓮藕糕，同以真空包裝。


以往都品嚐過奇華嘅出品，但依兩款糕似喺新品，一甜一鹹，頗有新鮮感，尤其後者，蓮藕更喺老婆至愛食材之一。桂花馬蹄糕就算去酒樓飲茶食點心，都未必遇到有馬蹄糕，近年都好似少咗依一款糕點，其實馬蹄糕幾好食，清甜爽口。


切開睇睇，糕身晶瑩通透，見到內藏唔少馬蹄粒及糖桂花。馬蹄糕煎香後，桂花香已輕輕滲出，糕身柔軟而有點黏綿，咬正馬蹄粒就更清甜爽口。日本元貝蓮藕糕外觀有啲似芋頭糕嘅蓮藕糕都算軟冷門糕點，自問就未食過，但敢寫到明以日本元貝掛帥，自信嘅表現，糕內仲加埋臘腸、臘肉、冬菇、蝦米……等材料，睇落材料豐富。


將蓮藕糕煎香，外脆內軟，糕身蓮藕味唔錯，又混有粒粒蓮藕粒，半腍半爽咁，再者，加入咁多其他材料，口感豐富，好食無欺場。新糕品自然帶嚟新鮮感，難得新品質素又唔錯，好食又有驚喜。


北海道元貝蘿蔔糕，我估底糕嘅賣點都喺話用咗北海道元貝，用日本食材一向喺東海堂嘅作風。其實無論糕面，定糕身，瑤柱都喺多，大多數都喺臘腸同蝦米，糕身亦比較削，煎起嚟都易爛，同埋加咗唔少添加劑，食完有少少口渴感。


至於紫薯黑糖年糕，紫薯配黑糖，喺比較期待，外觀有啲似紅豆糕，簡單嚟講，只喺一般嘅年糕加入啲紫薯粒。煎好嘅年糕頗軟、頗黏，加入糖嘅成份應該幾多，中火煎無耐就好易變焦黑，而且，紫薯加得唔多，食味真喺無乜。


東海堂出品嘅甜點一向都頗有水準，而其出品嘅賀年糕點，以前亦曾品嚐過，不過，今次所試嘅兩款糕都喺一般般。


一到過年，就收到啲朋友、親友所送嘅賀年糕點，年年如是，無一例外，故先多謝朋友及親友嘅厚愛。今年所收到嘅糕點，可歸納為嚟自4家餐廳或餅點，分4篇嚟評論吓，依一篇分享嘅喺悠蔬食嘅兩款糕點。老婆近年偏向食素，佢本身亦好鍾意悠蔬食嘅餸菜，所以，佢哋出賀年糕品，當然要試吓。


兩款糕點分別喺羊肚菌蘿蔔糕同黑糖椰汁合桃年糕，同以真空包裝，細細盒，一餐半餐就食得晒。羊肚菌蘿蔔糕成份除白蘿蔔，仲有羊肚菌、冬菇、甘筍，無其他化學添加，雖然羊肚菌唔喺好多，但睇落都非常之素，非常健康。


蘿蔔糕味道比較清甜，感覺唔會太調味、太化學。第一回我哋用煎，糕身質感少少削身，所以，第二回我哋用蒸，感覺蒸嘅效果比煎好。黑糖椰汁合桃年糕成分唔使多講，主要就喺黑糖、椰汁、合桃，同樣無化學添加，叫人食得健康，但食用期非常短。


平常好多人都會沾蛋漿嚟煎，唔怕煎好黐埋一嚿嚿，其實，大火辣一辣底面，煎到可以外脆內軟，而且，疊住都未必咁易黐埋。件年糕入口清甜又帶少少椰香，外層有少少焦脆，內層十分軟糯。除咗依兩款糕，佢哋仲有一款松茸菌芋頭糕，無論邊款，因為喺素糕，老婆食得非常安心，唔使一邊食糕，一邊挑走啲臘腸、臘肉。


一到過年，就收到啲朋友、親友所送嘅賀年糕點，年年如是，無一例外，故先多謝朋友及親友嘅厚愛。今年所收到嘅糕點，可歸納為嚟自4家餐廳或餅點，分4篇嚟評論吓，依一篇分享嘅喺翠園嘅豐味芋頭糕。翠園唔使多介紹，美心大集團撐腰，當然後盾強大，出品應該幾穩定。


叫得「豐味」自自然然諗住會有好多種材料，睇番成份，主要都喺芋頭、臘腸及蝦米，無想像中落咁多種材料。芋頭糕都喺煎好食啲，味道較香口，糕內嘅芋頭粒切得比較大粒，其實，除咗糕面中心位有啲臘腸同蝦米，其餘位置都唔太多，感覺製作有少少迤，幸而糕身做得夠挺，易煎之外，入口較實在，又有芋頭香。


雖然夾着翠園嘅品牌，我本身都鍾意依間中菜館，但件糕嘅質素就唔算太高。


好耐無寫過朱古力系列食評，一來有啲朱古力小禮物無得寫，唔通收盒金莎都寫一大篇咩，二來有時喺朋友買嚟一大棚人一齊分享，咁就唔太方便影相、寫食評。最近過年前就收到朋友嘅大禮，龍島朱古力嘅「雞年賀歲朱古力及曲奇禮盒」，紅底金線年花包裝盒，連埋金絲帶，一片喜氣洋洋嘅感覺，送禮真喺非常得體。


禮盒內包括10款朱古力，粒粒都唔同，立體造型並有唔少款式喺同賀年相關，此外，亦有10片曲奇，共5款口味，全獨立包裝，衛生方便。怕你收到盒禮盒唔知咩味打咩味，一大張示意圖就清楚不過。右邊喺朱古力，粒粒的骰，但造型別緻，10款口味包括番石榴軟心朱古力、榛子奇脆牛奶朱古力、杏仁糖碎純黑朱古力、福雞報喜榛子脆米純朱古力、福字牛奶軟心朱古力、富貴大吉橘味朱古力、大吉蘋果軟糖純朱古力、桃花黑加侖子朱古力、四兄弟原粒榛子純朱古力、威士忌酒心朱古力。


小弟只試咗其中部份款式。番石榴軟心朱古力外層嘅朱古力殼做得夠薄，一口好脆口，內餡嘅番石榴軟心既柔滑，又帶有好出嘅番石榴味，真喺好食。福雞報喜榛子脆米純朱古力外形就自然最應節，呆呆嘅雞樣內裡喺榛子、脆米、純朱古力嘅組合，食落非常有口感。


福字牛奶軟心朱古力依一粒除咗心朱古力面做咗個福字，其實，就唔算好特別，中間嘅軟心亦無番石榴嘅軟心咁滑。富貴大吉橘味朱古力除咗外形做成大吉之外，唔止有姿勢，仲好實際，中間嘅橙味朱古力好突出，真喺講得好有橙香。


大吉蘋果軟糖純朱古力跟以上幾粒，依一粒做法又有少少唔同，中心都喺純朱古力，而蘋果味喺嚟自中間粒軟糖，煙煙韌韌，又幾好食。桃花黑加侖子朱古力跟富貴大吉橘味朱古力差唔多，除咗外形有少少別緻之外，味道上黑加侖子味香甜突出。


四兄弟原粒榛子純朱古力比較難切開，就一啖放入口，薄薄嘅純朱古力外殼下包住香脆嘅原粒榛子，簡單而好食。而左邊一排喺曲奇， 5款口味分別喺金元寶原味曲奇、紫薯曲奇、士多啤梨雲石曲奇、朱古力糖薑曲奇、亞麻籽曲奇，因為每款口味有2片，所以，全部口味都試一片。


金元寶原味曲奇原味嘅牛油曲奇，雖然牛油味唔算好犀利，但口感好鬆脆。紫薯曲奇一身紫衣，不過，無期待中咁有紫薯味，嚟得比較淡淡嘅紫薯而已。士多啤梨雲石曲奇5塊曲奇中，最靚就喺依一塊，做成雲石紋，味道帶少少士多啤梨香味，味道唔錯。


朱古力糖薑曲奇咁多款，最得歡心要數依一塊，因為既有濃郁朱古力味，薑味又夠突出，個性最鮮明。亞麻籽曲奇曲奇內混有好多亞麻籽，咬落質感就更加鬆脆有口感。以往食過好幾次龍島嘅朱古力，都知有一定嘅質素，今次應該喺第一次食佢啲曲奇，估唔到同樣有水準，再次多謝朋友嘅餽贈。


作為晚輩，就梗喺我哋去親友屋企拜年多過人哋嚟我處拜年，所以，屋企都甚少會擺放全盒，試過好幾年都有買定啲糖果放入全盒，最終發覺都喺兩公婆密密食咁食晒，故近年都無乜點再搞。近日，收到朋友送嚟嘅小禮物，原來喺奇華餅家嘅「熊貓賀年禮盒」，內有5款應節小食，啱晒當為全盒。


草莓味熊貓曲奇粉紅花紋令佢更萌，同樣質感鬆化，但草莓味道較薄，不及朱古力味嚟得突出。炸油角油角算喺迷你版，細細隻的骰可愛，就算一口一件都無問題。啲油角口感香脆，外皮酥香，內裡填滿脆口嘅花生粒及甘香嘅白芝麻，又唔太甜，又唔油膩，實在不俗。


笑口棗粒粒炸到爆口，真正笑口常開，但願人人生活都喺咁。炸得金黃嘅笑口棗非常鬆脆，充滿芝麻香，一粒接一粒，轉眼就食晒一小包。手製南棗合桃糕喺老婆至愛，因為佢啲南棗糕唔單止棗味濃，食落又唔黏牙，內含唔少合桃粒，好有咬口。


唔知你買咗糖果、瓜子等放全盒未，抑或好似小弟咁一切從簡？依個熊貓賀年禮盒就算唔喺自用當全盒，送禮一樣得體，5款小食，正所謂五福臨門，順祝各位身壯力健，鴻運當頭！


有位食友真喺好好人，一到啲節慶、生日，佢就總會送上點點心意，哪怕喺一小包曲奇，我都滿心感謝。今次收到嘅小禮物又幾得意，喺企鵝一隻，當然，又喺啲食得嘅嘢啦。戴晒冷帽、頸巾嘅大企鵝，喺嚟自馬莎嘅貨品，究竟喺乜？


原來喺朱古力曲奇，賣點就喺做成企鵝嘅形狀。打開罐內，共有兩大包嘅朱古力曲奇，每包約14、5片左右，而外形都算做得神似，而曲奇本身嘅朱古力味都幾香濃，始終都加入唔少化學成分，所以，保持到個鬆脆度。依個曲奇系列食評近幾個月都寫少咗，不過，仍然多謝眾多老友們久唔久嘅餽贈，等小弟嘅曲奇食評可以久唔久又登吓場！


這一家創辦自1947年嘅日本洋菓子老店「銀座‧西點」晌網上有唔少食評，所以，佢嘅背景、歷史就唔多講。友人真喺好細心，怕未知幾時先又再見到面，就預早醒小弟一份生日禮物，就喺銀座‧西點嘅酥餅禮盒，曲奇、酥餅類嘅產品，啱晒我啦。


包裝非常高雅，珍珠白嘅包裝紙，配以金綫，盡顯貴氣。打開包裝，內有6片店中名物「樹葉餅」及8條「芝士酥條」，全獨立包裝，方便衞生，但友人話晌日本全人手製作，兼且無添加，空運到港，所以食用期短。盒內仲附有一份單張，介紹店中所有產品，包括曲奇、酥餅、樹葉餅、維多利亞餅、芝士酥條及牛油酥條，並有多款禮盒。


樹葉餅如一貫酥餅類產品，主要以西式酥皮嚟做，口感猶如常食到嘅蝴蝶酥之類，不過，做成樹葉形，此外，從單張所見亦有細塊啲嘅「小樹葉餅」。咬落確然非常酥脆，又富有牛油香，餅面灑滿沙糖，卻又唔會太甜。芝士酥條同樣以酥皮為製作基礎，注入芝士元素，入口一樣酥脆至極，但鹹香濃郁嘅芝士味就更突出其個性。


比起樹葉餅，老婆超鍾意依個。小就兩款餅食都鍾意，簡直有「酥」認老豆啦，哈哈！再次多謝老友份心意，讓小弟一嚐這半世紀有多日本老店嘅招牌出品。


依家啲商家做生意，都會各出奇謀，最常見就喺搶「頭啖湯」嘅策略，四月尾講賣糉，八月推出月餅，所以，十一月出現聖誕禮品已好平常，就算收到都變得唔喺咩特別嘢。多謝友人，提早祝小弟聖誕快樂，送嚟小小聖誕心意。


奇華依一款蝴蝶酥，加入咗黑白芝麻，就添多一朕芝麻香，入口非常香脆。我仲記得佢哋有一款玉桂口味，印象中仲好食，唔知仲有無出呢。小紅莓牛油曲奇佢哋一向有出曲奇，所以，對此都唔陌生，禮盒內就有兩款迷你曲奇，先試小紅莓，簡單嚟講就喺牛油曲奇底加入紅莓乾，所以鬆脆嘅口感中，有煙韌嘅紅莓乾，酸酸甜甜，真喺幾好食。


杏仁片朱古力牛油曲奇另一款就加咗杏仁片，入口故然多份薄薄嘅杏仁片脆口感，而曲奇底嘅朱古力味亦香濃。原味手製鳥結糖奇華嘅鳥結糖都曾經食過好幾次，印象一向都唔錯，既有牛奶香味，唔會過份死甜，口感煙煙韌韌，混入唔少花生粒好有咬口。


雖然，唔喺整個禮盒都以曲奇為主，但「好友狂嚐曲」依個系列好耐無寫過喇，但話晒盒內都有兩款曲奇，就抽抽水放入依個系列啦！


早排同舊同事食飯，知道師姐下年初計劃去韓國濟州，但未定跟團定自由行，話晒小弟2012年都去過一轉，手頭上都有唔少資料、地圖及單張，所以，約咗今晚食飯聚一聚兼交收。佢話耐無食放題，投其所好，就食番餐放題，有時啲嘢就咁「橋」，一喺就成年無食放題，一食時隔兩個月又食一次。


雖然大井町位處荃灣食廈大鴻輝，好怕嚟呢度因為等電梯煩，不過，餐廳晌商場層，並非大廈層，所以搭扶手電梯上去就可以。餐廳佔商廈全層，地方非常之大，而且，最鍾意喺間隔成唔同大細嘅卡位，卡位嘅隔板又專登整高啲，變相有個私人空間，唔會受隔離枱咁多騷擾。


一入門口轉個彎，有個自助區，食開日式放題嘅朋友都知，主要會喺飲品、甜品自由取用專區。由於選擇多，都唔可以唔介紹一下。飲品3組大雪櫃，韓國、本土嘅樽裝、罐裝及紙包飲品，款式多達近廿款。不過，今次心水之選唔太多，所以，隨意揀幾罐飲吓。


果汁、熱茶想健康少少，另一邊位嘅果汁、熱茶可能啱你，不過，朋友試過啲果汁，話麻麻哋，因為味道偏甜。沙律、生果自由區除咗飲品，仲會搵到沙律同生果，雖然規模細，但總提供多個選擇俾有需要嘅客人。此外，酸薑、八爪魚仔亦晌度搵到。


順帶一提，牆邊貼上wifi密碼，方便客人使用。建議有提供免費wifi嘅餐廳，密碼就倒不如好似大井町咁大方啲貼晌當眼處，唔使吓吓煩到啲店員問密碼。此外，招呼唔錯，喺收銀態度有啲麻麻，上菜快，而且今晚仲無漏過單添，難得難得！


壽司壽司再細分為幾類，其中壽司A款喺一般大路嘢，如吞拿魚壽司、帶子壽司……等等，而B款就幾樣食材配搭嘅壽司。相中B款嘅魚籽醬拌赤蝦、花之戀、蔥花吞拿魚腩海膽，真喺唔錯，刺身食材本身夠新鮮，再以魚籽醬、蟹籽、蔥花、海膽相互配搭，拼發出多層次嘅鮮味。


唔止賣相做得精緻，味道亦比一般壽司更富層次、多變，而且，做得小巧，可以一啖一件，完全將壽司嘅滋味一次過放晒入口慢慢交融。卷物、軍艦、手卷因為老友都點咗唔少壽司，所以，同樣屬飽肚嘅卷物、軍艦、手卷就無再考慮叫。


見到有啲人為食海膽就叫客海膽手卷卻唔食啲飯，跑得山區多，見到啲山區小學生食嘅午飯，嘥嘢嘅事真喺做唔出。炸物食完一輪刺身、壽司，喺輪到香口嘅炸物出場，8款炸物當然樣樣都想試啦，不過，大家近排都有啲熱氣，所以，點炸物就要適可而止。


榴槤炸彈喺小弟指定要點，炸得外層香脆，榴槤餡亦都無欺場；墨魚軟骨又唔喺淨得啲軟骨，都連帶埋啲墨魚肉，又幾酥香好食；薯絲蝦，哈哈，今日都點咗幾多蝦嘅菜式，依一款以薯絲包住海蝦香炸，咬落外層卜卜脆，好有薯香，內裡蝦肉仍然爽爽哋，比想像中好食。


天婦羅食日本嘢，又點可以無天婦羅呢，5款天婦羅都喺慣常見到嘅款式，所以，隨意點少少，當睇睇佢哋嘅炸功如何！虎蝦天婦羅似乎喺心態上返本嘅必然之選，虎蝦取貨夠大隻，粉漿有少少厚，但可接受，至緊要唔會食到一口油；南瓜天婦羅亦喺心水之選，粉甜嘅南瓜做天婦羅真喺好適合；而冬菇天婦羅則較少食，以原隻冬菇嚟做天婦羅，效果幾好，脆口中有份軟腍嘅彈牙感。


蒸焗菜式味噌焗蠔喺蒸焗類嘅官方超人氣之選，當然要試，另一人氣選帶子北海燒亦都要試吓，焗薯角相信無乜特別啦，反而，嚟多客蟹肉蒸蛋啱我多啲。味噌焗蠔算唔錯，頗有蠔味，不過，焗一焗，隻蠔好縮水，至少一次一人兩客先試清當中嘅味道；帶子北海燒喺加入沙律醬同芝士一齊焗，香噴噴，不過帶子肉都喺細粒；都喺蟹肉蒸蛋得小弟歡心，蒸蛋做得蛋香滑溜，內裡唔足有蟹肉，仲有冬菇，喺一般茶碗蒸嘅蟹肉版，自然多一份鮮甜味。


鐵板料理如果夠人多，真想試佢個鐵板牛柳粒，不過，怕就算點一客多得滯食唔晒而嘥嘢，故6款鐵板料理只點咗日式炒雜菌同牛油粟米，當食番多少少纖維質嘅嘢。啲牛油粟米果然充滿牛油香，而且，粟米粒甜到你唔信；至於炒雜菌，都喺啲雞脾菇、秀珍菇、冬菇……之類大路雜菌炒埋一齊，健康素選。


一品料理食到家下，真喺九乘幾飽，留肚俾甜品之前，計落都仲有少少虛位，一於點多一客一品料理試吓。幾款一品料理中，兩款鍋物同蟹粥，相信好大份食唔落，清酒煮蜆按人頭俾，應該喺穩陣嘅選擇。真好，果然俾個二人份量細細碗，可以試試又唔怕撐爆肚。


蜆肉入口無沙，亦唔韌，帶少少酒香，做得不俗。湯 / 麵拉麵、烏冬當然都喜歡食啦，不過，去到放題，一來依一類嘢唔會做得特別出色，咁飽肚嘢就通常都放棄，二來，睇番佢哋嘅選擇，似乎唔喺有咩特別，就更加唔會試啦。


甜品上文介紹過近入口有個自助區，多款甜品可以自由任取，全部都喺做得的的骰骰。小巧精緻，當然唔可以同去大酒店食自助餐相比，但都叫有份心去製造，唔似喺「求求其其」。所以，數一數共有4款日式和果子、吉士泡芙、提拉米蘇、紐約芝士餅、朱古力布朗尼、巨峰提子奶凍、北海道牛乳奶凍、抹茶奶凍。


咁有心，小弟當然要支持吓，獨佔一碟甜點拼盤先。日式和果子揀咗櫻花同柨子，賣相幾得架，味道亦唔差喎，外皮軟糯，又唔太黏牙，饀心又唔會死甜；件布朗尼好濃朱古力味，濕潤挺實，內裡雖無混入合桃碎，卻有啲朱古力粒，唔錯；北海道牛乳奶凍勁牛奶味，質感又軟滑。


吉士泡芙、紐約芝士餅不過不失，喺提拉米蘇似件咖啡蛋糕多過一件意大利芝士餅，因為無酒香，蛋糕底只喺朱古力海綿蛋糕，非浸咗咖啡酒嘅餅底。自由區邊位仲放有一個雪櫃仔，裡面喺雪米糍同Fruttato Gelato，各試一粒，前者撞手神喺香芋味，啱晒我；後者其實晌一啲甜品店都遇過，當喺即開即用嘅雪糕球，雖然芝麻味極濃郁，但雪死晒，口感跟Gelato喺完全欠奉。


師姐揀咗Movenpick瑞士朱古力雪糕，佢話朱古力好香水濃，雪糕入口軟滑。小弟就喺黑糖粉絲，所以，揀Dreyer’s日本宇治抹茶黑糖迷你雪糕批，抹茶味真喺好幽香，不過，講真，啲黑糖味就點食都唔多覺。


依家放題店開到成行成市，無他嘅，作為客人而言，俾兩嚿半水就可以任飲任食，又刺身，又天婦羅……比起食自助餐平一大截，只要質素有番咁上下，就已經覺得回本。而作為餐廳，只緊要客多做旺個場，反正燈油火蠟、人工固定成本，有無客都要支出，多個客就多分收入，而且，放題多多少少屬流水作業，貨源成本又較易控制，唔似自助餐晚晚倒嘢食。


今晚嚟到「大井町」，環境、食物質量都叫人稱心滿意，值得翻兜。


有一段時間，晌香港成日聽到啲黑心食物，即喺啲極有問題嘅食物，用啲變壞嘅食材，或用啲污糟嘅手法去做嘅食物，近依年好似少咗啲，間中先有啲零星個案。最近，朋友送咗盒「黑心」月餅俾我，但放心，絕對唔喺食壞人嘅黑心食物，喺嚟自功夫點心嘅「蛋黃芝麻月」。


印象中，我記得舊年都收過，當我諗住又喺一模一樣嘅時候，打開睇睇，發覺有啲唔同，唔單止「黑心」，仲喺「黑」到出樣，連外皮都加入黑芝麻醬去做。一盒有4個迷你裝嘅蛋黃芝麻月餅，全新獨立包裝。一打開包裝，嗰朕芝麻香味好澎湃，每個月餅都印上「功夫」二字，清晰可見。


因為成個都喺黑色，所以，皮、餡都分得唔喺好清條界線，但內裡全部都喺芝麻蓮蓉餡，清甜之餘，芝麻味十分突出，口感亦算軟滑，加上不論餅皮定餡心都混入白芝麻，極具咬口；每個月餅只有一隻鹹蛋黃，而且，唔喺好大個，所以，比起其他嘅雙黃、三黃，依款月餅相對健康少少。


回顧返舊年個食評，無混入白芝麻粒，亦只有餡心加入黑芝麻醬，未喺全黑，所以，今年改良過嘅蛋黃芝麻月更好食，老婆仲超讚添！多謝老友心意，讓小弟今個中秋又多試一款製作有心思嘅月餅。


老婆兼職做帳嘅公司喺間港人打理嘅公司，一班員工都喺做咗十幾廿年嘅老臣子，喺講人情味嘅老一輩港資公司，所以，雖然佢只喺兼職，但中秋依類中國傳統節日，公司都照樣送咗盒月餅俾佢，仲唔喺普普通通嘅貨色，喺老字號嘅翠亨邨。


既然喺老一輩港資，送嘅月餅就無乜可能喺古靈精怪嘅款式或口味，而喺雙黃白蓮蓉，仲要喺極傳統嘅大個裝，一盒4個嗰一類。外觀賣相唔錯，餅模字體清晰，烘得金黃，沖杯熱茶，襯晒啦。切開睇睇咩料，餅皮好夠薄，但明顯做餅時搓壓蓮蓉及放鹹蛋黃時手勢差，可能喺啲師傅仔或幫工姐姐做，蓮蓉跟蛋黃之間竟然有咁多虛位，再切另一個亦如是，故非單一事件，喺質素嘅穩定性問題；此外，鹹蛋黃雖不至好乾，但肯定喺油分不足，還好嘅喺白蓮蓉軟滑而少甜。


翠亨邨嘅月餅都喺第一次食，而依一款雙黃白蓮蓉整體而言，只可以講喺好壞參半而已，所以，覺得跟其老字號之名有啲唔襯，鏗鏘無力。


中秋將至，賞月以外，食月餅點都喺必不可少嘅應節環節，更喺餅店各出奇謀嘅大日子。啱啱收到奇華送嚟嘅迷你奶皇月餅，一盒共有8款口味，其中3款味道更喺新成員，讓小弟一次過試齊8款奶皇月，非常感謝。奇華嘅「奶皇系列」一向都有水準，奶皇做得幼滑鹹香之餘，唔同嘅味道都頗有特色。


今次新加嘅3款口味，亦喺鍾意嘅口味。雖然奶皇月餅多達8款口味，事實上店家暫時未有依種「八星」禮盒，晌門市只喺有個別獨立口味或鴛鴦口味，想試齊8款就要買多幾盒先得。講到包裝，每個獨立包裝夠晒衛生，除咗包裝盒印有口味名稱之外，每個月餅面都有一或兩個字喺咩口味，唔使擔心搞錯。


店家嘅推薦食法喺放入微波爐加熱20秒，或放進焗爐以150°C慢烤約10分鐘，令奶皇餡烘得更料更綿滑綿芳香。迷你蛋黃奶皇月喺經典口味嘅奶皇月，簡單以鹹蛋黃混入牛奶做成奶皇餡，切開，皮薄而入口鬆化，奶皇餡色澤橙紅，散發陣陣蛋香，口感軟綿幼滑，保持水準。


迷你朱古力奶皇月上年曾試過依一款奶皇月，黑沉沉嘅餡心，鹹香中散發出朱古力味，算喺頗香濃，卻喺少甜。迷你蜜餞子薑奶皇月今年嘅新出品之一，蜜餞子薑又幾有新意，入口未有預期咁強勁嘅薑味，嚟得比較含蓄，可能喺子薑蜜餞咗，甜度中和番少少薑味，加重少少薑味都仲可以；而食落奶皇餡中有細微嘅蜜餞子薑肉，感覺幾好。


迷你伯爵茶奶皇月另一款茶味嘅奶皇月，對比起茉莉香片口味，伯爵茶奶皇月嘅茶香味比較突出，因為切開嗰下，已聞到些微茶香，再食落又確茶味香醇啲。迷你柚子奶皇月另一今年新品，雖話新嘢，但柚子味嘅月餅應該唔喺新鮮事，不過，水準又真喺做得唔錯。


入口有淡淡柚子清香，配搭上幼滑的奶皇，感覺甜而不膩，再者，柚子有健脾消滯之效，喺好好嘅組合。迷你麥芽糖醇低糖奶皇月最後所試嘅一款喺麥芽糖醇低糖奶皇月，據單張介紹選用小麥及粟米澱粉提煉而成嘅麥芽糖醇嚟造，絕對喺啱晒依家講求健康嘅人士，確然入口比咁多款奶皇月嘅甜度偏低，全無甜膩嘅感覺。


試咗咁多款奶皇月，兩款茶味及新出嘅蜜餞子薑都甚得小弟歡心，然而，原味嘅奶皇月依樣保持到水準。今年，你又會傳統蓮蓉月餅，抑或奶皇月餅呢？


依一類嘅杏仁條食過唔少，以酥皮做條身，再鋪滿杏仁薄片，的確好好食，作為下午茶，襯杯咖啡確喺幾寫意。多謝食友嘅心意，醒小弟一包美心出品嘅「原味杏仁條」，讓我可以晌勞碌嘅辦公室有個美味嘅下午茶。每包原味杏仁條內有6條杏仁條，每一條面面真喺杏仁片鋪到滿滿，外觀又烘得金黃，側邊望埋去個層次感唔算好分明，但入口鬆脆、少甜、富牛油香，而且，杏仁片好脆，帶住杏仁香味，真喺好滿足嘅下午茶。


認識到幾位知心食友，不時送上小食、餅乾，依啲可謂喺微不足道嘅小心意，但偶爾會化為給小弟嘅小確幸！


日本嘢久唔久都有食吓，其實，都幾鍾意同啲朋友一齊食放題，因為一個固定價錢任食有數圍，但比起食自助餐又平一截，食物選擇亦唔少，想食乜就點乜，各有所好，唯一喺漏單、時間緊嘅負面問題。但睇番近一年嘅食評，原來好耐無食過放題，對上一次已經喺舊年年尾嘅事，所以，拋出食放題嘅提議，實行大擦一場  。


一如所有放題，點菜紙分門別類放晌枱面，以小型檔案簿釘住啲點菜紙，個人覺得分得太多張，而且，好容易有漏夾嘅問題。大部分食物由點菜紙落單，小部份食物如甜品及汽水、果汁、啤酒或熱茶，可到專櫃自取，而甜品及飲品兩者嘅選擇亦算得上多  。


有一系列OKF果汁，有多款口味，我哋先後試咗芒果、菠蘿、提子、桃，又幾好飲喎，裡面仲有啲纖幼嘅果肉啜吓。個人最心水喺桃味，味道較為清甜，卻帶有濃郁桃香味  。此外，更每位客人奉送一杯Movenpick雪糕一杯，4款口味供選擇。


試勻10款，同老婆都覺得整體啲刺身都有水準，尤其三文魚、劍魚腩、甜蝦、鮑魚片、馬刀貝同北海道角螺，鮮甜出；反而，深海大赤蝦口感太膠，鮮帶子亦無夠爽口，顯得有少少失色。  壽司壽司類都有好多選擇，無論一般嘅壽司、空運活魚壽司、火炙壽司，都睇得見晌配搭上花咗唔少心思，不過，怕太易飽肚，又只得我倆公婆，所以，只選擇試試幾款創作壽司。


小食  豆腐及枝豆喺老婆心水，所以，胡麻冷豆腐及味付海帶枝豆各點一客，再加一份酸薑過過口癮，份冷豆腐真喺好滑，芝麻醬又香濃。  沙律   沙律類唔喺啲大大路嘅柚子沙律、中華沙律之類，5款沙律中有好幾款都挺特別，想就梗想試晒啦，不過，兩個人食得幾多吖。


結果，揀咗黑松露胡麻海鮮沙律及牛油果香草鮮蝦沙律，難得兩款都無迤做，沙律菜底好新鮮爽脆，而前者黑松露搭胡麻幾OK喎，濃香盡出，而後者香草味好突出，鮮蝦亦爽彈，只恨佢牛油果少得可憐。  手卷、軍艦、卷物平時去食日本嘢，依幾類食物當然都會點啦，不過，去到放題，咁飽肚嘢就通常都放棄。


雖然如此，其實睇番佢哋嘅選擇，睇落又似乎唔錯嘅，不過，無理由為樖樹放棄個森林嘛。  炸物香口嘢當然啱啦，不過，6款炸物裡，如黃金炸雞、吉列炸帶子、酥炸黑輪卷……等等，唔算好吸引到小弟，所以，亦都無點。


天婦羅   無食炸物，天婦羅就更加唔可以錯過，當中幾款天婦羅野菜，就更啱老婆，溫室南瓜天婦羅、秋葵天婦羅、蕃薯天婦羅都喺佢嘅偏愛，南瓜、蕃薯都粉甜，秋葵爽口；虎蝦天婦羅亦都不俗，全部入口都唔油，粉漿夠薄。


燒物   基本上，燒物我哋都叫得唔少，不過，樣樣都喺逐串逐串嚟，結果發現佢哋喺儲單出菜，未夠有霸氣咁一碟過嚟晒啲燒物。兩張點菜紙，共有12款選擇。燒雞翼、鹽燒海蝦、燒冬菇串、燒牛餅串屬普通之選，唔喺話唔好食，只喺普普通通啫，當然，對雞翼、海蝦……等等有情意結就另計，而燒牛餅串似燒到乾晒水嘅牛丸咁，不過，沾啲泰式酸辣醬又幾OK喎。


燒廣島蠔、鹽燒多春魚、燒有機鮮菠蘿、燒鰻魚串、燒有機日本蕃薯仔屬美味之選，廣島蠔大隻厚肉，加埋啲芝士、洋蔥粒一齊焗，幾好味；多春魚勁多春，外皮幾香脆；燒菠蘿一向都好食，燒乾少少水份，就更清甜；而鰻魚串搽上照燒汁去燒，香濃惹味；蕃薯仔一口一粒，好粉好甜。


燒紐西蘭香草羊鞍、鹽燒牛舌屬個人喜好之選，好唔好食在乎個人口味，羊鞍燒得焦香，既有香草味，又有點點羊羶香，肉質軟腍富肉汁；牛舌煙韌，帶股獨有嘅牛舌燥味。  主食   依一類包括啲拉麵、烏冬之類，壽司都無點試，超飽肚嘅拉麵、烏冬就更加唔會嗌啦。


不過，佢哋反而有兩款湯品喺我哋都有興趣，尤其老婆就最鍾意飲湯。自家製立魚湯，同點菜紙個樣好唔一樣，不過，總算幾清幾香，味道不過不失；反而個南瓜湯掂喎，好濃南瓜味之餘，口感順滑。  和風料理、一品料理兩款料理就猶如廣東式小炒或小菜咁，若非人少，一定會點一客鐵板雪花牛柳粒、雪花牛肉鍋及龍蝦海鮮粥嚟試試，擔心太大份，尤其個粥，標明2-4人，真喺一客頂幾份刺身啦，小弟仲想留少少肚食甜點，食甜點總會令人開心啲！


Movenpick雪糕   品牌始終喺唔牌，質素有一定保證。老婆揀朱古力，軟滑香濃，內裡仲有朱古力碎片；小弟揀意式奶凍，好重奶香味之餘，拌入紅桑莓醬，帶點酸甜味，好食。  甜品  一口氣搞攞晒咁多種類甜點，有朱古力餅、朱古力撻、馬卡龍、綠茶奶凍、木糠布甸、意士多啤梨奶凍，質素唔會有咩好大驚喜，但都算中等偏上，尤其啲馬卡龍，比預期中好，外層脆得嚟有點煙韌，甜得唔會太過份，唔甜就唔喺馬卡龍啦，最麻麻喺啲朱力餅，朱古力味雖濃，但入口好乾。


雖然，未至於抛嚿磚，引塊玉返嚟，但「至尊滿屋」的確喺間食得過嘅放題店  。


本身唔係迪士尼粉絲，所以，迪士尼開咗咁耐以嚟，印像中都喺去過兩三次，次次都喺有啲優惠券之類。而佢嘅餐廳無論樂園裏邊，還是酒店嘅，幫襯嘅都喺寥寥可數，實在唔多，今次入到嚟迪士尼嘅宴會廳，無非都喺出席表姨甥嘅婚禮。


喺度擺婚宴一大亮點就喺宴會廳嘅環境非常之好，無任何柱位，又超高樓底，裝修華麗，加埋燈效；另一亮點就喺中場時段，會出現迪士尼卡通人物同大家拍照！因為原先都無諗住寫呢度嘅食評，所以都喺靠手機隨意影，故相片唔多。


不過食完之後，覺得啲嘢唔錯，又想寫番篇。先講講菜單，其實跟一般擺酒無乜分別，但服務方面就採用高級酒店嘅標準，即係每道餸菜都準備好晒以位上。鴻運乳豬全體 雖然菜式名叫乳豬全體，當然未有完全見到「全體」啦，先上枱就喺成雙成對嘅份量，賣相幾精緻，又加啲卡通元素，講番件乳豬，其實外皮真喺好脆口，豬肉鹹香細緻，夾埋塊薄餅食啱啱好！


碧綠帶子拼香芒金絲蝦 所謂碧綠，不外乎都喺西蘭花，欣賞佢烚得啱啱好，無過腍，帶少少爽口，依帶子好鮮甜，咬落彈牙，當然香芒金絲蝦喺呢度菜嘅重點，外層好香脆，唔油膩，裡面將蝦膠包住芒果炸，所以食落真喺好好食。


竹笙花膠海鮮羹 小弟戒咗食魚翅，無食好多年，所以，今餐飲宴 喺海鮮羹，唔喺魚翅就更加啱晒我。竹笙爽口，花膠腍滑，個海鮮羹推得啱啱好，唔會太稀，亦唔會太杰身，呢度啲中菜真喺有水準。蝦子遼參鮑脯 跟住呢道算喺貴價菜式，條遼參都算幾大條，咬落爽爽哋，但其實遼參本身無乜味，所以，靠啲蝦仔芡汁令遼參食起嚟有陣鹹香味；另外，件鮑脯都砌得好厚身，口感柔韌，真喺唔錯。


清蒸大海東星斑 同乳豬一樣，啲「東星」嚟到已經喺分好咗一碗碗，可惜無機會見到成條東星斑有幾大。不過啲魚肉好有魚味，非常之鮮甜，蒸得剛好，嫩滑到不得了，食魚鮮都喺清蒸最正。松露醬燒龍崗雞 相片所見，龍崗雞炸得皮脆金黃，非常吸引，食落皮脆肉嫩，加上皮下脂肪少，所以，隻雞嘅本身有質素，而松露醬喺額外添加上去，沾上之後，食嚟多咗陣松露幽香，非常夾。


錦繡澳洲和牛炒飯 個炒飯睇落就無乜特別，食嘅都喺食材嘅質素同師傅嘅手勢，用上和牛，當然感覺高級一啲，二來實際上個炒飯炒得幾爽身，飯粒分明，此外就喺唔會有一般中式酒樓嘅弊病，就喺落油太多。龍蝦汁鮮菌炆伊麵 同個飯一樣，呢個伊麵睇落平平無奇，實際又喺重點放晌食材同師傅手勢上，加入龍蝦汁去炒個麵，自然份外加分，不過老實講，我又唔喺好覺得蝦味好重，但啲伊麵炒得幾唔錯，同樣唔會炒到好腍，感覺算喺乾爽。


珍珠雙喜紅豆沙、米奇鴛鴦酥 碗紅豆沙就無乜特別㗎喇 ，裡面加咗少少西米咁囉，反而亮點喺兩粒鴛鴦酥，因為一嚟喺米奇公仔樣，呢個喺加分位，其次內餡喺鳳梨酥，做得好唔錯，外層酥化，裡面嘅餡料清甜好食。期間有段時間，米奇、米妮會出場，會同新人及賓客、新人一同拍照，都算喺高峰位，喺呢度擺酒嘅亮點。


整體而言，呢度嘅招呼有一定嘅高水平，食物嘅質素亦高質，相信一眾賓客都好滿意。


晌舊年年底先落戶香港嘅日本過江龍超人氣伴手禮Tokyo Milk Cheese Factory，產品當中嘅牛奶芝士餅、艾登芝士蛋糕、海鹽芝士曲奇及蜂蜜芝士曲奇喺店家主打，試過嗰兩款曲奇又的確幾好食，又幾特別。


今次食友送上此店嘅曲奇，原以為又喺曾試過嘅口味其中一款，點知喺有驚喜嘅新口味！喺咩口味？小弟譯佢為羅勒蕃茄芝士曲奇  。包裝嘅外觀跟其他曲奇產品一樣，所以，都喺靠盒底嘅標貼；不過，內裡獨立嘅包裝紙就有啲分別，我仲記得海鹽芝士曲奇嘅「牛牛」招紙貼喺藍色，蜂蜜芝士曲奇則用上橙色，而手中嘅羅勒蕃茄芝士曲奇卻用上紅色。


全部獨立包裝，食用衛生方便  。外層曲奇以北海道牛奶及羅勒製成，所以，入口帶有點點既香草香，而中間夾住一片莫沙里拉芝士，應喺加入蕃茄成份，所以，芝士嘅色澤偏橙紅，芝士味中又嗒出微微蕃茄味  。此外，正如上次食評咁講，外形有種好似食緊「菠蘿油」嘅感覺，當然，無咩油膩感啦。


晌個悠閒嘅星期六晏晝，沖杯咖啡，配番幾件羅勒蕃茄芝士曲奇，想返起好友嘅不時送贈，就想記起好多感恩嘅事。                   題外話/補充資料 因為喺朋友所送嘅禮物，所以，幾個細項評分嘅參考值唔大。


同相熟食友嘅聚會，除咗可以聚一聚一齊「犯罪」之外，周不時都收到佢哋醒我嘅小食禮物，今趟又收到一小包出自馬莎嘅迷你朱古力碎碎曲奇  。因為曲奇一般嚟講都墜手啲，所以，雖然每包100g，但唔覺唔覺好容易一鋪過清晒。


每粒曲奇混有唔少朱古力碎粒，從包裝顯示，朱古力粒喺27%嘅黑朱古力，味道唔會超濃，但亦嚐到點點甘苦味。至於粒粒迷你尺寸，一啖一粒，唔會食到周圍餅碎，不過，口感一般，唔多夠鬆脆，似美式曲奇多啲  ！本來都打算當下午茶咁一次過晒，不過，小弟都算食得甜，但食咗大半都覺得有「漏」，所以，留咗小半包明天待續。


題外話/補充資料 因為喺朋友所送嘅禮物，所以，幾個細項評分嘅參考值唔大。


寫咁耐嘅曲奇食評，叫得做「好友」在嚐曲，就梗喺好友嘅相贈，不過，今次依包就唔同，喺老婆醒我嘅  。事緣佢買咗幾包請啲細路食，點知啲細路唔鍾意，剩低一包就醒咗俾我。究竟點解啲細路唔鍾意？咪因為口味之故，美式燕麥提子曲奇口感較粗，大抵啲細路覺得巉口囉  ！


每包淨重150g，無刻意數有幾多塊，大概12-14塊左右。對比起平時食到嗰「軟腍腍」嘅美式曲奇，依一款一啲都唔腍喎，入口鬆脆而有咬口，並且好有麥香，掂喎  。所以，經常都話喇，食嘢都喺講口味啱唔啱，好似小弟經常跑大陸山區，啲調味真喺唔多啱我，故次次最好食嗰味就喺普普通通嘅炒菜  。


其實對汀蘭居唔算陌生，因為老婆就有富貴老友住晌隔離嘅海濤花園，不過，佢一直以為汀蘭居只喺服務式住宅，無諗過仲喺酒店，而且有家餐廳晌裡面添。之前已留意到佢哋晌周六、日有做早午自助餐，而且，質素睇落頗高，所以，趁周六走嚟一趟，嘆嘆一頓懶洋洋嘅早午餐  。


老婆知道荃灣港鐵站有小巴過去，不過，晌官網睇到原來荃灣西有免費穿梭巴士直達，仲方便我哋。但網頁顯示供住客享用，再打電話問問，食客一樣得。由於晌非多人時段享用，夾啱時間，唔使多等就有車有位，一陣間就由荃灣西站到汀蘭居  。


一入門口，就喺「酒店」大堂，有梳化椅、書櫃，感覺頗有家居味道，有唔少住客都晌度打書釘咁款  。再往內走，就喺餐廳，地方頗大，樓底高，右邊全部喺落地大玻璃，雖然對出唔喺即刻望海，喺屬於酒店嘅小花園，但感覺開揚舒服。


有部分挨牆梳化位，坐落就更爽。此外，無意間望到天花，所以冷氣出風位都加上透明膠板隔一隔，唔怕被冷氣吹到頭暈，依啲都喺晌服務上嘅加分位  。其實，外出有啲露台位，不過，喺設定為可吸煙區域，亦見幾位煙民，所以，乖乖揀番室內位。


果汁任飲   早午自助餐提供蘋果汁及橙汁任飲，飲落似喺「果汁先生」嘅質素。坐低未攞嘢食，先斟一杯解吓渴。  沙律    食物區嘅正中央放下大大盤嘅沙律菜連多款配料，3款醬汁連油醋，所用嘅器皿，以及擺設，得幾有心思。


第一道菜先食喺貫性用嚟開胃嘅沙律，其實你見佢哋用料真喺不賴，有紅菜頭、雅枝竹，加上樣樣配料要啲，淋少少法式蜜糖芥辣醬落沙律菜度，味道已經好唔錯，但至緊要都喺食材新鮮。  刺身、壽司、冷麵  晌另一邊位，有多款日本食物，以及幾款預製好嘅沙律，外觀唔錯。


小弟就無夾嚟食，都喺黐老婆碟刺身試試，有吞拿、三文、八爪魚，感覺都幾鮮味。不過，今日人流唔多，唔需要點樣補貨，少少擔心就咁放晌室溫，隔耐咗新鮮度會有所不足。  冷盤、芝士碟   依個區域嘅食物好唔錯，前者有沙樂美腸、西班牙腸及巴馬火腿，而後者有藍芝士、金文畢及艾曼托，不過，再細看，就唔見有藍芝士，但卻配搭上唔少乾果及合桃。


凱撒沙律   除咗之前描述嘅沙律，以及晌日本嘢食附近嘅預製沙律外，仲有一處特別將即製凱撒沙律分開，而原個意大利巴馬臣芝士肯定喺焦點所在。將羅馬生菜混和凱撒沙律醬，再灑下煙肉碎、麵包粒及巴馬臣芝士碎，喺滋味嘅組合。


龍蝦湯   是日餐湯只有西湯一款，不過，絕唔喺普通嘅忌廉湯，而喺香濃得緊要嘅龍蝦湯，都未入口，打開煲蓋已經嗅到陣陣龍蝦香，香味一湧而上。幾樣好嘢就當然可以夾埋一次過食，凱撒沙律、自家製蒜蓉醬拼金文畢芝士配法包，伴龍蝦湯，以女生嚟講，當一份輕怡嘅午餐都仲得呀！


不過，當然由小弟一個人已夠食力搞掂晒啦，之前老婆話啲龍蝦湯有少少偏鹹，發揮自助餐DIY精神，拌點奶落去，既緩和一下個鹹度，入口就更滑溜多啲。  BBQ    好多人都鍾意燒烤，但有啲人就嫌麻煩，晌度食早午餐就有BBQ提供，叫人食得乾手淨腳。


烤肉有牛扒、烤腸、雞中翼、羊扒、青口及阿拉斯加皇帝蟹脚  ，仲有多款烤菇同燒菠蘿。先試部份燒烤菜式，10寸長嘅皇帝蟹脚當然喺目標啦，不過，為咗方便客人取用，部份已裁為細件。食落又幾有碳火香，肉味鮮甜，又唔會好鹹，唧少少檸汁，一流呀；燒青口伴上蕃茄沙沙，又真喺唔錯喎。


同老婆共享一份熱盤，咁就可以樣樣試到又唔會食得太飽，黑松露炒蛋、忌廉芝士薯片及紅酒燴羊肉喺小弟認為唔可以錯過嘅推介心水，不過，啲炒時菜焗耐咗而黃晒。  即煮意粉雖然有意粉、長通及墨魚汁意麵可揀，配忌廉汁或蕃茄汁底，但配料唔多，都喺青口、煙肉、雜菌，故此，吸引度唔算大。


不過，以之上食過佢哋嘅用料，相信就算一道卡邦尼，應該亦唔會差得去邊。而意粉檔前，仲有意式薄餅提供。  即煮拉麵反而，粉麵檔唔喺中式，而喺做日式嘅拉麵，睇檔面都似梗似樣，鳴門卷、叉燒……總好過次次都車仔麵，好唔好食仲要睇埋湯底，但小弟無品嚐過，就不便評論喇！


烤雞、燒肉眼    除咗BBQ之外，拉麵檔隔離仲有美味嘅烤肉，依啲就啱我依個食肉獸多啲。是日嘅烤肉有烤雞同肉眼，配燒汁或黑椒汁。隻肉眼目測估計都有廿幾、三十磅，外層燒得焦香，望見都流口水。等師傅郁手落刀，切開後睇得出肉質紅潤粉嫩，但又無話有血水標出，相信師傅日日燒，工多藝熟都掌握好晒啲火喉啦。


師傅好好人，烤雞俾咗個脾位連翼我，而肉眼薄切兩小件，仲問我試唔試一支骨位，佢話寧舍焦香，再加埋晌BBQ檔嘅羊扒、豬肉腸就成為我嘅烤肉拼盤，夾完都急不及待埋位試味！烤雞可能擺耐咗，皮開始有啲腍，但肉質好嫩；至於肉眼扒，夠晒肉味，當然唔及西冷咁軟腍，但都算腍身；羊扒又喺好正，肉質夠嫩，肉味夠羶，咁先似食羊嘛。


生果、甜品   食到依度，都差唔到喺尾聲，作為甜品死粉，當然預早已留番20%空間嚟食甜品啦。晌餐廳近尾，就喺生果及甜品嘅駐紮地，有各式各樣甜點、朱古力噴泉、班戟機及Dreyer's杯裝雪糕，夾夾埋埋十數款，唔使憂無選擇。


咖啡、紅茶食甜品襯杯咖啡或紅茶點都喺嘆啲嘅，啡茶就晌餐湯旁，當然咖啡杯嘅出品就唔好抱太大期望啦，但點都好，總算喺即磨；而茶包採用Dilmah，算喺有誠意啦！小弟甜品碟嘅組合有朱古力批、栗子慕絲餅、朱古力慕絲餅、班尼士、藍莓芝士餅、意大利芝士餅、法式燉蛋，揀嘅都喺心水精選。


不得不重點推介當中嘅朱古力批、栗子慕絲餅及法或燉蛋，唔喺話其他無咁好，只喺依3款真喺唔好錯過。朱古力批批殼鬆脆，啲朱古力餡軟滑得很，又夠濃郁；栗子慕絲餅個亮點喺啲栗子慕絲打得柔滑卻栗子味十足；燉蛋用上雲呢嗱籽做，既香且滑，焦糖面既薄且脆。


整體甜品都喺做得精，唔會濫竽充數嚟撐場  。食完份甜品碟都仲有少少意猶未盡，所以，再嚟一份開心果雪糕搭生果杯作結。雪糕喺D Collection系列，比一般普通系列自然高一級。開心果味入口極濃，而且，軟滑富奶香，正喎  ！


晌荃灣區高質素嘅自助餐唔多，Anchor's嘅早午自助餐食物都甚具質素，再者，環境確實幾舒服，尤其陽光普照嘅日子，加上服務到位，照秤都可排得上名列前茅  。我哋食吓抖吓，迤足三個幾鐘，最後，唔搭穿梭小巴，兩公婆漫步海濱，沿青山公路行返去荃灣西站，順便幫助吓消化！


「好友狂嚐曲」系列食評一向喺寫朋友送贈嘅曲奇餅，今趟就有啲灰色，半抽水咁啦，因為，好友送贈嘅「Easter Bunny Biscuits」明顯就喺寫住餅乾，不過，無論樣貌，抑或口感，都極似一塊曲奇  ，如果唔喺包裝袋寫住「餅乾」，相信十個人有九個都當佢喺曲奇  。


包裝已打正旗號喺復活節應節產品，以朱古力搭雲呢嗱為主要味道，而M&S嘅產品一向都頗有質素。打開包裝袋，一排上下兩層共8件，當下午茶一鋪過就搞掂  。牛油朱古力乾餅中，以雲呢嗱味做出內兔仔，仲喺一隻小肥兔。


餅乾口感都幾鬆化，朱古力味都OK，亦滿有牛油香，感覺唔錯。食完都覺得佢似曲奇，不過，理佢喺餅乾定曲奇，都衷心多謝老友  ！


就嚟到復活節喇，市面上嘅相關應節產品都見有唔少。小弟雖未至人緣廣，但相信都唔喺咁差，晌上次嘅德國菜飯聚，就收到好友提前嘅復活節小禮物，竟然不約而同都喺龍島嘅產品，有曲奇，又有朱古力，真喺好多謝友人嘅心意  。


盒內仲附有單張，介紹新一輪嘅復活節禮品。款式眾多，包裝得美輪美煥，甚具特色  。一講復活節，就會自然諗起復活蛋、復活兔，收到朋友小禮物嘅其中一份就喺「兔子脆米朱古力及曲奇禮盒」，禮盒以兔仔做盒形，白底襯上碎花，充滿春日氣息，「紅寶石」眼睛，粉紅色絲帶，份外吸引小朋友或女生。


彩色脆米朱古力，5粒都喺代表唔同味道，分別有粟米、士多啤梨、蜜瓜、西瓜及牛奶朱古力。  粟米、士多啤梨、蜜瓜口味彩色脆米朱古力  小弟只試咗前3者，粟米味最好食，而蜜瓜感覺最過癮；朱古力內包裹住脆米粒，所以，入口有鬆脆感，整體味道有少少偏甜，貪得意嘅朋友可以不妨一試。


另一位朋友所送嘅「粟米朱古力小禮罐」，就唔喺復活節期間限定嘅禮品，喺恆常供應嘅產品，所以，有興趣嘅朋友都唔需要急住買。幾鍾意佢個罐身設計，外觀花花碌，幾繽紛，分上下兩層，可以循環再用擺吓小飾物或萬子夾、橡根之交儀用品。


而內藏10粒朱古力杏仁爆谷，5粒原味，5粒咖啡味，同樣獨立包裝。  朱古力杏仁爆谷、咖啡朱古力杏仁爆谷   其實以前也收過依一款小禮物，但就喺小盒裝，而且有好多款口味。食落好有口感，好鬆脆，但又有咬口，有少少焦糖香，無論原味朱古力定咖啡朱古力，都咁好食  ！


多謝好友為小弟注入咁好味嘅零食，雖然「兔子脆米朱古力及曲奇禮盒」味道上稍稍遜色啲，但靚靚包裝搭夠，不失為氹人開心嘅選擇！


今個農曆年食賀年糕點唔多，晌過年前收到姨仔嘅兩盒糕，一盒喺年糕，另一盒喺芋頭糕，以為又喺傳統嘢，點知兩底糕都有驚喜  。  至尊山芋芊絲糕    先講底芋頭糕，初時睇盒面寫住大大隻字「芊絲」糕，以為芋頭頭改成芋頭絲而已，打開包裝，原來可以講喺芋頭絲糕，成件糕都喺以幼條芋絲片壓成，內裡「糕」嘅部分佔好少，切起細件嚟有少少易散。


桂花紅豆軟心年糕    至於底年糕齋睇個名已經好搞鬼，點軟心法？講明軟心，打開包裝當然喺乜都睇唔出，不過，見到糕內混入好多桂花，而一切開，就明白佢喺將紅豆蓉藏晌糕心，而且份量唔少，足佔1/3。包裝袋有教點煎法，都喺底面煎香就可以。


由於年糕餡心嘅豆蓉帶甜，怕易煎燶，所以，都盡量細火慢煎。煎好後，至尊山芋芊絲糕入口芋頭味自然濃郁，口感唔錯，而且，因為糕嘅份量少，感覺輕盈啲，無咁滯膩  。而桂花紅豆軟心年糕同樣底面煎香就可以，亦可以蘸蛋漿煎，不過，見佢配以紅豆蓉，覺得就咁煎仲好。


年糕咬落黏糯清甜，而中心嘅紅豆蓉，表層焦脆  ，夾埋兩者嘅口感幾得意，但如果啲豆蓉再減甜，我就覺得更理想。今次所試聖安娜嘅糕點，真心覺得喺幾有心思，新穎得嚟唔會太古靈精怪。多謝姨仔心意，不過，賀禮下年就免喇，無謂嘥錢嘛！


題外話/補充資料 因為喺親友所送嘅禮物，所以，幾個細項評分嘅參考值唔大。


之前晌另一食評中講過今個春節試咗兩款蘿蔔糕，分別喺美心及功夫點心，前者已晌另一食評分享過，所以，今篇就喺介紹吓功夫點心嘅蘿蔔糕。當市面乜糕物糕，出到咩味都有嘅時候，功夫點心所做嘅仍歸於傳統，就只有臘味蘿蔔糕及椰汁年糕。


臘味蘿蔔糕佢哋啲蘿蔔糕同樣主要都喺落臘腸及蝦米，不過，配以粗條蘿蔔喺佢嘅特色，務求突出蘿蔔嘅清甜及口感。除糕面有唔少臘腸及蝦米外，臘腸及蝦米亦散佈晌糕內各處，而粗條蘿蔔真喺清晰可見。功夫點心嘅蘿蔔糕比起美心嘅晌質感上挺身啲，輕煎後亦無咁易散，入口蘿蔔味不俗，一條條嘅蘿蔔味道清甜，不過，整體味道稍鹹，臘腸感覺未夠鮮味。


椰汁年糕至於椰汁年糕，無乜花臣嘢，賣嘅喺簡簡單單嘅傳統味道，一時急住食，煎好後嘅成品連相都忘記影。老實講，啲椰汁年糕煎好出嚟間間店個樣都差唔多，而功夫點心嘅椰汁年糕都做得唔錯，軟糯唔黏牙，煎耐少少帶些少焦香，食落淡淡椰香，比起佢哋嘅蘿蔔糕，小弟就覺得年糕好食啲  。


兩款賀年糕點標榜喺香港製造，讓客人更有信心其品質保證！晌度趁機都多謝友人嘅點點心意，讓小弟同家人可以多試兩款賀年糕點。                   題外話/補充資料 因為喺朋友所送嘅禮物，所以，幾個細項評分嘅參考值唔大。


除咗老婆整咗兩底素蘿蔔糕自用之外，今年食到嘅蘿蔔糕仲有嚟自美心及功夫點心，後者另文再講，晌度先分享吓美心嘅「瑤柱蘿蔔糕」，喺表姨甥大量買入佢啲蘿蔔糕券再轉手賣俾我哋一班親戚，所以，平市面再平多少少  。


打開包裝，糕面鋪有好多瑤柱絲、臘腸粒同蝦米。切開後，見到一絲絲蘿蔔幼條，不過，切嘅時候，感覺質感比較削身，切起嚟較易散。而包裝袋背後有教點煮，可以煎，亦可以原底蒸15分鐘，因為原先已打算煎嚟食，所以一起手都已經切成一件件，不過，切咗就覺得蒸嘅效果會比較好啲。


咪睇佢好似細細個，一個足有850g，即喺近兩磅，煎出嚟有一大碟  。味道方面，其實都唔錯，好有蘿蔔嘅清甜味，加上材料足，口感豐富，又有絲絲蘿蔔，口感更實在  。不過，晌拆開包裝時，順便睇睇有咩成份時，就略嫌有好多化學嘢或調味劑，大抵因為想保存得好啲，令質素穩定啲，但感覺始終都無咁天然！


美心始終喺本港嘅一個大品牌，以往嘅出品都一向不俗，「美心」個名猶如吉星，不過，個人而言，今次個蘿蔔糕只屬中規中矩，晌小弟心中，則未能高照。


今次參加咗個本地團，由馬料水出發，去探索塔門及鴨洲島，塔門就學生年代去過一次露營，鴨洲島真喺聽都未聽過，原來喺香港好北嘅一個小島，望過對面就喺鹽田港，非常近，最估唔到原來個島曾經好多居民住過，依家都仲有街渡服務，但就好疏。


行程中段，先嚟到塔門嘅「新漢記」食團餐。現時塔門都仲喺不時有好多人上島旅遊或露營，島上都有唔少人住，以及有唔少商舖、食肆，「新漢記」屬村屋建築物，上下共兩層，故此格局比較細，樓底比較矮，好有一派老風情。


據了解，佢哋主要都喺做團餐多，算最搵錢嘅收入來源。順手亦影低個餐牌俾大家當參考，當然，我哋食團餐嘅，都喺嗰幾款指定款式，為免阻人開飯，所以，啲相都喺快快手隨意影。鹽水雞 人齊起餸，第一碟喺鹽水雞，擺得好靚仔，都無話求其斬完新算。


隻雞唔太肥，而啲肉質亦算嫩滑，雖然只喺簡簡單單嘅鹽水雞，但鹹鹹哋，食到啲雞鮮味。白灼蝦 靠山食山，靠海食海，團餐當然都有啲海鮮菜式，白灼蝦更加喺唔少得，因為製作簡單吖嘛！碟蝦好大碟吓，大家都可以食到好多隻，包滿足，而啲蝦鮮味十足，蝦肉結實有彈性。


鮮菇扒時蔬 團餐中蔬菜類菜式有兩道，先呢個小棠菜，我就覺得師父啲炒工唔錯，小棠菜炒得啱啱好，帶少少爽身，芡汁亦唔會太多，當然草菇應該似喺罐頭貨㗎喇，整體算喺做得穩陣。魚蛋紫菜湯 湯品就有番啲漁村小島風情，就喺紫菜湯，大大鍋嘅紫菜湯睇都睇到好多紫菜，所以，味道清得嚟有陣陣紫菜味，鹹鹹哋咁啦；啲魚蛋唔知來貨定自己做，感覺唔錯，彈牙有魚味，至少唔喺溝粉貨色。


炸墨魚丸 睇食評見好多人都讚呢個菜式，所以，我都對佢抱有期望，講真啲墨魚丸大大粒，又炸到金黃，真喺好有睇頭，不過食落又唔喺咁犀飛利，個墨魚味無預期咁突出，質感都OK，唔會話好粉。蒸魚 雖然，團餐中無呢度嘅招牌椒鹽鮮魷，但呢條蒸黃立䱽都好唔錯，啲魚肉入口好嫩滑，有魚鮮味，同枱嘅人都鍾意食魚，所以，好搶手，唔喺講笑，轉頭都已經無晒。


生炒排骨 喺港式小炒嘅經典菜式，人人都鍾意食，皆因酸酸甜甜好醒胃， 睇過芡汁多到呢……撈飯就啱晒；講到啲排骨，其實好OK，炸得都算鬆化，咬落層皮仲有啲脆口，個甜酸汁調教得唔錯，至少唔會好嗆喉。油菜 另一記蔬菜菜式就喺最後上枱嘅灼生菜，其實睇都知無咩特別，簡單灼熟，淋上豉油而已，不過，灼得剛剛熟，咬落嗦嗦聲。


因為喺團餐，菜式就唔算好特別，但碟頭大，好足份量，加上白飯任裝，而每枱只喺8人，我呢枱基本上女士多，所以，吃得小弟好飽，最緊要都喺大家食得開心啫，完咗仲有啲時間周圍行下添，幫助消化！


我記得晌小弟嘅「好友狂嚐曲」系列中都寫過唔少餅店嘅蝴蝶酥、杏仁條食評，而奇華嘅出品，亦托朋友嘅福，曾試過其黑白芝麻蝴蝶酥及玉桂蝴蝶酥，印象中，前者牛油、芝麻兩者嘅香味好平衡，而後者則牛油味被玉桂味搶咗啲。


反而，佢哋嘅原味蝴蝶酥就未食過，臨近新年，咁啱多得好友送小弟一盒杏仁條蝴蝶酥禮盒作賀禮，正正就可以試到其原味蝴蝶酥  ！金銅色鐵罐包裝，大方得體，打開罐內，有4小包杏仁條同埋3小包蝴蝶酥，全部獨立包裝，夠晒衛生，分開包裝又唔怕一次過食唔晒而變腍。


杏仁條    每小包內有3件杏仁條，面面鋪滿烘過嘅杏仁片，條條又焗得金黃。打側望落去好似唔鬆化，但一咬鬆脆得交關，少甜，卻喺陣陣牛油香味直入口腔；睇番佢個橫切面，層次明確，轉眼搞掂一包，皆因好食，又唔油膩。


蝴蝶酥    同樣，每小包內有3件條蝴蝶酥，原味自不然純粹食其牛油香味，的而且確，每塊蝴蝶酥既鬆脆，又富牛油香味，而且，算喺少甜，配茶啡都啱襯；此外，更留意到其外形工整，塊塊都做到大細一致嘅心形，金黃亮麗，絕對比得上一啲做蝴蝶酥出晒名嘅餅店。


依一款禮盒作為過年賀禮，着實唔錯！中環站都有間奇華，返工不時都經過，近個月都見佢推出唔少賀禮產品，抽啲時間去睇睇有咩啱買嚟送俾親友先。                   題外話/補充資料 因為喺朋友所送嘅禮物，所以，幾個細項評分嘅參考值唔大。


朋友話，佢哋嘅曲奇有成8、9款，部份口味好特別。而小弟獲贈嘅喺其中兩款口味，每款都以深藍或純白麻質布袋袋住，簡潔美觀，可以循環再用  。  黑朱古力曲奇    每袋有10片曲奇，全部獨立包裝，夠衛生。


打開包裝，已有香濃嘅朱古力走出嚟，入口唔單只鬆脆，少甜，而微微甘苦，做得頗出色嘅曲奇。  玫瑰小紅莓乾曲奇    唔講得笑，真喺有一朕玫瑰花香，所以，印象上已覺得非常特別，曲奇內混入好多小紅莓乾，所以，曲奇有鬆脆嘅口感外，又有份煙韌嘅咬口。


事後瀏覽一下官網，原來仲有朱古力榛子曲奇、咖啡杏仁曲奇、開心果曲奇、洛神花全麥曲奇、伯爵茶曲奇……等等，睇見都吸引呀！


「甜藝家」喺本地出名餅廚Tony Wong嘅新店，話新都唔新喇，依家都已經有3間店舖。套用官網嘅介紹，佢就喺一家以低糖、健康食材、用心製作、革新與創作嘅甜點餅店。又再次多謝老友嘅心意，送贈小弟一包甜藝家嘅蛋卷，雖然，依個系列主要都喺講曲奇，不過，一提及蛋卷，多多少少又聯想到去曲奇，所以，今篇食評都放埋晌依個系列！


據介紹，採用有機小麥粉，海藻糖，配以法國法定產區牛油及優質忌廉製造，除原味、茶味、伯爵茶、朱古力外 ，更突破傳統加入優質果蓉製作，如紅桑莓、芒果。雖然，小弟依包只喺原味，都要用心品嚐。睇落唔覺，咬一口就會發覺條蛋卷都捲得幾厚，又唔可以話佢唔脆，脆口得嚟喺嗰種實淨感，即喺唔喺一咬成陣風咁碎晒。


至於蛋味，算唔上好濃郁，亦無話好香嘅牛油味，我想喺晌味道與健康中取個平衡，可以講喺較輕健康嘅蛋卷。晌瀏覽官網時，見到佢啲產品真喺有啲與眾不同，好似金菠蘿酥、柔風脆餅、玫瑰酥、朱古力爆炸雪茄、蜜糖杏仁餅……等等，聽落都已經覺得喺有趣嘅出品。


題外話/補充資料 因為喺朋友所送嘅禮物，所以，幾個細項評分嘅參考值唔大。


食剩啲芋頭炆臘鴨唔夠當一餐飯，醒起屋企有啲臘腸、秋葵、金菇，而記得以前有間餐廳推出過啲「飯煲飯」，因為小弟屋企無瓦煲，所以，就照辦煮碗，整個芋頭臘鴨雙腸飯煲飯  。材料有隔夜餸尾芋頭炆臘鴨，秋葵，金菇，臘腸及膶腸取自奇華嘅出品，大牌子，又老字號，較有信心  。


無論臘腸定膶腸，同樣以真空包裝，前者一盒有10條，後者則有8條。盒內有張單張紙條，簡單介紹最佳食法，不過，小弟為人懶，索性一煲過咁整，當然，效果唔喺最理想。最理想喺臘腸跟米同時蒸煮，蝦眼水時再加膶腸，臨尾5分鐘先放秋葵，咁秋葵就唔會過熟。


砌成碟頭飯，又整色整水，只喺為咗好睇啲。近期屋企煮開三色米，為咗糙米及紅米軟啲好食啲，更以熱水預先浸腍少許，此外，家中個樂聲牌飯煲更可以揀煮糙米模式，所以，個飯底出嚟個效果非常好，軟熟得嚟仍有少少咬口，吸收咗啲臘腸、膶腸嘅油香，份外甘腴  。


而啲臘腸、膶腸滲出玫瑰露嘅酒香，原先睇啲臘腸好似幾肥，蒸好後送入口，又唔喺肥得咁緊要，至於啲膶腸，的確好香，口感細緻蜜潤。當然，加埋啲芋頭、臘鴨，就香味無窮  ！雖然，今次煮飯仔似介紹食譜多過食評，但大部份嘢都喺要有煮，先至有得食，煮食煮食，就是如此！


晌銀礦灣渡假酒店住宿，喺包埋早餐，講過佢嘅歐陸半自助晚餐，順利成章就講埋佢嘅自助早餐喺點。之前，睇過啲酒店網評，話佢啲早餐麻麻，反而，食評就少講早餐，點都好，心裡已打咗底。雖然噚晚唔算早瞓，但慣咗早起，所以，大清早嚟到餐廳，就只得我倆公婆，變相包場食早餐。


橙汁、蘋果汁  先嚟一人一杯果汁，雖然唔知咩牌子，但飲落如果汁先生一類，唔會太淡太差。  第一碟早餐   冷熱嘢各一半，少少沙律用嚟開開胃，炒滑蛋估唔到又幾得喎，不過，早嚟有著數，因為炒滑蛋只有面部份喺較滑，越底就越變得唔滑；豬柳扒、茄汁豆、咖喱角都喺啲現成貨加工，所以，唔會有太大特別。


第二碟早餐   牛油烘多士、炒麵及牛奶粟米片，再配多杯咖啡，佢部烘多士機火力唔算好強，我想食得燶啲、脆啲，就要烘兩次，搽上牛油，就已經好好食；炒麵亦都唔差，食落唔算油。  叉燒包   本來食咗兩碟都覺得夠晒，不過，老婆話啲叉燒包幾好食，見佢又細細，就不妨試番個，果然真喺唔錯喎，入口包身唔黏牙，餡料又夠惹味，無乜肥豬肉  。


唔止款式，就連啲質素，都比預期好，唔知喺佢哋改善咗，定喺啲網評嚇鬼，總之食得小弟夠晒飽啦！


好友共聚，晌佳節期間總會送上點小禮物，今篇嘅好友狂嚐曲主角就喺一份小聖誕禮物，嚟自Smile Yogurt & Dessert Bar嘅果香伯爵茶脆脆棒。嚴格嚟講，佢喺店家主打乳酪產品嘅裝飾零食，並非完全喺曲奇產品，不過，口感上都姑且可以拼入去依個系列嘅食評。


上過官網睇睇，可惜無詳細嘅介紹，只見有5款唔同顏色嘅包裝盒，相信喺代表5款唔同嘅口味。橙色嘅包裝盒，非常搶眼醒目，亦都幾趁聖誕佳節，唔知佢有無啲大盒裝，當賀年禮盒都仲得添  ！不過，盒背嘅說明唔用金字就好啲，小弟雖無老花，但都睇到反眼  。


單睇佢成份，有伯爵茶、開心果、橙皮、檸檬皮……等等，首先，脆脆棒做成酥條，入口確然好鬆脆，一咬一啪就斷，又有牛油香  ， 而且，開心果及果皮令人食落好有口感，即喺鬆脆中又有啲煙韌咬口，食到尾，朕伯爵茶味先滲晒出嚟，整體真喺幾好食，一盒5條，都唔使眨眼就食鬼晒  。


有機會都親自走訪一下，睇睇仲有咩口味，晌度再次多謝朋友嘅餽贈，讓小弟試到佢嘅脆脆棒，亦知道佢哋唔單只乳酪出色。                   題外話/補充資料 因為喺朋友所送嘅禮物，所以，幾個細項評分嘅參考值唔大。


薑味較為輕盈，可惜唔喺好夠脆。  杏仁曲奇    曲奇喺普通牛油曲奇底，撈埋大大細細嘅杏仁碎，入口比較香脆、鬆脆，質素不俗。  紅莓曲奇    睇表面已見落咗好多紅莓乾，曲奇同樣以牛油曲奇做底，咬落唔單只有香脆嘅口感，咬到紅莓仲有少少酸酸甜甜嘅味道，以及煙煙韌韌嘅口感。


黑糖杏仁朱古力曲奇  朱古力味幾香濃，仲有好多杏仁片，不過，黑糖味被朱古力冚一冚，所以唔明顯，但仍覺得佢唔錯。  麥片合桃提子曲奇  禮盒有兩款加入麥片做嘅曲奇，但兩者做法大不同。依一款喺將麥片黐滿底面，而曲奇本身口感有少少鬆散，合桃唔多，所以食落唔太覺得有。


麥片杏仁朱古力曲奇    而依款麥片同上面嗰隻唔同，麥片混和粉糰做成曲奇，裡面仲有杏仁粒同朱古力粒，又香又脆口，比起麥片合桃提子曲奇好食好多。對比兩次明愛天糧嘅產品，小弟就覺得上次嘅月餅稍勝一籌，晌度都再次多謝食友嘅關照  。


翻睇番啲食評，原來對上一次嚟百樂潮州銅鑼灣老店已經喺年幾前嘅事。近50年嘅歷史，晌依個年代賣少見少。雖然老店，單睇門面，金黃流線，簇新型格，喺迎合時代轉變嘅見證，但卻仍掛住「百樂酒樓」霓虹燈老招牌！最近，因店方被米芝蓮捧為推介食肆之一，又引起多少少關注。


是夜，一眾朋友嚟到再嚐其出眾嘅潮菜。環境方面唔多講，以前嘅食評都已經有描述。酸菜小碟雖然只喺鹹酸菜一碟，但潮州嘅經典食材又點少得鹹酸菜一份。昔日唔少潮州人晌碼頭做咕哩，一碗白粥，少少鹹酸菜加菜脯就喺一餐。


滷水鵝片拼豆腐另一潮菜經典「滷水」，又喺唔可以錯過嘅嘢，所以，打孖兩碟嚟，先試碟滷水鵝片。鵝片堆得滿滿，當然，下面喺墊咗豆腐啦，不過，豆腐入口滑溜，亦喺水準之作。而鵝片塊塊厚薄均一，既有肉香，又有滷水嘅醇厚，質軟味足，好食！


所以，就算滷水鵝片唔喺米芝蓮推介菜式，嚟到百樂潮州都要例點啦！滷水鵝肝拼鵝腸唔怕膽固醇高，依道滷水鵝肝亦喺正嘢，厚切一片疊一片嘅鵝肝入口粉嫩甘腴，帶淡淡滷水香；而鵝腸口感爽脆，全無異味，同樣好味！豪華大拼盤首先最注目嘅喺中間嘅壽星公，栩栩如生，雕得細緻。


拼盤包括椒鹽九肚魚、炸芋蓉帶子丸、髮菜卷及麻油海蜇。九肚魚脆口嫩滑，帶子丸嘅芋蓉粉香，髮菜卷最有驚喜，鹹鹹香香，但質感柔軟，海蜇平凡中卻彈牙富芝麻香。子母龍鬚蝦潮州菜有唔少手工菜，製作甚花功夫，子母龍鬚蝦就喺其中例。


單講賣相已經先聲奪人，甚具氣派，以麵條包住酥炸，炸得金黃，好睇又好食；裡面喺搵蝦膠包住原隻鮮蝦所做，爽口彈牙，味道鮮甜，就連蝦頭嘅蝦膏都零舍豐腴。沙爹牛肉炒芥蘭唔喺店員講，都估佢唔到原來佢都喺米芝蓮嘅推介菜式之一，沙爹味道香濃而有花生香，夠惹味，牛肉軟腍卻唔會有好似梳打「瘌」到散嘅感覺，芥蘭又爽脆有菜味。


寸金紹菜包又喺手功菜，以紹菜包住蝦、蟹肉、鮑魚、冬菇……等等餡料製作，再淋上玻璃茨汁，紹菜清甜無比，清新不膩夠健康，但豐富嘅餡料令味道多層次。食過今晚依餐，潮州菜再唔喺墨魚生腸咁簡單！其實，潮州菜一向有好多手工菜，不過，好多人嫌煩又賣唔起錢而無再做，嚟到百樂，慢慢尋寶，就會搵到好多手工菜。


至於今次嘅限量版，其實應叫季節限定，因為嬌紅嘅包裝盒印有戴上聖誕帽嘅熊貓，啜住手指，趣緻可愛，不過，內會嘅熊貓形曲奇就跟以前嘅一樣。一盒有18片，片片獨立包裝，衛生方便。件曲奇最大賣點就自然喺個熊貓造型，可愛夠萌，喺牛油曲奇夾朱古力曲奇，入口頗為鬆化，既有牛油香，又有朱古力味，睇得又食得  。


手製杏仁小紅莓鳥結糖    真喺進步咗，以前得好少小紅莓，今次食幾粒都交足貨，落得夠多杏仁粒及小紅莓，味道甜甜酸酸，又帶點奶香，味道更有層次  。  玉桂蝴蝶酥   屬全新產品嘅玉桂蝴蝶酥一打開個包裝，玉桂嘅香味非常突出，相反，入口牛油味就被玉桂味冚得七七八八，然而，酥脆度就依然十足，睇佢啲一層一層嘅酥皮層就知唔喺流  。


平時喺朋友請我食曲奇多，但咁大盒曲奇無理由獨享嘅，梗喺要分甘同味啦，所以，今次變咗好友共嚐曲。                   題外話/補充資料 因為喺朋友所送嘅禮物，所以，幾個細項評分嘅參考值唔大。


朋友知小弟甚鍾意食曲奇，仲寫有一系列嘅曲奇食評，所以，趁着聖誕將臨，送上兩盒包裝甚富節日氣息嘅曲奇類產品俾小弟  ，萬分多謝，讓小弟又有機會品嚐另一家店嘅曲奇。紙袋印着the Bakery，喺店家嘅名字，喺小弟初次接觸嘅品牌名字。


初時以為喺啲網購店，原來晌西環及柴灣已有實體店。盒內附有卡片，喺店家嘅簡單介紹，卻喺唔簡單嘅執著，香港製造，用心製作  ！  聖誕樹禮盒    雖然禮盒以聖誕樹為造型，仲要大金大銀，其實，感覺有點老土。


不過，內裡嘅蝴蝶酥相當有水準，首先，獨立包裝夠晒衛生之餘，又唔使一開罐就要「嗱嗱淋」食晒；此外，蝴蝶嘅造型非常明確，塊塊大細一致  ，兼且烘得焦香金黄，啪開兩邊，酥皮層次極為清晰，咬落十分酥脆，極富牛油香，就算唔喺城中最好，都喺上佳嘅水準之作  ，所以，好食到一塊接一塊，隨時食唔停口。


薑餅人禮盒    同樣老老土土嘅薑餅人鐵盒，勝在賣相有少少可愛，而依一款禮盒又會喺啲咩呢？原來有蝴蝶酥及杏仁酥，前者上文介紹過，就分享吓後者。杏仁酥同樣樣極具水準，睇落已經有種唔食都知好酥脆嘅感覺，入口果然非常香脆，咬落嚓嚓聲裂開，又充滿牛酒香味，而且，酥條面鋪滿杏仁片，又脆又香  ，真喺好掂！


曾嚐過Pastry嘅甜點，知道有幾出色，佢嘅曲奇，就應該第一次食，朋友知小弟甚喜歡食曲奇，特意送我一小袋什錦曲奇，又可以狂嚐曲，一次下午茶就可以清晒佢  。因為包裝無列明口味，上番佢個官網簡單得很，只喺話全人手製作、選用法國牛油和朱古力、歐美果仁及果乾，使用澳洲有機天然糖，並無化學成份，全無款式資料可參考，故以下曲奇名稱都喺試到有咩就叫佢做乜乜乜曲奇。


朱古力杏仁曲奇   朱古力味屬於中道，不過，餅中加有超多杏仁片，所以口感增添不少「脆」味。  綠茶南瓜籽曲奇   綠茶嘅香味不俗，雖未至好濃郁，但唔會得個樣。內裡有唔少南瓜籽仁，又喺加分位。  純燕麥曲奇    入口非常鬆脆甘香，似喺帶有點點蜜糖味，表現出間單、原始、唔花巧嘅味道。


什堅果仁曲奇   以牛油曲奇為基本，混入多種堅果仁，味道其實唔會有咩好特別，但勝在口感豐富，滿有果仁味。  伯爵茶杏仁曲奇   黑芝麻定伯爵茶味？原來喺伯爵茶，伯爵茶茶味突出，基本上一食就會認得出，鬆化可口。


紅莓杏仁曲奇   同樣以牛油曲奇為基本，但牛油香味比什堅果仁曲奇為香。混入紅莓乾，杏仁粒，所以，有硬有軟，口感有唔多同層次。整體曲奇落牛油都比較輕手，所以，無論攞起手，定放入口，都唔會太油，感覺輕盈少少，不過，缺點就喺欠牛油香。


故此，好唔好食，在乎你嘅口味！                   題外話/補充資料 因為喺朋友所送嘅禮物，所以，幾個細項評分嘅參考值唔大。


依家成日見啲流心乜乜乜，中式西乜式都有，仲要創意無限。最近，食友就送咗個榛子流心牛角酥俾小弟試，喺嚟自Oscar Bakery嘅出品。由於放上咗一晚，作為第二朝嘅早餐，可想像到效果一定無咁理想。加上公司無焗爐，只可以翻叮，所以，自問評價亦非最準、最公平。


牛角酥單睇外貌似模似樣，不過，切開後，酥皮嘅層次未夠豐厚，但入口還夠牛油香。然而，「流心」一詞未免有嘩眾取寵之嫌  ，因為我就覺得算唔得上流心，只可以叫有一層軟心底  ，但份量幾多，有唔少榛子碎，頗香榛子味，但唔知點解食落味道有點酸。


雖則跟想像中嘅感覺有少少落差，但亦喺個唔錯嘅嚐試，希望改良吓做得更好，更多謝食友讓小弟嘅早餐加料  。


能夠繼續寫多篇「好友狂嚐曲」，當然又喺要多得好友嘅心意啦，送小弟一小包星巴克嘅意大利脆餅「Almond & Raisin Biscotti」，但亦有唔少人當佢喺曲奇。記得以前晌工聯會學整曲奇，教過依一款意大利脆餅，嗰時個阿Sir話，依款嘢做法似麵包，食落唔知喺餅乾，定曲奇，喺一種幾有趣嘅脆餅。


基本嘅版本喺以杏仁為基礎，不過，依家有落果仁，有落朱古力，好友所贈嘅喺杏仁搭提子。一包有4條，個樣「膚色」 黝黑， 內裡有唔少杏仁同提子，入口脆脆硬硬，質感較為粗糙，好有質感，食落仲有少少果皮，以及輕微玉桂味，不過，由於質感粗，唔喺人人識欣賞，故不妨浸浸咖啡食，效果不一樣。


其實Biscotti喺意大利文，解作烘焙兩次嘅意思，即喺點解？小弟摷咗家中本「日嚐甜品2」，抽咗製法嘅最尾一段俾大家參考，就明白咩叫做烘焙兩次。今次晌公司嘅蛇王下午茶就無沖咖啡，反而泡杯香茶，夾啲意大利脆餅又唔錯喎。


上一篇「好友狂嚐曲」分享過「第一麵包」嘅唧花牛油曲奇，估唔到隔無耐，又試到另一間店嘅唧花牛油曲奇，就喺晌觀塘紮根，已擴展至全港有十多間分店嘅「Crostini」  。食友好有心，因為唔喺咁經常見面，早兩個月就送上生日禮物俾小弟  ，就喺佢嘅「罐裝曲奇禮盒」。


蝴碟酥  外形絕對輸蝕晒，因為唔單止粒大粒細，而且，大部份蝴碟形欠奉、酥皮欠層次；入口鬆脆度唔輸蝕，只喺牛油香味好弱，好聽啲就較健康，難聽啲就毫無風味。  牛油曲奇  唧花外觀幾工整，大小都好一致，比起蝴碟酥，製作明顯無咁「求其」。


真喺唔知喺咪健康關係，就算牛油曲奇嘅牛油味都算唔上好濃香，叫做OK咁啦，口感就好鬆化。話時話，Crostini嘅食評都有唔少，但絕大多數都喺講佢嘅件裝凍餅、原個蛋糕，少部份會講吓佢嘅麵包，而提及佢嘅曲奇就寥寥無幾，唔知咁算唔算喺對佢曲奇質素嘅一種啟示呢  ！


雖然，好食就講唔出，但難食又未至於，不過，好多謝食友嘅一番心意！


是日教會搞咗「西遊記」，兩車一行近百人包團遊西貢，去吓獅子會、鹽田梓及橋咀島，行程好迤，叫做到過部分地質公園，但依條線唔算多嘢睇。中午，安排到西貢市中心嘅永和海鮮酒家食團餐。咪睇永和個門口如一般周圍嘅商鋪咁，唔喺好大，實際裡面何止別有洞天，簡直另一個天地。


地下堂座已經唔細，成間店依山而建，後面有樓梯上二樓，再屈個彎上到三樓，更好似多出另一間酒樓咁，多人多到呢……！我哋七圍半枱，被安排到3樓另一個偏廳，零裝修兼窄到呢……！唔使多講，團餐嘅質素唔好抱太大期望，睇其他人嘅食評，佢哋嘅服務就知出名……差。


雖然，我就無咩遇到好差嘅待遇，但負責上菜嘅阿姐，全程黑面，問多句都唔啋，你就感受到嗰股對客人嘅怨氣。做得團餐，就好似某律師樓嘅廣告咁，咩都要快，狂風掃落葉，印象中10-15min內就上齊晒8個餸，另白飯任裝！


因為成枱人都唔喺太熟，一有菜上枱就起筷，點好意思叫人等等相機先食，所以，碟碟餸都要把握時機，一嚟到就快攝，出嚟嘅質素一定無咁好，請見諒。貴妃雞即喺白切雞，只可以真喺講，雞有雞味，薑蓉有薑蓉味，不過，雞件皮下脂肪少，雞肉又幾滑，收貨啦！


豉汁排骨個豉汁好惹味，撈飯一流，但啲排骨就「非常」骨感，多骨無肉。白灼蝦雖然只喺白灼，但如果啲蝦質素好，點灼都唔會太差，如果嚟到西貢食白灼蝦都唔得，真喺「弊家伙」。魚香茄子「黑掹掹」嘅魚香茄子，睇樣真喺唔知佢就喺，茄子煮得好腍，無乜鹹魚香味，只得醬油味。


蒜蓉粉絲蒸元貝撥開啲蒜蓉粉絲，粒元貝細到得個五毫子咁上下大，好細粒，所以，道菜似喺食蒜蓉粉絲囉！蒸魚隻碟就好大喇，對比下，條魚就顯得好細條，還好，條魚蒸得無過火，肉質幾滑溜。油菜麵檔格局嘅蠔油生菜，無咩特別可言，只喺多碟菜食吓！


時菜鮮魷最後上枱嘅一道菜，燈籠椒、翠玉瓜炒鮮魷，兩款菜都爽脆，鮮魷柔韌，加啲蝦醬就一流喇，可惜喺清炒！12人一圍，餸菜份量如一般酒嘅例牌，所以，如果成枱都大男人就肯定唔夠食，還好我依枱師奶、細路多，變得份量啱啱好。


跟團嘢，預咗喺咁，志在撐飽個肚，食完繼續玩。下一站喺坐船去鹽田梓及橋咀島，食唔飽都好，搭船無咁容易嘔。                   題外話/補充資料 因為喺團餐關係，所以，唔知每位消費幾多。


今個中秋，前後試過3款傳統嘅白蓮蓉月餅，包括同事帶返嚟嘅「美心」雙黃白蓮蓉，客人送嘅「夏宮」迷你蛋黃白蓮蓉，以及晌屋企附近個商場消費滿指定金額送嘅「明愛天糧包餅店」雙黃白蓮蓉，查實就無心插柳，因為都唔喺去買啲乜嘢，只喺去睇跌打，客戶服務處話乜單都計，咁就當然換一個嚟試試都好  。


天糧烘焙喺佢哋正式嘅店名，記得以前晌荃灣有過分店，雖然，月餅內內附卡片，亦有個店鋪地址，話晒小弟都住晌葵青區，一睇就多多少少知道唔喺門市，因為喺荔景對上嘅半山位置，印象中應該喺明愛嘅服務中心。卡片印有網址，有興趣上去瀏覽一下，就知佢哋喺以社企營運模式經營健康麵包製作業務，為弱能人士創造就業及職業培訓機會，協助融入社區生活  。


講番個月餅，紫色外盒，形象較西化，盒面除印有店名La Vie，仲有Love, Care, Share三個英文字，正正代表佢哋嘅理念。咪以為佢哋喺社企或只喺弱能人士，就以為啲質素會「求求其其」，唔單止月餅嘅外觀做得似模似樣，用料亦唔馬虎，餅皮搓得薄，白蓮蓉清香軟滑，鹹蛋黃更漏晒油，油水十足  ，絕對比美起一啲大品牌或酒店出品。


如果以今年所試過嘅3款白蓮蓉月餅比較，小弟就最喜歡天糧烘焙嘅出品，值得投佢一票，不過，佢哋唔做門市，將來再試，只有隨緣  ！


先後試過奇華餅家嘅「迷你金絲果仁月」及天然齋嘅「傳統鹹伍仁月餅」兩款伍仁系月餅，今年大賣懷舊、傳統口味金記冰室嘅「金腿伍仁月餅」，唔知味道又會喺點？多謝老友醒個俾小弟，又可以試多一款伍仁月餅。個月餅屬於大個裝，拎起好墜手，斤兩十足，包裝都好傳統，紅邊膠袋，只印着中秋月餅。


餅面刻着金記冰室，切開一睇，餅皮做得薄，餡料實在豐富，堆滿果仁之外，仲食到一絲絲金華火腿絲  ，而且，切得纖幼，此外，仲以乎加咗啲果乾  ，真喺咬口十足，的確唔錯！晌依個年代，月餅出到五花八門，有幾新奇可以做到幾新奇，傳統嘅款式，如伍仁月餅，真喺未必人人識欣賞。


不過，仲見到有唔少商戶推出，證明都仍然有市場，亦等下一代可以見識吓啲鹹月餅  。


不過，睇番個包裝、袋背，以及餅面，似乎啲月餅喺攞貨居多，並非自家生產。個鹹伍仁月外皮比較厚身，餡料中嘅果仁似乎唔喺咁密咁填滿，但口感依然好有咬口，而且，出奇不意咁有朕朕香茅味，雖然唔知成份喺點，但我倆公婆都食得到有少少香茅味滲出嚟，估唔到加咗之後個感覺清新咗，真有趣。


其實，姑勿論味道如何，都好多謝食友一番心意  ，讓小弟今個中秋又多試到一款素月餅。


今年好意外，一連收到幾個五仁類嘅月餅，咁多年嚟都甚少食依類月餅，唔喺話有咩抗拒，只喺本身唔會將佢哋列為心水。可能朋友知我老婆食素，又鍾意啲健康嘢，所以，請我食嘅都搵啲相比起無咁甜，又健康啲嘅伍仁類嘅月餅，無獨有偶，又喺先介紹奇華餅家嘅「迷你金絲果仁月」。


包裝盒設計簡潔，啡底加雲彩水印，一盒8個迷你金絲果仁月，慣例全部獨立包裝，整潔衛生。而成份包含好多食材，如鳳梨醬、蜜餞橙皮、松子、杏仁、南瓜籽……等等。果仁月烘得金黃，餅面印上金絲二字，金絲其實代表蜜餞橙皮絲。


個月餅唔單止皮薄，內裡填滿各類果仁餡料，食落極之有咬口，煙煙韌韌，口感豐富  ，亦無傳統蓮蓉月餅咁甜，再者，果仁本身對身體亦算喺有益，而因為加入咗蜜餞橙皮絲，嗒落仲有份橙味嘅清香添  。估唔到，依家就算食伍仁類月餅，雖然只不過喺加入咗少少些微變化，但再喺咁「老餅」嘅感覺！


日本菜一向都鍾意食，但晌日本餐廳中，真喺唔知點解，日式放題確喺比較少食，對上一次已經喺2018年4月嘅事。最近，老友推介呢間日式放題店「極尚大喜屋」，話性價比高，菜式有唔少賣點，小弟就未幫襯過，咁就啱啦，兩個死佬一於約埋食餐好嘅，加上佢好有食力，咁樣我哋就可以試到多啲嘢。


裡面裝修精緻，環境整潔光猛，目測所見，大多數都喺4、6人卡位，而我覺得卡位都好坐啲，寬敞舒服，因為跟前後左右嘅間隔都比較好，就算唔喺疫情，感覺都好好多。 用餐環境講咗，咁就介紹吓自助食物區，就晌入門口左邊，地方都好大，通道闊落，唔怕人撞人。


掃視一番，包括有4款熱盤、炸物、中西湯品、冷盤嘢、生果、甜品、雪糕雪條、一大櫃多到數唔到嘅飲品，花多眼亂，非常多元化，睇相你都見，照顧到唔同年紀層嘅人。除咗出面自助食物區之外，可以點嘅食物分類有刺身、創作刺身、壽司、創作壽司、火炙壽司、卷物、軍艦、炸物、天婦羅、一品料理、燒物、串燒、煮物……等等，相信計埋晒有超過百款食物。


而價錢方面，自行睇睇單張，一清二楚！以前嘅日式放題就梗喺有一大堆點菜紙放晒晌枱面，依家就大多數變成二維碼落單，一來減省人手，亦減少人為出錯，二來點咗乜可以睇番，一清二楚少咗啲爭拗，不過，嚟錯咗、嚟漏咗、嚟少咗總會有，都預咗，但今晚嘅情況都唔多喎。


更值得一讚嘅喺，二維碼落單唔會有咩限制，無話每次限點幾多，當然，做個文明嘅食客，唔好點過籠亂嘥嘢，此外，啲量詞好清楚，唔會點錯啲份量！不過，記得限時喺2個鐘，截單時間喺交枱前30分鐘，無論二維碼落單紙，抑或上到手機落單界面，都有清楚顯示。


所以，我哋頭1.5小時主要食二維碼落單嘢，剩番30分鐘，就主攻自助區食物，尤其甜品！飲品喺自助食物推影完相，第一件事就喺順手攞埋嘢飲，好多罐裝汽水、果汁，解一解渴斟咗杯芒果汁，另外見有「珍珠奶茶」喎，又拎一杯試下，估唔到又幾OK喎。


食到尾，貪得意，見佢有啲「自家製冷泡茶」，同朋友都攞咗一支試試，印像中好似有3款口味，小弟揀咗樽白桃烏龍，味道清清淡淡，感覺清爽。熱盤坐低第一時間就用二維碼落單，點選心水美食，但旺場成咁，啲嘢食都唔會咁快到，所以，就晌自助食物區拎咗兩款熱食，過口癮，包括「鮑汁豬手」、「酸菜魚」。


前者豬手炆得好腍，入晒味，骨膠原強勁；後者魚肉非常之嫩滑，喺略嫌酸味唔夠強，只喺滲出少少辣味而已。刺身拼盤食放題，唔易飽肚又較回本，唔使多講都喺刺身啦，10多款就揀啲少食、又貴價啲，包括松葉蟹腳、劍魚腩、北海道鮮帶子、赤貝、馬刀貝、榮螺、極品大赤蝦，師傅更擺得好靚仔，更以冰鎮住，絕不馬虎。


整體食落質素唔錯，魚生鮮味十足，貝類又具咬口，隻極品大赤蝦真喺一流，值回票價，若非仲有咁多嘢食，真喺想翻兜多一客。創作刺身講明想食到回本，自不然揀「泰式虎蝦」啦，亦即喺平常所食嘅泰式生蝦，就咁一客，如果以8隻計，出面啲泰菜館都賣成嚿水架。


泰式生蝦最緊要趁凍食，夾片生蒜片，沾少少秘製泰式辣醬，蝦肉鮮甜爽口，泰醬辣得嚟有點點青檸香，刺激開胃。壽司、創作壽司老實講，食自助餐、放題，真喺絕少食壽司，因為太易飽肚唔划算，不過見佢哋啲壽司配搭真喺非常特別，所以，都喺咁二試咗幾款，當喺見識見識。


「黑松露帶子拖羅蓉塔」、「牛油果醬伴松葉蟹肉壽司」賣相已好吸晴，配上多種食材，所以，味道與口感都非常豐富，後者嘅外層更用上班戟代替慣常嘅紫菜，真喺具創意，讚呀！火炙壽司呢個系列中，純粹貪心，所以揀咗款「鵝肝壽司」，一樣喺製作認真。


雖然只喺放題食物之一，但一樣做得外觀吸引，無話求求其其，入口飯粒緊緻，口感啱啱好，而且味道紛陳，的確無揀錯。炸物原先炸物呢一項無諗住叫，不過，竟然有炸榴槤 ，仲標明貓山王，朋友亦鍾意食榴槤，真喺無理由唔嗌。


「脆炸貓山王」賣相炸得金黃，咬落去外皮好煙糯，又唔黏牙，亦唔油，裡面填滿晒榴槤餡，好綿好滑，陣榴槤味我哋就覺得香啦，當然呢個香喺好相對嘅，哈哈！一品料理輪到分享一品料理呢一環，呢一項真喺有好多心水嘢，以下就同大家分享一下。


落單時點咗一客「皇牌燒乳鴿王」，我都擔心究竟喺一隻定點樣 ，嚟到喺半隻分兩件，啱啱好俾我哋過到口癮，又唔會食得太飽，啱食嘅咪再點囉。講返隻乳鴿王，真喺炸得香口喎，啲肉好嫩，唔會鞋烚烚，出嚟嘅質素唔會比啲酒樓差。


呢一度「金蒜蓉粉絲蒸扇貝」平時食海鮮就食得多，有時自助餐都會見，印像中放題好似就少啲。原隻扇貝放滿金蒜，所以送到嚟已經聞到陣陣蒜香，食落口感柔軟，充滿蒜香，當然，底下啲粉絲都唔好錯過，索曬啲蒜汁非常之正！


燒物燒物方面，亦都有兩款心水都喺小弟是晚推介，唔食就走寶，先分享「燒香草羊鞍」，睇外觀已經流口水，燒得一身炭火同油脂香，表面沾滿香草，食落香味十足，啲羊肉真喺好軟腍，陣陣羊羶香唔會太霸道，非常之好食，若非仲有咁多嘢食，真喺想添食多一次呀。


另一款燒物就喺呢個「川式珍寶鮮蠔燒」，叫得珍寶，真喺唔喺老吹，蠔肉有半隻手掌大，飽滿又甚具蠔味，上面放滿金銀蒜，仲有啲辣椒碎，加上喺即叫即燒，點會唔惹味吖。此外，燒物中仲點咗一客「西京燒比目魚」試試，平時食西京燒多數喺銀鱈魚，但估唔到比目魚出嚟嘅效果都真喺唔錯，食落嘅質感都有啲似銀雪魚，魚肉好滑溜，只喺無銀雪魚咁重油香，但個人而言，已經覺得好有水準，真喺無揀錯。


煮物煮物都喺啲大堆頭嘢，例如拉麵呀、烏冬呀、鍋物之類，不過，見到有兩款細細份量嘅選擇，就喺「蟹肉茶碗蒸」同「滋補花膠燉鮮奶」。前者真喺堅有一梳梳蟹肉，而且好鮮味，啲蒸蛋做得嫩滑，又夠蛋香；後者燉鮮奶可以歸為甜品類，而小弟就先試為快，面面有少少花膠，都算夠誠意，啲燉蛋真喺好香滑，入口即滑落喉嚨，而且好有奶香，比起啲燉奶專門店，一啲都唔失禮，故此，臨尾朋友專登點一客嚟當甜品。


天婦羅食完曬以上所有食物，我哋見胃納仲有一定空間， 趁截單前，點多一輪美食。就試試兩款天婦羅，分別喺「皇帝蟹棒」、「溫室南瓜」，首先啲天婦羅炸漿夠舊薄，咬落唔油膩，又好鬆脆，而蟹棒口感絕對唔喺溝粉貨色，有少少彈牙感，南瓜都好正，好有南瓜香，又夠晒粉甜。


串燒近尾聲，都喺食吓生果、甜品之類，雖然晌自助區都有啲生果，但晌串燒類就有心愛嘅「燒溫室甜菠蘿」，燒菠蘿既可以當生果，又可以當甜品，波羅燒一燒收收水，菠蘿味更加濃郁，菠蘿質素唔錯，非常清甜。甜品真喺嚟到放題嘅尾聲，去到甜品時間，即發揮另一個小宇宙，睇過小弟食評都知我真喺幾鍾意食甜品，睇見一枱都喺甜品就大滿足。


啲自家製小蛋糕做得唔錯，尤其款黑朱古力蛋糕仔，朱古力味勁濃郁，又柔滑；雪條、雪糕方面，試咗一支榴槤、一支芒果、一杯Häagen-Dazs嘅咖啡味及一杯Da Dino黑芝麻味，有食開呢啲品牌嘅，都知質素有返咁上下；連台灣嘅芋圓、仙草都有，細細杯都食番客。


最後，仲想試埋巨峰提子軟雪糕架，但真喺飽到上心口，已經食唔落。今餐真喺大滿足，兩個人試咗勁多嘢，由頭領放到尾，除咗我哋嘅食力有番咗上下，點菜策略亦得宜，先可以食得咁盡興。


今年食過嘅月餅都唔算好古靈幣怪，都喺啲奶皇、白蓮蓉、伍仁之類，比較中式及傳統，如要算喺有少少特別，就喺朋友嘅謝禮，功夫點心嘅「蛋黃芝麻月餅」，加入黑芝麻作餡心，期待佢嘅芝麻香味會有幾濃。以深啡硬紙皮作包裝盒，簡單嘅標誌，如真功夫般表沉實，唔太造作。


芝麻月餅喺迷你裝份量，一盒有4小個，依家嘅月餅以獨立包裝喺必然嘅事，而每個月餅都印上「功夫」兩個字，清晰表達佢嘅出處。睇外表，跟一般嘅蓮蓉月餅無咩分別，但一切開，正正式式嘅「黑心」月餅，餅皮搓得夠薄，內裡全部都喺芝麻蓮蓉餡，雖然加入咗蓮蓉，估計成份唔太多，所以，唔太甜之餘，芝麻味十分突出；每個月餅只有一隻鹹蛋黃，而且，唔喺好大個，所以，比起其他嘅又雙黃、又三黃，依款月餅相對健康少少，味道亦唔錯，芝麻蓮蓉餡好軟滑。


唯一唔理想嘅地方，喺鹹蛋黃有啲乾，缺少一份油香感。功夫點心都幫襯過，但只限飲茶食點心，佢嘅月餅都喺第一次食，整體感覺不俗！


早前分享過奇華餅家嘅「鴛鴦奶皇」，喺今年食嘅第一個月餅，中秋佳節，月餅嘅嘢邊會一次過食得晒，所以食啲又寫啲，而第二個食到嘅港島香格里拉酒店中菜館夏宮嘅出品，依份厚禮喺公司客送嘅，故此，就自然喺酒店級高檔貨色。


既然喺客送嘅，當然恭敬不如從命  ，一到下午茶時間，同事就自動波切嚟一齊分享。不愧喺五星級酒店貨色，外盒採用香檳金，包裝已經顯得寧舍高雅；而內裡8個「迷你蛋黃白蓮蓉月餅」加以橙紅色紙盒再以獨立包裝處理，甚具東方色彩，咪睇佢啲盒仔一高一低唔整齊，原來刻意設計，方便抽出嚟  。


月餅印上「夏宮」二字，線紋清晰，一刀切落去，回刀已見到鹹蛋黃嘅黃油，打開一睇，直頭流晒油，而且，餅皮夠薄。入口，白蓮蓉軟滑清香，就算喺白蓮蓉，甜膩都在所難免，不過，呷啖茶，又一小啖月餅，感覺會喺不一樣  。


多謝個客，等我哋有多日嘅蛋黃白蓮蓉月餅下午茶，乘機鬆一鬆，抖一抖！


對上一次食下午茶自助餐已經喺上年年尾嘅事，唔算隔得好耐，不過，記得曾有段時間都幾迷上食下午茶自助餐，差唔多個個月梗有一次。今日趁過港島區掃墓，順道同老婆嚟銅鑼灣柏寧酒店嘅Café One撐枱腳，嘆番次下午茶自助餐。


環境方面，其實都幾鍾意，雖然裝修唔算有咩特別，就像一般酒店內嘅自助餐餐廳，不過，座位嘅間隔比較闊落，唔會有太擠逼嘅感覺，木櫈有把手，讓人坐得舒服多一點；面向記利佐治街及告士打道一邊，全部都喺落地大玻璃窗，可以睇睇街景，可惜事前未有特別要求坐晌近窗位！


同樣，食物區嘅空間亦好寬闊，寬闊到好似行商場咁，遇上爆場都唔怕被人逼嚟逼去，搞到水洩不通。自助果汁行到身水身汗，今次唔喺相機先食，喺果汁先飲，有橙汁、豆漿及西柚汁，先貫杯橙汁解吓渴，之後再飲吓西柚汁。


將幾款冷盤料加埋落啲沙律度，就成為小弟嘅開胃頭盤，個蜜糖芥末油醋汁又真喺幾好食！壽司、刺身雖然好大個食物櫃位提供壽司、刺身，不過，個師傅好似好迤咁，幾次經過見到壽司擺出嚟嘅款式及數量都唔多。平時，我都夠少晌自助餐度食壽司，不過，眼見整體都唔多嘢食，所以，極之難得拎咗一碟壽司，質素？


普普通通咁啦！熱盤類另一邊嘅熱盤類，有啲中式點心、牛油栗米、蜜糖雞翼、XO醬魷魚鬚、乾燒伊麵、咖喱角、煎釀蓮藕餅……等等，最好味喺啲魷魚鬚同蓮藕餅，前者好惹味，而後者爽脆，仲加多碗足料嘅碗仔翅，味道唔錯喎。


西式包點類晌食物枱嘅一角擺放幾款西式包點，包括手指三文治、美式鬆餅、菠菜酥及士乾，小弟較有興趣喺兩者。個菠菜酥內藏幾多菠菜蓉，酥底做得不俗，充滿牛油香；而士乾塗點忌廉及士多啤梨果醬，已相當唔錯。熱盤類再行去另一邊熱盤區，依邊就多數喺啲煎炸或濃味嘢居多，樣樣拎啲就已經一整碟，有煎日式餃子、蔗蝦、炸甜蕃薯 / 芋頭、印度香草烤雞薄餅、天多尼煎魚、醬燒豬肋骨、金菇牛肉卷。


以上多幾樣嘢都好好食，尤其啲炸甜蕃薯 / 芋頭、薄餅、煎魚及豬肋骨，香口惹味。原來仲有個檔口有即煎嘅XO醬蘿蔔糕，啱晒老婆，佢要咗一小碟，小弟就黐一粒試試，雖然即整，但唔夠熱辣，但XO醬夠重手，十分鮮辣惹味。


甜品都喺時候最後出擊攻甜品，甜品櫃位其實擺晌入門口左邊，特別自成一角，數數埋埋都有十多款，不外乎啫喱、奶凍、慕絲、切餅、軟雪糕……等等，兼有新鮮即做嘅比利時窩夫。款式就唔逐一細數，唯可惜喺到我食甜品嘅時候，有部份想試嘅款式無咗。


先嚟一客甜品拼盤，栗子忌廉蛋糕、芒果慕絲蛋糕、德國芝士蛋糕、意式奶凍、熱情果慕絲蛋糕、碎朱古力味比利時窩夫配生果伴糖漿，雖然款式比較大路，但整體質素算甚具水準。因為剩返而想食嘅款式唔太多，所以，都順手攞多兩件迷你美式鬆餅過過口癮！


見仲有位食得落，就加多一小碗朱古力鴛鴦軟雪糕伴新鮮生果，旁邊仲有唔同味道嘅糖漿俾客人隨意添加。最搞笑喺去唧軟雪糕時，見隔離有個Haggen-Dazs雪糕櫃，仲以為有咁筍，哈哈，只喺放咗牛油！鮮奶咖啡食甜品時，餐飲落單一杯鮮奶咖啡嚟伴甜品，一送上枱，就睇出喺咖啡機出品，雖然無均勻嘅奶泡，更唔會有拉花，不過，依家啲酒店所用嘅咖啡豆都唔會太低質素，故此，咖啡嘅味道都唔會太差。


依家食下午茶自助餐一啲都唔平，要突圍唔喺包羅萬有，款式多多，就喺具吸引嘅主題特色。Cafe One折後要二百鬆啲，不過，食物嘅款式唔太多，亮點亦欠奉，質素只屬中等。雖然話喺食下午茶啫，但話晒都俾成二百幾蚊嘛，故再食下午茶自助餐，應該不會晌度重溫！


今次依一篇「好友狂嚐曲」有少少抽水之嫌，皆因想分享嘅兩款食物，都跟曲奇無直接關係，只喺之前寫過帝苑餅店 Fine Foods嘅蝴蝶酥，都當為餅店嘅曲奇系列。今次，都品嚐咗奇華餅家嘅蝴蝶酥，就插咗入「好友狂嚐曲」系列中寫埋。


若非朋友所送，都真喺唔知原來奇華都有出蝴蝶酥，而今次收到嘅喺黑白芝麻蝴蝶酥，一包只有8件，睇落似模似樣，入口牛油香味突出，又有芝麻香，口感亦都好鬆脆，不過，明顯都睇到酥皮嘅摺紋唔算細緻，故此，酥化度仍可以再做好啲。


如果唔太貴嘅話，都好值得試吓，而我，滴漏杯肯亞咖啡，就一次過食晒成包當下午茶。至於另一包黑芝麻雞蛋卷，無獨有偶，同樣喺奇華餅家嘅產品，不過，喺另一位朋友所送，依包就拎咗返屋企當口痕痕時嘅零食。奇華做開依類中式糕餅，所以，雞蛋卷難佢唔到。


雞蛋卷內嘅黑芝麻唔喺好多，所以，蛋卷都喺以蛋香味為主，咬落好香脆，不其然，好快半打雞蛋卷就放入肚內。寫咗幾篇「好友狂嚐曲」，又喺時候抖一抖，下次再有曲奇食評先再次分享！補多句，真心多謝朋友們、食友們不時送我曲奇，等小分久唔久又可以寫吓依個系列。


題外話/補充資料 因為喺朋友所送嘅小禮物，所以，幾個細項評分嘅參考值唔大。


食咗咁多年曲奇，都知曲奇嘅可塑性高，咩材料都可以跟曲奇混合，不過，印象中，以海味乾貨夾曲奇就應該喺第一次試，多得食友嘅心思，送贈一小盒「官燕棧」自家製作嘅曲奇予小弟。佢賣蔘茸、海味……等等嘢就知啫，原來佢連曲奇都撈埋  。


依盒蟲草花曲奇，喺迷一樣嘅曲奇，盒底成份明明寫住蟲草花曲奇，只有8條，但打開包裝盒，既有蟲草花曲奇，又有黑木耳黑芝麻曲奇及猴頭菇黑芝麻曲奇，仲成9條之多，哈哈，原來食友一次買齊三款，將其撈勻平均分配再入盒，等我哋可以一次過試齊三款唔同口味，食友真喺有心   。


所以，咪投訴人哋貨不對辦呀。  蟲草花曲奇曲奇都喺獨立包裝，夠晒衛生。記憶中，蟲草花無乜好特別嘅味，但就知有點藥用價值，當然唔可以跟冬蟲草相提並論啦。曲奇裡面一點點紅色應該喺蟲草花磨研而成，無平常嘅曲奇咁香牛油味，但質感就頗為鬆脆，感覺同食普通曲奇唔太分別。


猴頭菇黑芝麻曲奇猴頭菇搭黑芝麻，個組合都已經夠晒獨特，雖然有少少菇味，但無預期中咁重，芝麻味亦都好輕，所以，個人覺得有少少失望。  黑木耳黑芝麻曲奇相比猴頭菇黑芝麻曲奇，下芝麻較多，食落芝麻味明確啲，而黑木耳軋成細細粒，所以，唔會好似平時食木耳咁有份爽口感，唔講都真喺唔知加咗黑木耳添。


雖然以味道而言，無論蟲草花、猴頭菇，抑或黑木耳，都稱唔上味道突出，而且，曲奇嘅牛油香亦欠奉，不過，以上幾樣食材都屬較健康、天然，對人體又有益，一試無妨  。                   題外話/補充資料 因為喺朋友所送嘅小禮物，所以，幾個細項評分嘅參考值唔大。


食友到大坑覓食，路過BlissHIVE Bakery Café，知小弟有寫開曲奇食評，特意買咗一包曲奇俾小弟，如斯厚愛，實在萬分感謝！今次收到嘅曲奇，包裝超簡潔，長形純白色紙袋，只有袋面貼有店家名字嘅招紙，標明自家製；無成份標籤，亦無食用限期，更無曲奇款式，所以，收到依份小禮物第二日就即刻打開嚟食，免得變質嘥咗就唔多好。


試過之後，估計喺黑白芝麻曲奇，一袋裡邊有20塊，睇唔出有咁多塊，塊塊細長，曲奇面芝麻鋪得滿滿，以黑芝麻居多。咬落好鬆脆，但唔香，無乜牛油味，芝麻味亦都唔無預期咁重，個人覺得普普通通，但如果求健康嘅人可能啱佢口味都唔定！


雖然曲奇未有期望中好食，但唔知佢嘅麵包及咖啡又如何？還希望小店繼續努力！                   題外話/補充資料 因為喺朋友所送嘅小禮物，所以，幾個細項評分嘅參考值唔大。


「糖村」喺台灣幾有人氣嘅法式牛軋糖品牌，印象中大概兩年前都收過朋友嘅小禮品，就喺佢嘅原味牛軋糖，不過唔喺晌台灣買返嚟，而喺當時晌尖沙咀重慶站有間「糖妹妹糖」嘅糖果店有入貨轉售。今次，同事則晌銅鑼灣希慎廣場誠品書店嘅「糖村」專櫃買番嚟，可謂掛正名號，台灣直送  。


咪以為同事送成盒俾小弟，只喺請我食幾粒，不過，佢都唔介意借晒成盒俾我影吓相，兼介紹吓。依款草莓牛軋糖全盒有16粒，咪見個盒好似好大盒，查實墊高咗個底，睇落大盒啲，送俾人都好睇啲。粉紅色嘅牛軋糖每粒都以獨立透明包裝，方便衞生，不過食用期唔喺好長，一個月都無  。


好多謝同事嘅心意，讓小弟重溫糖村法式牛軋糖嘅滋味！                   題外話/補充資料 因為喺同事所請，所以，幾個細項評分嘅參考值唔大。


食友對小弟蠻有心，經過Tiffani Patisserie推出咗一款「芳妮蛋撻」，趁晚上飯聚都「專登」送上兩件俾小弟帶點家，同老婆好好分享依份宵夜。咁究竟「芳妮」喺乜水？Tiffani Patisserie可以話喺Fullhouse Signature嘅姊妹店，餐廳以一個一家四口家庭為主題，Tiffani Patisserie好明顯就喺搵咗家姐做生招牌。


包裝盒非常之少女風，粉紅跟白嘅直紋間條，本身就喺Fullhouse Signature嘅招牌簷縫標誌。而每件蛋撻以「度身訂做」嘅透明膠盒載住，盒面更印有Tiffani嘅可愛樣子，不過，奇怪在個膠蓋跟個盒喺冚唔實，皆因件蛋撻本身高過個腸盒！


匙羹亦好得意，匙羹頭喺Thomas爸爸個嘜頭。除膠盒外，就連個蛋撻都熨咗Tiffani嘅樣，仲維肖維妙。蛋撻一向都喺新鮮出爐最好食，所以，隔咗好幾個鐘先食，一定大打折扣，蛋味一般，蛋心唔算好嫩滑。不過，蛋撻外層仍感到鬆化，只欠一份熱辣辣時嘅酥香感。


好多謝食友嘅心意，突然忽發奇想，家姐做咗蛋撻，細佬會唔會用嚟做個菠蘿包呢！                   題外話/補充資料 因為喺朋友所送嘅小禮物，所以，幾個細項評分嘅參考值唔大。


身邊有唔少食友都好支持小店、社企，就好似由東華三院所搞嘅「愛烘焙麵包工房」，喺以專門訓練及聘用殘疾人士嘅社企。之前，都試過好幾次佢哋嘅出品，都喺食友所送，今次，食友趴走西環，就順道買點心意俾小弟，實在多謝晒  ！


收到嘅喺朱古力腰果曲奇口味，一包有7件，依款口味其實已曾經試過，上次嘅印象喺上佳之作。今次再食，到底如何？曲奇入口極鬆脆，因為用上唂咕粉，朱古力味濃郁  ，而且，曲奇內混入唔少朱古力粒同腰果粒，要香濃有香濃，要香脆有香脆  ，再食，依然好味，水準不變。


故此，天生我才必有用，殘疾人士一樣可以活得有尊嚴。一個品牌嘅建立的確唔容易，經過近5個年頭嘅營運、發展、推廣，都覺得「愛烘焙」做得相當成功，希望小店繼續努力，更希望多啲人可以支持佢哋  ！                   題外話/補充資料 因為喺朋友所送嘅小禮物，所以，幾個細項評分嘅參考值唔大。


就喺「星之味」，款式喺朱古力曲奇  。對依間店非常陌生，嚐試晌網上搵搵，雖然搵到佢哋個官網，但十分簡單，只介紹到喺由兩位曾擔任五星級酒店西餐部總廚嘅顧問及總監主理  ，有蝴蝶酥、杏仁酥、曲奇、蛋糕、凍餅售賣，不過再詳細啲嘅產品介紹就欠奉  。


金銅色配以格仔紋嘅紙盒包裝，典雅得體。每包淨重150g，塊塊獨立包裝，確保衛生，又唔怕一次過食唔晒而潮化變腍。數過喇，一包裡面共有17塊，都唔少喎  。每塊朱古力曲奇，除咗加有朱古力粒，仲有勁多杏仁碎，平均分佈。


」食完啲曲奇，完成感受到你哋嘅心機及誠意  。                   題外話/補充資料 因為喺朋友所送嘅小禮物，所以，幾個細項評分嘅參考值唔大。


跟友人食晚飯，唔知喺唔喺驚我食唔飽，仲送我一個Mrs Field美式鬆餅一個當宵夜，客在太客氣，其實餐飯小弟食得好飽。打開包裝紙，未見樣，一「聞」已大概知咩口味，因為「蕉」氣勃勃，加上鬆餅面鋪滿唔少合桃粒，所以，未食都知喺香蕉合桃鬆餅。


鬆餅烘得金黃，入口鬆軟，卻帶點濕潤，每啖都有陣陣牛油甘香，又充滿濃濃蕉味，不過，除咗餅面有合桃粒，奇怪在餅心又唔多有合桃粒喎。食晒成個，其實都幾有飽肚感，今個食評寫得簡單好迤，就正如跟朋友嘅一餐飯，就算食得迤，都喺帶着一份心意，一份友情。


正所謂禮尚往來，小弟不時都請同事食曲奇，依趟輪到同事請番我。一喺唔請，一請就試吓啲有名氣嘅品牌，同事所買嘅曲奇，原來喺嚟自法式餅店Zoe跟蘇施黃合作嘅 「Zozi七彩鹹味曲奇」，與其叫七彩，不如叫彩虹就仲靚啲喇  。


睇番附件張卡仔，原來依個Zozi曲奇禮盒有兩款口味，一鹹一甜，長形餅罐喺鹹味，仲化身為彩虹七色，數過一次，真喺紅橙黃綠青蓋紫齊晒，色彩繽紛，鮮艷搶眼到爆，而且口味方面新奇，極有賣點，；另一款圓形餅罐喺甜味，屬較正常嘅模樣，口味亦較大路，如朱古力、綠茶、咖啡……等等。


打開包裝罐，左右兩排，話就話有7款味道，其實每排共有8塊，即喺有一款口味會重複，唔知喺隨機定「專燈」，兩排重複嘅都喺橙色。好在公司同事唔多，而且，平時亦好關照吓佢，所以，試完3塊，之後有淨再叫我試多3塊，唔客氣咁前後試咗6款口味。


無試到嘅喺綠色嘅開心果，綜合嚟講，睇見啲賣相有好幾款螢光咁色，而成份你都會發覺有唔少化學嘢及色素  ，味道上又未有預期嘅突出，有啲雷聲大雨點少嘅感覺   ，所以，只可以講喺貪新鮮一試無妨，再試無謂  。


再次多謝同事咁客氣，又唔介意俾我影完一大輪相先食！                   題外話/補充資料 因為喺同事請食，所以，幾個細項評分嘅參考值唔大。


咪以為caffè HABITU淨喺飲吓咖啡，食吓蛋糕、意粉之類，佢哋一樣有出啲曲奇，最近就收到一包好友所送贈嘅HABITU曲奇。白色嘅包裝袋，初時仲以為喺跟咖啡之類嘅相關產品，打開先知喺一小袋曲奇  。


曲奇標明以全人手製作，用透明膠袋袋住，一包共有8塊，而每塊都做得頗大。口味喺Honey Cornflake Cherry Cookies，顧名思義，曲奇嘅成份包含咗脆穀麥、蜜糖、車厘子等等。曲奇表面巖巉，但入口非常香脆，又有點穀麥所引發嘅粗糙口感  ；因為以蜜糖入饌，故此，味道又比較清甜  ，至於車厘子乾感覺佢落得少，所以，入口就唔算好明顯。


雖然咖啡唔喺晌caffè HABITU買嚟，只喺自家沖製，但一樣醇香。一口曲奇，一啖咖啡，喺晌公司偷懶嘅美好時光  ！                   題外話/補充資料 因為喺朋友所送嘅大禮物，所以，幾個細項評分嘅參考值唔大。


一班好姊妹真有小弟心，送完Fine Foods嘅「蝴蝶酥雜綿口味禮盒裝」，又送嚟小弟一盒東海堂嘅「和風曲奇禮盒」，所以，之前一篇「好友狂嚐曲」曲奇食評寫咗蝴蝶酥禮盒，依一篇就再輪到寫返篇曲奇。深啡仿木紋嘅禮盒，盒面印有各款曲奇款色，打開禮盒睇到曲奇整齊排列。


其實，前年曾收過依款曲奇，不過，就只喺輕食裝，同樣有5款口味，每款口味各有兩塊，全盒共有10塊。對照番今次所收到嘅禮盒裝，黑糖、抹茶、腰果、黑裸麥合桃維持不變外，之前嘅竹炭椰子就變成竹炭夏威夷果仁，大多以「和風」食材製作。


講得禮盒裝，份量自然不少，全盒共有50塊之多，每款口味各有10件，全部喺獨立包裝，方便衛生，雖然有啲唔環保，但就襟擺啲，又唔使一打開盒嘢就要盡快食晒。每個包裝袋背後已印備邊款口味，絕對唔會揀錯。黑糖曲奇5款曲奇最得我心嘅一款，口感嘅鬆脆固然喺最基本，但入口黑糖味輕輕滲出，有份醇厚天然嘅甜味感覺。


竹炭夏威夷果仁曲奇一向唔抗拒「竹炭」嘅食物，不過，又無話特別嘅好感，覺得竹唔竹炭都唔覺有咩味。不過，曲奇內嘅夏威夷果仁就非常香脆，可惜得好少。抹茶曲奇長方形嘅抹茶曲奇，感覺最和風，抹茶某程度上都好似代表緊日本咁，一咬落抹茶味算得上突出。


腰果曲奇比較大路嘅曲奇，牛油曲奇加腰果碎，腰果應該烘焗過，所以，頗香脆，又有咬感，牛油曲奇亦做得唔錯。黑裸麥合桃曲奇曲奇加入咗裸麥粉，鬆脆得嚟有種粗糙感，而合桃落得一啲唔手緊，塊塊都混有超多合桃粒，好有質感。


揀幾款口味，沖杯咖啡，又喺一個唔錯嘅下午茶，在此，再次多謝食友厚愛！                   題外話/補充資料 因為喺朋友所送嘅大禮物，所以，幾個細項評分嘅參考值唔大。


依個「好友狂嚐曲」系列一向都喺寫曲奇嘅食評，今次唔知算唔算破例，寫嘅喺蝴蝶酥。嚴格嚟講，佢都應該唔屬於曲奇，只喺由酥皮演變而成嘅一款經典甜點，但家下好多曲奇餅專買店都會兼做蝴蝶酥，慢慢，佢都好似變成曲奇嘅近親咁。


最近，先後兩次收到一大一細嘅蝴蝶酥，咁啱同樣都喺出自帝苑餅店Fine Foods。大盒嘅喺雜綿口味禮盒裝，盒面喺白底加餅店嘅實景相片，清雅脫俗，內裡包括原味及芝麻味蝴蝶酥，各款口味淨重125g，約有13塊左右。


無論邊款口味，外觀都烘得色澤金黃平均，而造型形態嬌美均一。原味蝴蝶酥絕對喺上佳之作，將蝴蝶酥放入口，一咬咔嚓應聲裂開，鬆化而富牛油及焦糖香，極具層次感，真喺餅廚嘅技術及心機結晶。芝麻味蝴蝶酥唔知何解，芝麻味蝴蝶酥嘅層次比原味蝴蝶酥更分明，入口感覺更鬆化，而蝴蝶酥中心沾滿黑白芝麻，更添芝麻甘香，食到叫人酥香停不了。


題外話，包裝盒嘅右上角，印住「每盒賣出的蝴蝶酥，帝苑酒店將會捐出港幣3元予生命熱線」，如果擴展到酒店內任何食肆都有咁嘅做法，相信幫助更大啊！而小包裝嘅蝴蝶酥只有原味一款，而且喺迷你版，的的骰骰，粉紅色紙盒內仲以透明膠袋包着，每包淨重50g，所以，真喺可以一次過當下午茶清晒佢。


迷你版嘅蝴蝶酥雖然唔及大塊個層次咁明確，不過，同樣入口鬆化，每塊都滿載牛油及焦糖香，而蝴蝶酥表面嘅沙糖粒所引發嘅焦糖香，其甜度啱啱好，一口一塊，一塊又接一塊。蝴蝶酥嘅零售價本身已經唔平，仲要喺帝苑出品，就算保守少少唔好話喺全城最好，亦肯定稱得上名列前茅，食友如此重手厚禮，實在萬分感動。


題外話/補充資料 因為喺朋友所送嘅大禮物，所以，幾個細項評分嘅參考值唔大。


早前有幸出席咗一個推廣歐盟有機豬肉嘅午餐會，認識咗丹麥王國依個專做有機肉類嘅品牌，從而對有機豬肉多幾分了解，是次活動於灣仔Berliner German Bar and Restaurant舉行。既有阿根廷藉大廚Pancho Barria有機豬肉菜式烹調示範，又有朱蘊晶醫生分享女性健康資訊，更有影視名人江美儀分享健康飲食心得，豈止宣揚有機飲食嘅健康理念咁簡單  。


食品安全喺生產過程嘅重要一環，據介紹，由飼養至生產，過程中並無添加生長激素或防腐劑，亦會採用非基因改造成份嘅飼料，唔含化學肥料或農藥，所有產品務求做到是天然，不含人造色素或香料  ；而且，每個農場亦受到丹麥環境部門不時嘅評估審查，以確保遵循歐洲及丹麥嘅有機標準飼養及生產；再者，從農場、屠宰至運輸等每一個環節，都做到全程可追溯嘅有機監督  。


最後一個環節喺江美儀嘅健康飲食心得分享，電視、真人一樣咁靚，估唔到佢講嘢咁生鬼  ，而且，都有唔少實用心得，真喺揀啱人選  。午餐會安排咗多款美食，有前菜，幾道主菜、伴菜，唔少得眾多女士喜愛嘅甜品，非常豐富，當中幾道主菜，均以今日介紹嘅歐盟有機豬肉炮製。


煙三文魚配紅菜頭醃三文魚配薯仔香草沙律    前菜以一道瑰麗嘅「鴛鴦」三文魚為午餐會揭開序幕，賣相既搶眼，又精緻。三文魚頗鮮味，煙燻嘅沾一點芥辣，效果不俗；而紅菜頭醃嘅，多一份紅菜頭汁嘅清甜味，的確喺好清新健康嘅開胃菜。


大會預備咗3款主菜供大家共享，分別有豬仔骨、豬肉包及煎豬柳，食過前菜，大家都熱熾期待幾款主菜嘅登場。  德國黑啤燴歐盟有機豬仔骨配香草芥末汁    雖然加入咗黑啤，但唔會有咩醉意，因為感覺啲黑啤都揮發得八八九九，主要令啲豬仔骨色澤燴得更靚，而肉質極之鬆化，又夠晒入味。


香草芥末汁有啲似燒汁，不過，多一朕芥末香，而帶微辣，好啱食肉獸嘅朋友。  手撕歐盟有機豬肉包配半乾西紅柿無花果醬    以迷你漢堡包作為造型，嬌小可愛，因為試菜開係，所以一碟先有8個咁多。包身脆口富麥香，裡面嘅手撕豬肉口感十分鬆軟，加入嘅半乾西紅柿無花果醬，味道清甜，醬汁啱啱好，唔會太濃，又唔會太多汁而整腍個麵包，絕無影響個口感。


厚切歐盟有機豬柳配燒蘋果及珍珠洋蔥   最後一道主菜「有機豬柳」，以厚切形式處理，所以，入口略嫌有啲嚡，但豬肉味濃喺無可否認。反而，配菜嘅燒蘋果及珍珠洋蔥先得小弟歡心，因為前者以青蘋果連皮煮，酸酸甜甜，好清爽；後者珍珠洋蔥，爽爽甜甜，又有少少焦香。


主菜以外，多款伴菜都同樣精彩，是次午餐就安排好5款伴菜，包括薯蓉、燉捲心菜、意大利青瓜、忌廉青豆及穀物沙律，而預定餐牌中嘅德國麵糰，好可惜未有出現  ，未能一嚐依款「德國蟲仔粉」。伴菜均以小碗或小砵形式呈現，以伴菜而言，份量十足，各有特色，難得又好好食。


最得意喺穀物沙律，除咗有啲豆類穀物，混和咗一啲青瓜粒，淋上少少酸忌廉醬，清新好味  。  黑櫻桃芝士蛋糕配杏仁汁香草雪糕    一諗起德國經典甜品，非黑森林蛋糕莫屬，不過，是日結尾嘅甜品唔喺黑森林，但一樣用上黑櫻桃所做嘅黑櫻桃芝士蛋糕。


蛋糕本身嘅造型已經夠精緻立體，初時以為只有晌表面加有黑櫻桃，原來內布乾坤，芝士蛋糕內亦藏有黑櫻桃，況且，芝士蛋糕又柔滑香濃，「芝」味無窮。其他細節位，如以雲呢嗱條所做嘅雪糕球，雪糕球上嘅蜜糖脆粒，清甜芳香嘅杏仁汁，都一絲不茍，實在好食  。


好愉快嘅一個下午，因為唔單止品嚐美食，更重要喺有機會多了解一個有機品牌及其生產故事。黑心食材時有所聞，大家都非常關注食材嘅安全，但願人人食得健康，餐餐食得安心  。


而佢哋啲糕榜明香港製造，不含人工香料，絕無添加色素，所以食用期短，但叫人食得安心。臘味蘿蔔糕蘿蔔糕糕面蝦米鋪得滿滿，糕內亦混有唔少蝦米同臘味，而且，粗條蘿蔔清晰可見，雖然質感有些微削身，但入口咬落有一條條蘿蔔嘅口感，又清甜，配合鹹鮮嘅蝦米、臘腸，味道真喺唔錯！


椰汁年糕年糕輕煎後，質感軟糯綿綿，焦香煙韌卻唔黏牙，而且，椰汁味都算突出，有朕朕椰汁清香，配一杯濃茶就最理想！功夫點心以賣點心作為主打，其糕點都唔會差得去邊，但要功高蓋主，即喺要啲糕品做到讓人有好深刻嘅印象，還需假以時日。


題外話/補充資料 因為喺朋友所送嘅禮物，所以，幾個細項評分嘅參考值唔大。


間唔中都收到一啲相熟食友嘅零食、曲奇、朱古力……等等小禮物，收麵包都喺第一次，食友話試過好好味，所以都醒一條俾我試試，認真多謝晒。雖然，平日都食唔少麵包，不過，一向都好少為麵包寫食評，不過，今次因為收到喺食友心意，所以，都認認真真寫番篇。


麵包出自「麵包秀」嘅產品，確實名稱喺乜就唔太清楚，因為食友都無特別提及，不過，大概喺提子多穀麥包之類，因為，麵包外層沾滿黑白芝麻、瓜子仁、杏仁片……等等，極具口感。麵包內一圈圈捲形咁款，捲住超多提子及車厘子肉，亦有少少芝麻、瓜子仁等，餡料多到唔講得笑，而麵包本身亦頗軟熟，烘番熱嚟食，寧捨香軟。


真喺多謝食友，讓小弟有個咁飽足嘅早餐！至於，麵包秀能否成為後起之秀，就要拭目以待嘞。


一向收到啲朱古力小禮物，都會公諸同好，不過，依份就有少少例外，因為喺榴槤朱古力，唔喺個個人都啱，出品仲竟然喺嚟自老牌本地甜品鋪許留山，而唔喺咩朱古力專門店，所以，今次無分俾其他人試，只留番我哋倆公婆食  ！


榴槤軟心朱古力，寫到明採用馬來西亞D24榴槤，又喺馬來西亞製造  ，未食之前，都有少少期待。一盒有6粒，淨重70g，內裡嘅朱古力全部都喺獨立包裝，乾淨衛生  。打開包裝紙，估唔到已有微微榴槤味散發出嚟，幾堅咁喎。


用上50%可可成份嘅朱古力，可以視為黑朱古力，而入口朱古力部份幾濃香、幼滑，盒邊又講明不含人造色素及防腐劑，令人食得多份安心。朱古力中嘅榴槤軟心，都佔咗好大部份空間，絕對唔喺迤做，而且，軟心口感軟軟滑滑，榴槤味又夠突出，一啲都唔流  。


講到尾，都喺多謝食友嘅一番心意，知小弟鍾意朱古力，又鍾意食榴槤，就整依盒好嘢我嘆  ！


Godiva都公認為城中數一數二出名而高質素嘅朱古力店，真喺好多謝朋友咁重手贈小弟一盒「Assorted Truffles with Gold Star Box」，包裝小巧可愛，氹人歡喜嘅好選擇之一  。


「雜錦」二字未免有少少誇大，查實只有兩款味道，盒面已註明有牛奶朱古力及黑朱古力  ，數量上盒背有寫共10粒，不過，打開包裝，又竟然唔喺一樣一半，小弟依盒就只有4粒黑朱古力，而牛奶朱古力則有6粒。雖然話喺「松露朱古力」，但撕開包裝紙單睇表面，個人已覺得唔可以稱之為松露朱古力，朱古力表面光滑爧身，跟平時所食到嘅形狀不規則、又有層粉粉哋面嘅松露朱古力絕對喺兩回事  。


切開朱古力粒，內裡填滿嘅朱古力漿，濃郁香甜，滑不溜口，而黑朱古力及牛奶朱古力分別只在於外層，前者可可味濃郁，細嚐有點微甘；後者朱古力口感幼滑，稍甜而未過火。雖然啲朱古力跟名稱有頗明顯嘅出入，不過，Godiva嘅出品始終都喺有質素嘅，所以，用嚟送禮都喺顯得較大體啲  。


對上一篇朱古力系列食評「公朱同好」應該已經喺幾個月前嘅事，儲咗好幾篇，又喺時候分享吓好友送贈嘅朱古力禮物喇。今次喺麵包班同學仔醒小弟嘅M&S產品「Cherry Liqueurs」，佢話當時買二送一，好鬼抵，所以醒一盒我試，真喺多謝晒先。


每盒淨重225g，打開包裝盒，數一數，盒內共有19粒以棗紅色玻璃紙獨立包裝嘅朱古力，其實，盒面都有粒朱古力個樣辦，兼且寫明以原粒車厘子浸晌酒中，再以黑朱古力包裹。將朱古力輕輕咬一口，外層嘅黑朱古力好薄，咬落又脆脆哋，而朱古力味幾香濃，帶點甘苦；而酒液一瀉而出，澎澎聲流出嚟；再跟住，清晰可見原粒車厘子，經酒浸後，依然清甜，整體嚟講，粒車厘子酒心黑朱古力真喺好好食。


睇睇後面成份資料，用上咩酒就唔知，酒精度有幾高亦無提及，只喺有講成份上酒液佔上23%，怪不得內裡有咁多酒液；而黑朱古力講明有50%以上可可成份，所以，咁香濃。咁好食嘅朱古力，好值得公諸同好啦！


除咗收到老婆個Luna Cake作為生日禮物之外，有個相熟食友都贈小弟一盒「蛋卷皇后」嘅家鄉鮮雞蛋卷，讓小弟又認識多一個專賣蛋卷嘅品牌小店。從店家單張嘅簡介所見，原來店主陳氏夫婦上世紀70年代已經開始先晌屋企，繼而自設工場胼手胝足咁烘焙蛋卷，數十年嚟都以傳統手藝製作，以一級新鮮原材料，無添加，堅持香港製造。


雖然，依家兩位都退下火線，正所謂守候多時，由第二代接手，重新包裝，並改名為「蛋卷皇后」，更開設自家門市。產品方面，除主打家鄉鮮雞蛋卷，仲有鮮牛油雞蛋卷、鮮椰汁雞蛋卷、椰子鳳凰卷及紫菜肉鬆鳳凰卷，有1磅裝及2磅裝可供選擇，單色鋁罐包裝，用色洗脫老字號味道，感覺較年輕。


打開包裝，長長嘅蛋卷上下兩層排列，排得密密，每條長短不一，足見人手所做。每條蛋卷呈蜂巢狀，入口非常鬆化脆口，蛋香味亦不俗，不過，牛油香味欠奉，味道較清。再細看成份，原來用上起酥油，所以不單做出蜂巢狀，口感更喺好酥脆，亦因此唔會食到咩牛油香味。


如果，想食得既有蛋香，又有牛油味，相信要試試另一款口味「鮮牛油雞蛋卷」至知嘞。作為一間本地小店，喺值得繼續支持一下，況且，晌依家鋪租高、人工高、材料成本高，堅持香港製造著實不易。再次多謝食友嘅禮物！                   題外話/補充資料 因為喺朋友所送嘅禮物，所以，幾個細項評分嘅參考值唔大。


同屋企人晌荃灣嘅「至尊重慶雞煲」食完飯，估唔到老婆仲預備咗個生日蛋糕，喺Luna嘅出品「開心果芝士蛋糕」。返到屋企，一齊嘆一嘆依個飯後甜品！之前未曾接觸過依個品牌，只知佢所有原材料嚟自北海道，跟足北海道富良野做法，標榜當地風格嘅芝士蛋糕。


好老實，小弟未去過北海道，真喺唔知咩叫富良野風格，只喺用番個人對芝士蛋糕嘅品評感覺。咪睇個蛋糕細細盒，非常墜手，而打開包裝嘅牛油紙，喺一個毫無裝飾，只糝上糖霜嘅芝士蛋糕，可以講喺質量喺其賣點。包裝盒邊有兩個建議食法，由冰箱改放晌下層，攤佢2-3小時先享用，口感會如芝士雪糕般，若攤足5-6小時，會嚐到細膩濃厚嘅芝士香味。


前者無法証實喺咪咁正，因為我哋揀後者，攤佢5-6個小時，食完雞煲先返屋企食個芝士蛋糕。除咗以北海道原材料作為亮點外，據說以獨創嘅方法將兩種芝士融合，做成芝士二重奏亦喺另一賣點。不過，以兩種芝士嚟做餅，個人真喺唔覺得喺咩賣點，因為，都曾經見過有啲凍餅，何止用上兩種芝士。


將蛋糕切開後，先明顯少少見到上下兩層唔同嘅「芝士」，上層應該喺以馬士卡邦芝士加開心果仁做嘅芝士蛋糕，因為基本上唔會太有芝士味，以開心果味掛帥，但開心果味亦非好突出，只喺慢慢滲出嚟，然而質感都幾滑幾挺身；而下層應該以忌廉芝士做，因為質感同味道都猶如食緊紐約芝士餅，帶有濃郁嘅芝士味。


如果喜歡芝士蛋糕嘅朋友，Luna嘅出品算屬中上，但個人而言，覺得喺水準不俗，只喺驚喜欠奉。                   題外話/補充資料 因為喺太太送贈，所以，幾個細項評分嘅參考值唔大。


之前一篇曲奇都講過，因為朋友經常送贈曲奇，令小弟認識咗唔少曲奇嘅品牌或小店。對皇后飯店嘅印象，都主要喺賣豉油西餐，出名之作有羅宋湯、俄羅斯牛肉……等等，若非朋友送咗一小罌「雜錦曲奇」作為聖誕禮物，孤陋寡聞嘅小弟，又真喺唔知佢都有出曲奇喎  。


附曲奇附送埋張店方卡片，原來，晌灣仔茂蘿街店鋪，樓上喺餐廳，地下喺餅店。曲奇以透明膠樽盛載，一打個盒蓋就喺曲奇，無乜特別封口處理，而曲奇則裝得滿滿  。從樽底招紙所知，淨用200g，內裡共有4款曲奇，數一數，每款有6件，都喺比較傳統嘅港式曲奇，屬於鬆化嘅口感，即喺唔喺脆口嗰類，卻極富牛油香，以基本嘅牛油曲奇唧成花形，再加唔同嘅配料。


朱古力醬曲奇唧上一點朱古力醬作為裝飾，雖然曲奇鬆化，但粒朱古力粒有少少硬硬哋身，口感唔太好。  車厘子曲奇最有港式嘅風味，單單加上一小截車厘子肉，查實對整塊曲奇個味道無乜影響，粒車厘子肉真喺只有裝飾而已。


合桃粒曲奇只喺丁點一小粒合桃，雖然鬆脆，但確實好丁點細小。  咖啡味曲奇跟其他3款外形唔同，被唧成貝殼形，線條流線，此外，亦無咩配料裝飾，因佢本身喺執咖啡曲奇，食嘅喺味道，得確，咖啡味頗香。雖然，皇后餅店嘅曲奇未有帶嚟咩驚喜，但卻有種老香港嘅味道，好似兒時屋邨啲街坊麵包鋪所賣嘅曲奇  ！


在此多謝朋友嘅心思，見我未寫過佢嘅曲奇，就「專燈」買嚟一罌俾小弟品嚐  。                   題外話/補充資料 因為喺朋友所送嘅小禮物，所以，幾個細項評分嘅參考值唔大。


老婆同樣都鍾意食曲奇，但凡事總有例外，依個「例外」就喺美式曲奇，一來佢覺得太甜，二來佢覺得美式曲奇口感軟腍腍，唔知點咁，古古怪怪，然而小弟就乜都啱，所以，好友所贈嘅菲爾斯曲奇就可以由小弟一人獨享  。


因為喺作為聖誕禮物，友人非常有心思，連菲爾斯聖誕鹿禮物罐一併送上，可知，個禮物罐要另外花錢買，佢實在太客氣喇。打開膠罐，內裡啱啱好裝到6塊菲爾斯曲奇，每塊以獨立紅紙袋包好；既然喺美式曲奇，特點就喺軟身煙韌，濃香偏甜，雖知道佢哋嘅曲奇都喺每日新鮮烘焗，食用期都喺得幾日，所以，我都要趁快食開始依次甜蜜煙韌之旅。


牛奶朱古力曲奇牛油曲奇加牛奶朱古力粒嘅組合，簡單，基本，煙韌嘅曲奇富牛油香味，久唔久一啖半啖咬下朱古力粒，雖然甜膩，但好味。  草莓芝士蛋糕曲奇屬於新口味，曲奇中有啲草莓粒，又有啲芝士粒，幾得意，幾特別，味道豐富。


白朱古力果仁曲奇果仁曲奇一向喺曲奇嘅熱門之選，尤其果仁烘得夠脆嘅時，特別有果仁香，不過，白朱古力就唔喺好覺得有佢存在。  牛奶朱古力果仁曲奇跟白朱古力果仁相類似，只喺改用上牛奶朱古力，果仁與朱古力並存，口感不俗，更覺好味。


由於依款曲奇重複咗，所以，實際6塊曲奇，只有5款口味。  純朱古力曲奇雖然叫純朱古力，其實只喺用咗啲半甜嘅朱古力粒，少甜之餘，朱古力粒比較醇甘。再次多謝友人嘅聖誕禮物，雖然小弟無預備到禮物俾佢，但都祝福佢工作順利，生意蒸蒸日上！


題外話/補充資料 因為喺朋友所送嘅小禮物，所以，幾個細項評分嘅參考值唔大。


自從年半前寫依個系列開始，不期然多咗收到朋友醒我嘅曲奇美食作為小禮物，亦間接讓小弟認識到更多唔同嘅曲奇品牌或小店，就好似今次介紹嘅「香茶房」，好陌生嘅名字，好低調嘅小店。收到禮物時，食友無甚介紹，事後上其官網睇，始發覺喺一間食品店，專營日本茶葉食品，有日本茶葉、雪糕、卷蛋及零食……等等，甚至日本茶具、瓷器都有  。


京都抹茶曲奇    據介紹，曲奇採用宇治山政小山園特上抹茶粉，雖然唔知其來頭，但特上即喺頂級，總之就靚材料嚟，點解咁講，因為一打個獨立包裝袋，色澤深綠，抹茶氣味濃郁幽香，味甘帶苦，充滿驚喜，鬆脆嘅口感  ，無疑喺高質素出品。


北海道黑豆曲奇    黑豆又如何？黑豆曲奇應該都喺第一次食，所以，極之有「新鮮」感，採用北海道黒豆，啲黑豆味幾重，做成曲奇，味道的確幾得意  ，唔食落口，仲以為喺伯爵茶或芝麻曲奇，因為餅身滿滿黑點。睇成份招紙時，見到印有明愛天糧包餅工房，原來喺同社企明愛天糧合作，仲晌網頁標明用上日本特上食材、全手工製造、無色素、無香料、無防腐剤，值得多啲支持一下！


藉此再次多謝食友，讓我認識到香茶房依間日本食物小鋪，亦讓我有個美味嘅和風下午茶，可惜當時晌公司欠咗杯甘醇嘅綠茶。                   題外話/補充資料 因為喺朋友所送嘅小禮物，所以，幾個細項評分嘅參考值唔大。


時近聖誕，收到唔少食友送贈嘅小禮物，當中唔少仲喺曲奇嚟，啱晒啦，又可以延續吓小弟嘅曲奇食評系列「好友狂嚐曲」  ，先同大家分享Pacific Coffee嘅朱古力杏仁曲奇。打開膠蓋，喺手拉密封鋁片，拉開唔難，最鍾意咁樣夠衛生，封存好  。


一小膠盒淨重85g，試咗拎晒出嚟數一數，有15塊細小長形嘅曲奇，以朱古力曲奇混有杏仁片，一口一件，食落方便；曲奇頗鬆脆，朱古力味挺香濃，內藏好多杏仁片，但跟上次一樣，都喺無乜牛油香  。今次刻意睇佢成份，原來無落牛油  ，以奶粉化替，所以無咁香，但相對感覺就無咁肥，叫健康啲吧！


其實大半年前食友贈過一小膠盒Pacific Coffee嘅紅莓曲奇，當時評價喺普通，估唔到今次嘅曲奇又喺同一食友所贈，原來想讓我試試佢哋嘅朱古力杏仁曲奇會唔會好食啲。食友如此有心，好唔好食都變得其次，多謝食友一番美意，你嘅心思小弟唔會忘記  。


小弟後生個年代，好流行有種猜枚叫「十五二十」，依家應該無乜人會玩，後生一輩應該都唔知喺乜，其實好佩服諗猜枚玩法啲人，好多都唔使咩道具就玩到，好似「黑芝麻、白芝麻」咁。過往，小弟都有幸出席過「開飯喇」嘅開年飯聚，通常都會晌農曆年過後設宴款待一眾殿堂 / 資深會員，但今年就搞得好似猜枚咁即興，年尾突然收到邀請，距聚會日都唔夠兩個禮拜  。


原來，喺因為想就番「開飯喇」嘅「15」週年生日日子  ，選址喺由瑞士鐘錶品牌Franck Muller開設之新派中菜館「Eighteen Sharp」。不經不覺，原來自已加入咗「開飯喇」超過7個年頭，查實「殿堂」、「食家」都喺一啲虛銜，懂食嘅大有人在，比起「識食」，我更鍾意人話我「惜食」或「適食」多啲  。


一路以嚟寫食文都喜歡口語化，除撐吓廣東話之外，覺得親切啲，好似跟朋友分享美食，此外，食文用字盡可能都唔會又中又西，用得到中文就用中文形容，不過，有啲廣東音字還望大家指正指正  ！餐廳面積不算大，但裝潢富麗堂皇，瑰麗有格調，金黑對襯，金光閃閃，多盞大型水晶吊燈，一櫃名酒，一室高級西餐廳格局，之不過喺中菜飯局。


五前菜    打頭陣喺以5款前菜作為一道小拼盤，分別有荔枝荷蘭串茄、乳香白肉卷、黑松露松茸松葉蟹腳、沙律菜燒汁牛肉卷、桂花腰果，每一款都做得精緻的骰，聽完個做汰講解，盡見心機處處。  荔枝荷蘭串茄 - 串茄去皮，以荔枝磨蓉再浸三日，入口荔枝味濃香清爽，甚有份子料理嘅感覺；  乳香白肉卷 - 將豬肉切成薄片，捲住蘿蔔，香煎上碟，惹味而有啲脆口，有少少意外驚喜；  黑松露松茸松葉蟹腳 - 蟹腳有少少偏鹹，卻好香黑松露味，面上有點松茸菇，爽爽脆脆；  沙律菜燒汁牛肉卷 - 金菇肥牛卷嘅清新版，整體較平實，無驚喜，反而底下嘅蜜餞菠蘿片好味；  桂花腰果 - 以桂花蜜沾滿腰果再焗，既清甜，又香脆。


黃金鳳翅藏玉液   極為幽雅嘅菜名，亦喺一道手功嘅菜式，釀雞翼算唔上好特別，但去骨去肉就好講功夫。雞翼炸得金黃飽滿，一咬甘香脆口，絕不油膩，而雞翼之內，釀滿燕窩，真喺塞到爆咁滯，夠晒貴氣，不過，個人而言，口感上欠少少肉感  。


至於伴碟嘅沙律菜及魷魚紫菜，既可清清味蕾，又能減減「熱氣」感，此外，酸酸辣辣，其食味又不俗。  法芥籽檸蜜焗海蝦   第三道為海鮮菜式，賣相清新簡單，但質高味優。大海蝦肉厚鮮爽，雖據介紹喺以法式芥末籽、山葵、清酒、蜜糖……等調汁醃焗，但味道頗有泰式風味  。


而側旁嘅炸紫蕃薯絲，幼細香脆，又好有蕃薯味。  黑蒜花膠燉雪雁    一向都鍾意飲燉湯，滋潤保暖嘛，一道「黑蒜花膠燉雪雁」，以黑蒜、花膠、蜜冬、雪雁……燉足5個鐘，雖然色澤深沉，卻喺濃香不俗，清潤保健。


當大家睇到食材之一「雪雁」，都議論紛紛喺乜，食友上網一查，維基百科嘅描述喺鴨科雁屬嘅鳥類，相信講完都唔知喺乜，我估大概類似喺鵪鶉、鷓鴣之類嘅細雀吧  ！  香草焗BB骨   依道菜明顯比較西式，但何謂「BB骨」未有解釋，因為睇落跟一般見到嘅豬肋骨大細都喺差不多。


豬肋骨先以香草醃足一日，再焗，入口肉質頗鬆化，香草味突出；而伴碟嘅紅桑莓配菠蘿蓉蓮藕片，新鮮感十足，味道清怡，啱啱好中和濃味嘅豬肋骨  。  油泡螺片萵筍絲   調味較少，以品嚐食材原味為主，油泡螺片口感煙韌富嚼勁，螺肉鮮味，不過，嫌唔夠熱辣，送到上枱只喺微暖；至於萵筍絲則絲絲爽脆，清甜爽口。


澳洲和牛番茄濃湯烏冬    以日本稻庭烏冬製造，烏冬非常滑溜，湯底以鮮雞湯為主，唔似豬骨湯咁重味，但濃香鮮甜  ；兩片薄切澳洲和牛肉，脂香軟腍，的確用料上乘  。  養生茶白玉丸子   晚宴尾聲，都喺時候上甜品，養生茶喺加咗杞子、大粒紅棗、玫瑰乾花嘅薑湯，跟身旁食友同感，就喺超辣  ；還好嘅喺兩大粒湯圓外皮搓得軟糯柔綿，煙韌唔黏牙，內餡唔喺咩大路嘢，而喺南瓜蓉及芋頭蓉，頗有新意  。


整晚菜式賣嘅都喺講用料同精緻，而份量有啲偏少，猶幸食友嘅關愛，再送上多一碗湯烏冬俾小弟墊肚  。因為場地嘅問題，只能以長枱款客，傾偈亦只好跟身邊食友交談，而座椅重而一張拍一張，亦唔太方便出出入入，跟新知認識認識，跟舊雨打個招呼。


建議開飯仝人再搞嘅話，可擺上幾圍大圓枱嘅菜館會更合適  ！


香港唔少地區，都仲存在著一啲港式麵包鋪，前鋪後工場，無靚面門，逼逼窄窄，港式麵包、蛋撻、雞批、曲奇、酥餅……等等擺到一鋪都喺，「喜利餅店」就喺其中之一，瑟縮上環禧利街小巷一角。朋友送上一小包「提子曲奇」，就喺「喜利餅店」嘅出品  。


貫徹典型港式麵包鋪風格，包曲奇無乜包裝可言，簡單一個印有店名及地址嘅透明膠袋包住就喺，嚟幫襯嘅都喺食佢嘅味道  ！包得熨貼嘅曲奇，一包有10塊，塊塊呈長方，厚薄均一。牛油味香得嚟唔算好重，質感好鬆化，提子乾煙韌有咬口，輕易一塊接一塊喺咁食，10塊？


一個下午茶都食得晒  ！以前聽個前輩講，麵包嘅毛利賺得唔多，反而曲奇之類賺得錢深啲，不過，始終買麵包嘅人佔多數，早餐、午餐、下午茶……咩時候都食得，頂得肚餓，當喺薄利多銷；然則，無咩人會買曲奇當餐飯食啩  ！


題外話/補充資料 因為喺朋友所送嘅小禮物，所以，環境、服務、衛生、抵食幾欄嘅參考值唔大。


自從小弟開始寫依個「好友狂嚐曲」嘅曲奇系列，都會多咗少少朋友送上曲奇作小禮物，因此，亦讓我知道更多城中大大細細嘅曲奇專賣店。若非朋友送嚟呢包「麗姐曲奇」，真喺唔知有間「麗姐私房酥餅」嘅小店  。上網睇過吓佢嘅背景，原來來頭唔少，由最初對整餅產生興趣，以至放售於旗下餐廳，到依家仲開咗多家分店，貫徹做出全手造及無化學添加劑嘅曲奇餅。


除多款曲奇，仲有幾款一口酥、蝴蝶酥、蛋卷、鳳凰卷……等等。「杏仁一口酥」，佢個官方英文名叫Almond Cookies，所以，姑且納入埋小弟嘅曲奇餅食評當中。包裝袋有膠條封口，唔使一次過食晒都得  。


一口酥除咗杏仁，仲有腰果同合核，一包裡面都有幾多粒，多少粒就無數過，而每粒一口酥細細圓圓，烘得金黃，面頭梗有一片杏仁片，入口味道鹹鹹香香，口感酥酥化化  ，所以，都幾好食。有機會，又真喺想試番吓佢啲「曲奇」，睇睇個水準又喺點，因為從官網見到佢啲曲奇，跟平時食開嘅樣有啲唔同，所以想知道究竟喺咩口感啫。


數月前曾收過朋友所送嘅「愛烘焙麵包工房」腰果朱古力曲奇，包裝簡約精巧，沖杯咖啡，啱啱好一包7件當個下午茶，等小弟晌沉悶嘅工作中抽一抽身悠閒吓。今次又收到另一包愛烘焙麵包工房嘅曲奇，哈哈，又可以「蛇一蛇」，抖一抖，嘆一嘆。


關於愛烘焙麵包工房依間社企，上次食評都有略略介紹，不過，自行上官網了解吓就仲好，喺一間好值得支持嘅社企。今次收到嘅又喺朱古力口味，不過，就喺雙重朱古力曲奇，都喺一包有7塊。深得近黑嘅曲奇朱古力味極之香濃，入口非常鬆脆，初時以為「雙重」會唔會加入咗朱古力粒呢？


因為曾經試過「喜‧乳酪」嘅雙重朱古力曲奇，喺朱古力曲奇混入朱古力粒。不過，「愛烘焙」嘅雙重朱古力曲奇其實喺無嘅，大抵只喺單純加重朱古力味嘅成份，但印象裡跟上次食過嘅腰果朱古力曲奇嘅朱古力味不相伯仲。多謝好友心意，讓小弟可以繼續「狂嚐曲」！


對上一篇朱古力食評，已經喺幾個月之前嘅事情，當時介紹咗馬莎嘅排裝「西西里海鹽牛奶朱古力」，不約而同，今次同大家分享嘅又喺馬莎貨品「大都會朱古力餅」  。多謝食友餽贈，令我有個甜蜜嘅下午茶，有時簡簡單單幾件朱古力餅，加杯咖啡，都喺好寫意嘅享受  。


馬莎貨品一向有質素，就好似依盒餅，無任何化學色素、添味劑或防腐劑，令人食得較安心，故此，相對同類產品，馬莎一向賣得貴過人，所以，多謝食友厚愛  。每盒有12塊朱古力餅，而每一塊都厚身墜手，因為鬆脆嘅餅乾有半邊都包著厚厚嘅比利時牛奶朱古力，存放晌室溫之下，朱古力香甜圓滑。


不過，因為唔喺獨立包裝，開封後就要快啲食。好些食友對馬莎產品都有份偏愛，所以，除上述嘅朱古力餅外，亦從其他食友收到脆片小食及茶包，故此，就順道一個食評分享埋。「扁豆脆片」主要喺以扁豆粉製成，因為加入咗酸忌廉 和甜椒粉作調味，你問喺咪好食得出扁豆味呢？


每盒綠茶共有20個茶包，盒背教埋你點沖一杯完美嘅綠茶，雖然無跟到咁足去沖，但綠茶味道幾輕盈清香，加少少蜜糖，晌秋冬時節，更喺滋潤倍添。食友們不時為小弟帶嚟唔同嘅零食，喺沉悶工作嘅調劑！                   題外話/補充資料 因為喺朋友所送嘅小禮物，所以，環境、服務、衛生、抵食幾欄嘅參考值唔大。


曲奇一直有唔少有心嘅食友送贈，令小弟作為下午茶輕食，讓我更可以晌度以「好友狂嚐曲」系列跟大家分享唔同店家曲奇嘅味道。但估唔到，朱古力小禮物收吓收吓亦收唔少，又讓小弟都可以寫吓，令「公朱同好」系列有幸捱到今次第10篇，而今次分享嘅喺馬莎產品。


依一款排裝「西西里海鹽牛奶朱古力」，以波浪海紋為包裝紙，甚具意思，雖然未去過依個意大利南部大島嶼，但亦知道佢嘅存在。如果有留意，包裝紙左上角有個「公平貿易」標誌，表示廠家晌製造朱古力時，對所有原材料均支付合理嘅價格予農民，唔會為利潤而克扣、壓榨佢哋，值得支持。


雖然馬莎喺英國品牌，其實排朱古力嚟自意大利，每排淨重100g，亦唔含化學色素之類，保質期都唔長，約2個月左右，感覺健康啲。打開包裝，朱古力外觀無咩特色可言，平實3格3格一排排，但味道及口感實在唔錯，牛奶朱古力放入口中，慢慢溶化，柔滑無比；最有趣喺，慢慢嗒落，海鹽嘅鹹味漸漸散發，有種既甜又鹹嘅味道感。


以往都品嚐過海鹽所做嘅甜品，鹹 + 甜的確喺個幾有趣嘅體驗。而今次馬莎出品，值得公諸同好！


雖然從未幫襯過「喜‧乳酪」，但都知知哋佢喺伯伯加奴嘅全新品牌，喺間DIY自助乳酪及蛋糕專門店。不過，若非食友送贈一盒Hey YO!!嘅曲奇，真喺唔知佢哋都有賣曲奇添  ，多謝食友厚愛，讓小弟見識一下佢哋乳酪及蛋糕以外嘅產品。


不過，上過官網睇過，就未見有曲奇資料嘅發佈。食友所送喺一盒淨重200g嘅「雙重朱古力曲奇」，橙黑色包裝盒，簡潔型格。而內裡再加裝一層鋁紙包裝，減低變壞嘅影響，不過，實際包曲奇食用期都唔長，一個月都無，啱啱收到手，8月尾就到期  。


整盒曲奇共8塊，每塊都有成一般茶杯口咁大，有一隻手指嘅厚度。雖然個樣做得巖巖巉巉唔多好睇，但朱古力曲奇內滿佈朱古力粒，入口既鬆脆，又濃香，不愧為「雙重朱古力」  ；又加添燕麥成份，鬆脆中又帶嚟點點咬口感，實在好食  。


不過，如果你唔太嗜甜，就可能未必啱你口味，因為有啲似美式曲奇，有少少偏甜啫  。本來想晌公司請同事食，但因為好味，結果都喺拎返屋企同老婆一齊分嚐。依一輪先後分享咗愛烘焙麵包工房、美心西餅、曲奇童話及Hey YO!


!嘅曲奇，而「好友狂嚐曲」不經不覺亦都寫咗20篇，寫完依篇又要抖抖，再續又可能要幾個月後，等儲多幾篇先再一次過同大家分享曲奇美食  。各位老友嘅曲奇美意，實在令小弟不勝感激  。                   題外話/補充資料 因為喺朋友所送嘅小禮物，所以，環境、服務、衛生、抵食幾欄嘅參考值唔大。


小弟生於草根，為人好實際，屋邨仔捱起，所以唔太相信咩童話故事，不過，好多童話故事都有佢值得欣賞嘅地方，幾鍾意伊索寓言依本童話故事，因為個個故事背後都有寓意，有意思。早前食友試過灣仔「曲奇童話」嘅出品，醒咗一小袋俾小弟品嚐，真喺要多謝食友嘅錯愛  。


熊貓一小袋裡邊有6塊曲奇，當中有一款味道重複，不過，都可以一次過試上5款味道，實在太好。哈哈，又喺沖杯咖啡，嘆吓曲奇嘅蛇王時段  。  黑芝麻阿麻籽   曲奇童話嘅曲奇質感唔太脆，但口感鬆化，有少少似之前食過嘅美心曲奇，不過牛油味唔會太濃，感覺輕怡少少。


而依款黑芝麻阿麻籽，喺高纖之作，非常有咬口，帶有重重芝麻香。  咖啡夏威夷果仁   咖啡配果仁一向甚有市場，咖啡味十分突出，未食都聞到，夏威夷果仁碎亦落得唔手緊，香脆好食，不過，曲奇中黑色一點點就食唔出喺乜！


雜莓  以紅桑莓、藍莓、士多啤梨乾嘅組合，因為牛油味唔太濃，所以嗒落莓乾嘅莓香都幾明顯，滲出少少酸甜味，味道唔錯。  橙杏仁   雖然睇落無雜莓味咁多果乾，不過，對比起，橙味仲更加突出，唔知做曲奇時有無加入橙汁呢？


有機會都要走訪下依個「童話」小國  。                   題外話/補充資料 因為喺朋友所送嘅小禮物，所以，環境、服務、衛生、抵食幾欄嘅參考值唔大。


美心西餅嘅蛋糕食得多，其實佢都有出曲奇，不過，似乎記憶所及，小弟都未食過佢啲曲奇產品，今次又梗喺要多謝食友啦，賞我一包美心「榛子‧牛油曲奇」，讓我有個「狂嚐曲」嘅下午茶。精緻嘅包裝袋內一共有8塊曲奇，每塊淨重約9克，咪以為磅過，都喺包裝袋後面寫嘅。


據食友講賣十零蚊包，唔算貴。不過，始終大集團連鎖店流水作業模式製作，又要控制生產成本，減少損耗，出品質素要求穩定，故此，從成份所見產品都加入較多添加劑。榛子牛油曲奇跟包裝袋面所見嘅一模一樣，中間喺牛油曲奇，外圍邊喺咖啡味曲奇，入口唔可以用脆嚟形容佢嘅質感，但就咬落鬆化，又極富牛油香，而大大粒榛子仁好脆口，味道比想像中好。


話晒美心都喺本地大型餅店之一，無理由要做件曲奇都會做得衰嘅。「狂嚐曲」，唔喺因為一個人一次過食晒8塊曲奇，而喺久唔久收到食友送贈嘅曲奇，等小弟經常有曲狂嚐。再次多謝食友，又讓「好友狂嚐曲」系列食評得以延續！


題外話/補充資料 因為喺朋友所送嘅小禮物，所以，環境、服務、衛生、抵食幾欄嘅參考值唔大。


一個品牌嘅建立已經唔容易，仲要由一間社企去做起，更值得敬佩嘅喺，當中嘅組成喺由超過半數嘅殘疾人士而嚟。所講嘅「品牌」就喺東華三院屬下專門訓練及聘用殘疾人士嘅社會企業「愛烘焙麵包工房」，今次多得食友送贈，讓小弟有幸品嚐佢哋製作嘅曲奇。


腰果朱古力曲奇外表烏黑，但朱古力味極之香濃，咬落又鬆脆，而且，曲奇內佈滿大大細細嘅腰果粒及朱古力粒，腰果既香且脆，稱得上上佳之作。所以，絕對唔好睇少一啲殘疾人士嘅能力，只要好好訓練，一樣做出成果。從附件嘅單張，見佢哋有一款新產品「抹茶曲奇」，可能在你嚟講抹茶曲奇無咩特別，周街曲奇店都有得買，再細心留意，原來依件抹茶曲奇喺由京都凱悅酒店首席餅師於年初嚟香港訓練一班愛烘焙團隊所製作而成，背後故事真不小。


銅鑼灣皇室堡Pop Up店經營到八月尾，咁你又幫襯咗未？多謝好友心意，又可以等小弟多寫一篇曲奇食評系列「好友狂嚐曲」！                   題外話/補充資料 因為喺朋友所送嘅小禮物，所以，環境、服務、衛生、抵食幾欄嘅參考值唔大。


食友遊走西環，拜訪多間老店，仲特意為小弟帶來一包特製鮮椰汁鳳凰蛋卷作「手信」，鳳凰蛋卷出自屹立晌西營盤第三街逾40年歷史嘅「齒來香」，除主打馳名嘅蛋卷及鳳凰蛋，據食友講仲有多款懷舊本土特色餅食  。收到包好嘢，就益吓同事一齊分享。


食友話佢啲蛋卷及鳳凰蛋卷喺即場人手製作，喺講求生產效益嘅當下，依啲家庭式手作仔真喺絕無僅有，絕對喺如假包換嘅香港製造，唔單止食佢嘅味道，仲有一份心意及真誠  。一包有11件，件件大細不一，蛋卷皮色澤亦都不一，可見全手製嘅痕跡  。


打開包裝已聞到好有蛋香，最有心思喺，蛋卷皮加入已炒香嘅黑芝麻，所以，每啖咬落去都喺蛋香及芝麻香共融  。依家啲鳳凰蛋卷味道出到五花八門，而齒來香嘅特製鮮椰汁鳳凰蛋卷還原基本，只以椰絲為餡。蛋卷首要喺夠脆，佢哋嘅出品，豈止合格有餘，一咬明白到嗰份超脆感，而且，落咗勁多椰絲，好食到不得了  ！


多謝食友嘅餽贈，想懷舊，想嚐鮮，又或只想支持本土老店，都值得為「齒」而來  ！                   題外話/補充資料 因為喺朋友所送嘅小禮物，所以，環境、服務、衛生，參考值唔大。


小弟一向對食魚翅都喺可有可無，食又得，唔食又得，以前亦有睇過一啲為取魚翅而殘殺鯊魚嘅紀錄片，所以，一般嚟講就甚少主動食翅，不過，出席過由「護鯊行動」所籌辦，御苑皇宴贊助嘅「一翅都唔食」一周年慶祝午宴後，小弟從此就走上「無翅之徒」嘅路，承諾以後唔食魚翅。


先講講「一翅都唔食」喺個咩運動，依個運動喺由一班「護鯊行動」嘅新加坡義工晌2012年構思並發起嘅全球性鯊魚保育運動，目標喺令消費者了解拒絕食用魚翅喺一個可被社會接受嘅個人選擇。依個全民運動已先後晌新加坡、馬來西亞、台灣、香港、上海、北京、澳門及馬爾代夫等地方展開，其後仲會晌唔同亞洲國家及城市繼續進行。


至於香港，已有超過百多位本地知名人士踴躍表態支持！席間，當然唔喺食餐晏咁就算，大會透過文字、圖片、短片、數據嚟講講現時世界過度捕殺鯊魚嘅情況，想知多啲詳情可以瀏覽一下官網，小弟亦順手放埋有關單張，等大家簡單有個了解。


由於是日目的主要都喺了解及支持一下依個鯊魚保育運動，並非以品嚐佳餚為主。所以，雖然都會介紹一下午宴嘅菜式，但就不會著墨太多。晶瑩鮮蝦餃蝦餃做得皮薄晶瑩，滿滿鮮蝦混有筍粒，餃皮又唔太黏牙，有水準喎。蟹籽燒賣皇豬肉打得幾鬆化，似喺加入唔少蝦肉，配以蟹籽，鮮爽好食。


五福臨門大拼盤扮盤非常工整，分別有白切雞、鎮江肴肉、叉燒、腐皮卷及燒腩仔，幾樣嘢都做得應有嘅口感同味道，個人覺得叉燒及燒腩仔做得出色，前者半肥瘦，有脂香又唔過肥，後者外皮脆卜卜，腩肉鹹香。石板乾燒大蝦以石板窩一路熱住，份外香氣四溢，大蝦肉厚爽口，口感不俗，而墊底嘅大蔥亦吸收醬汁，同樣好食。


金盒藏珍好睇別緻嘅一道素菜，實為南瓜版嘅鼎湖上素，由經理破開個南瓜，內有竹笙、草菇、蘑菇、竹筍、髮菜等等，加埋伴碟嘅西蘭花及南瓜肉，清淡健康，多食無妨。雪嶺紅梅玉環甫以往多數食嘅玉環甫都喺以節瓜入饌，今回改用翠玉瓜幾有新鮮感，瑤柱改為豬肉丸，加上少少魚春，淋上蛋白茨，整體較傳統玉環瑤柱甫嚟得清爽。


而中間大量翡翠苗亦咪錯過，好爽脆！古法麒麟蒸斑塊以冬菇、金華火腿、斑塊梅花間竹清蒸，火喉拿捏好，斑塊嫩滑，又帶有菇香及火腿嘅鹹鮮。素包荷葉飯上枱時侍應已分好每人一小碗，所以未知整個荷葉飯嘅真身，同枱朋友都一致認為個炒飯麻麻，飯粒唔夠爽。


既然喺素炒飯，個人就唔太鍾意用啲素蝦之類，索性用晒素菜仲好。鴛鴦水晶飽甜品喺由奶黃同豆沙做餡嘅水晶飽，一黃一紫，其實都幾好睇。「水晶」外皮幾薄透，煙韌唔黐牙，餡料又唔太甜，不過，以豆沙好食啲，有份清甜味，但奶黃餡勝在夠滑。


雖然小弟嘅一篇食評未必起到咩作用，但凡事向前看，有第一步自然有第二步，積少成多，聚沙成塔，活動正希望能召集10萬名香港市民作出公開承諾「一翅都唔食」，希望有心嘅你，都行動啦！                   題外話/補充資料 由於喺應「護鯊行動」之邀出席是日嘅慶祝午宴，本身並無需要為餐廳撰寫食評，寫食評都只喺一份興趣及個人食後感而已，故認為唔使剔「試食活動」嘅必要，況且，相信讀者會自行加以判斷吧。


快樂無限朱古力之旅啱啱朝早先睇完飲食雜誌介紹依盒朱古力，隔咗日就收到依份厚禮，真喺喜出望外。唔好理佢好唔好食先，16粒迷你朱古力仔個造型絕對殺晒，俗啲講句，真喺氹死女或引死細路呀。果然貫徹番龍島不斷創新嘅作風，依份小禮盒，認真打破沉悶，令人快樂無限，正能量添加劑！


16粒朱古力都各自有唔同味道，附掛晌盒邊嘅介紹小卡，繽紛鮮明，有齊晒16款味道嘅資料，憑相看圖識字，小弟就無謂抄多次。朱古力粒粒造型精細，的骰別緻，一啖一粒，而講到味道，龍島出品始終都喺有一定質素，就算做到咁可愛，味道一樣唔失禮。


講到心水，青蘋果型嘅青蘋果味、哈哈笑嘅純黑脆米味、星星嘅檸檬味、笑騎騎嘅芒果味、粉紅煲呔嘅黑加內侖子味，幾款都喺味道較清新嘅。當然，其他味都一樣唔錯，你又會鍾意邊款？有人話甜品可以舒緩緊張，stressed倒轉就喺desserts，姑勿論事實喺點，收到咁可愛得意嘅朱古力，又點會再緊張呀！


而且，咁多好嘢，又點可以淨得自己一個人食，梗喺同朋友、家人一齊分享啦，咁先叫得公諸同好嘛！


報工聯會參加啲烹飪示範班就多喇，晌廠廈嘅樓上食材店參與都喺第一次啫，有幸嚟到專賣優質食材嘅Ocean Three 鰂魚涌新店，出席名為「Rougie新煮意」示範班，仲要由米芝蓮一星大廚親自示範，真喺機會難得  。


「Rougie」喺一個法國鵝鴨肝嘅品牌，為免被誤會晌度賣廣告，有興趣嘅朋友自行上網都好易查得到！而為咗推廣鵝鴨肝嘅食法，是夜就由米芝蓮一星大廚Cedric Touchard示範3道菜式，跟一啲亞洲食材擦出火花，唔再單單只喺煎鵝鴨肝咁簡單  。


因為都唔想此文被評為「食評」，所以，對於菜式嘅味道都唔太多著墨，只喺分享吓煮食嘅話題  。  菠菜香菇伴香煎鴨肝片材料包括鴨肝、菠菜、香菇、乾蔥、黑白芝麻，而調味料有鹽、黑椒、芝麻油、豉油、薑、芫茜粉……等等。


簡單嚟講，菠菜打汁，香菇加乾蔥炒香，鴨肝煎至金黃，晌星級型廚手上，三兩吓手勢就完成依道入口油香、脆嫩嘅鴨肝菜式  。  香煎鴨肝柚子沙律材料包括鴨肝、柚子肉，醬汁成份有羅望子、椰糖，調味用上蒜頭、芫茜、魚露、檸檬汁乾蔥、紅辣椒。


將鴨肝煎好，做好埋醬汁，柚子拆肉，撈埋便成，晌大廚手上一切都變得容易，不過，確實依道沙律都算易做，至於味道，帶有點點越南風情  。  香辣芒果伴鴨肝材料包括鴨肝、芒果，配料及調味有青檸、椰子肉、紅辣椒粉、黑醋。


芒果及鴨肝煎好上碟，加上配料及調味就大功告成，製作精簡嘅鴨肝前菜。清新酸香嘅黑醋及甜美嘅芒果肉，都令件鴨肝食起嚟無咁滯膩  。每道菜示範完，又當然有機會品嚐大師手勢，正唔正就唔晌度多講，始終依篇唔喺食評，只喺篇煮食分享。


讓有興趣整鵝鴨肝嘅朋友，可以考慮吓以上幾個配搭做法  。面對唔同嘅鴨肝菜式當然喺唔錯嘅享受，如能配上唔同嘅酒，對識飲嘅人就更加相得益彰啦，靚酒襯鴨肝，認真品味人生，只可惜小弟唔好酒，淺嚐就夠喇  ；不過，淨食既煎得香脆，又味道獨特嘅鴨肝，亦喺一份趣味人生  ！


寫完篇食友送贈嘅奇華餅家「零食」，就順手寫埋另一篇又喺食友相送嘅紹香園「零食」，清一清食友小心意嘅食評貨尾。今次收到嘅紹香園產品，喺一盒炭燒咖啡蛋卷，雖然佢哋首創咗鮑魚汁味、波菜味、紫菜肉鬆味蛋卷，但喺相信食友都知小弟都幾鍾意咖啡，所以，就揀咗盒炭燒咖啡味俾我，在此再次多謝老友餽贈  。


打開包裝，一層8塊，上下兩層，即喺一盒有成16件。由於唔喺獨立包裝，所以開封後最好盡快食用  。貴為30年老字號，又自稱為蛋卷專門店，究竟喺唔喺浪得虛名呢？炭燒咖啡蛋卷長方形細細件，一口一件容易食，質感超鬆脆  ，不過，咖啡香唔濃，比較淡薄  。


唔知鮑魚汁味、波菜味又會喺點呢！紹香園作為本土老店，都希望佢哋繼續努力，將唔同富特色嘅懷舊小食，不斷推廣開去  。                   題外話/補充資料 因為喺朋友嘅餽贈，所以，環境、服務、衛生、抵食及每人消費各欄，參考價值唔大。


真喺好多謝食友嘅關照，不時醒小弟各樣零食，曲奇及朱古力送贈已有「好友狂嚐曲」及「共朱同好」兩個系列嘅食評，不過，有啲小心意就真喺難以分類搞一個系列，就好似今次分別先後從兩位食友所收到同樣出自奇華餅家嘅產品，故此，就一篇過寫晒佢  。


韓國蜂蜜柚子卷    卷蛋望落應該喺用蛋白蛋糕做，所以，外觀比較白，亦無咁香蛋味，但就相對健康啲。而且，卷蛋心嘅忌廉特少，薄薄一層，真喺好啱追求健康嘅朋友，至於柚子味非常出眾，兼且有少少柚子肉粒，配上蜂蜜嘅清甜蜜香，個卷蛋真喺幾得  ！


老薑餅  每包有4粒老薑餅，外表啡啡黑黑，一打開個包裝，「聞」落已經好重薑味，食落薑味慢慢滲出，點到即止，唔太辣，能否驅寒，相信應該唔太得，不過，口感鬆脆，當小零食，醒醒神都應該唔錯  。  朱古力蛋卷  一包裡面有6條，咬落好酥脆，朱古力濃郁，有水準啊！


三幾啖，就KO晒成包朱古力蛋卷。  手製杏仁小紅莓鳥結糖   依款鳥結糖標明「手製」，且睇睇質素如何？前後試足3粒，味道偏甜，雖則杏仁香味突出，不過，整粒鳥結糖入口質感唔煙韌，有腍腍哋嘅感覺，個人覺得唔多OK。


手製南瓜籽脆糖    跟鳥結糖嘅質素啱啱相反，整粒都喺滿滿南瓜籽仁，食落酥脆得要命，又帶有麥芽糖香，但喺又唔甜喎，超正  ，甚得小弟歡心。蛋白卷蛋、南瓜籽脆糖都喺今次嘅心水推介，值得跟佢哋「後會有期」  ！


題外話/補充資料 因為喺朋友嘅餽贈，所以，環境、服務、衛生、抵食及每人消費各欄，參考價值唔大。


之前試咗agnès b. DÉLICES沾朱古力系列其中一款「Snow Ball朱古力」，味道及口感都麻麻，可謂喺一個意外，估唔到俗語有話「意外頻生」，真喺一不離二  。收到親友所送嘅Royce朱古力，記得以前試過佢嘅Natty Bar Chocolate，真喺好唔錯，所以，對此品牌有一定好感，之不過，今次所收嘅「Royce’ Pure Chocolate」，真喺略為失望  。


嚟自日本札幌嘅Royce’，其實只有短短30多年歷史，亮點喺以北海道純滑牛奶製作朱古力，質素無庸置疑，故此有一定口碑，咁點解會令小弟略為失望，就喺好揀唔揀，揀咗款Creamy Milk拼White囉  ，我同老婆對白朱古力一向都麻麻哋，小弟好啲，可以照食，不過，佢就一定唔會放入口，所以，失望在於所揀嘅味道唔太合心水。


順便都介紹吓Royce’ Pure Chocolate依個產品系列，晌官網都有介紹，此系列一其有5款，每款都包含兩隻味道，每隻味道都有20片，片片都以波浪造型，全部都喺獨立包裝  。而每一款都以新鮮北海道純滑牛奶配唔同濃度嘅可可製做，由37%-90%可可濃度。


手上依盒，喺可可濃度最低嘅款式，只有37%可可，可想而知，可可嘅味道唔會太出，偏向牛奶味，不過，柔滑度就絕對一流，而且奶味香濃，不愧北海道牛乳  。「Creamy Milk」牛奶朱古力，食落都還可以，因為始終只不過喺可可濃度低，朱古力味無咁濃郁，質感依然香滑，入口即溶  。


「White」白朱古力食起嚟有啲勉強，因為味道頗甜，白朱古力本身只喺由可可脂做成，無加入可可粉或可可漿，入口似食緊牛奶軟糖  ，所以有啲國家都唔承認佢喺朱古力。雖然白朱古力唔太啱我哋口味，但各花入各眼，總會有人識欣賞。


希望下次收到嘅喺「Venezuela Bitter & Ghana Sweet」味道，甘苦與輕甜，可可濃度69%及60%，應該喺最和諧嘅配搭  。                   題外話/補充資料 因為喺朋友嘅餽贈，所以，環境、服務、衛生、抵食及每人消費各欄，參考價值唔大。


曾經晌觀塘打過幾年工，都有留下少少搵食足跡，不過，都已經喺十多年前嘅事。離開咗之後，觀塘區就不斷變天，轉變非常之快，平日，已甚少踏足此區。今次能晌度留低一次搵食腳印，多得食友送贈，購自Crostini Bakery & Café嘅曲奇  。


上番官網睇睇，估唔到一連3間店舖都開晌觀塘區，算喺一般營銷策略上嘅異數，可能店主貪其方便易於巡鋪啩。寶藍色紙袋盛載嘅喺伯爵茶杏仁曲奇，紙袋設計精簡，而拎起嚟非常墜手，足有220g重  ，食用期近一個月。


內裡以透明透袋包裝，無咩封口拉條，加上成份未見有列明任何防腐劑，所以，開封後最好盡快食用。而每件曲奇大概一蚊銀大細，數一數，啱啱好有80塊  ，絕無吹水，睇唔出有成咁多喎。雖然無伯爵茶，但沖杯紅茶，食啲曲奇，晌工作中偷吓閒，確喺可以減減壓。


由於曲奇較為細塊，可以一口一件，曲奇入口好鬆脆，見佢好多伯爵茶葉碎，但茶味唔算好濃，感覺幽香，而內裡又混有杏仁粒，口感脆脆，牛油又唔太重，整體而言幾好食  ，真喺好易一件接一件，眨吓眼一個人都食咗半包喎  。


食友仲夾埋店方嘅蛋糕小單張，有個裝，亦有件裝，款款獨特，賣相又似模似樣，異常吸引。最可惜店舖都開晌觀塘，就算從官網所知，最新分店晌九龍灣德福插旗，仍然喺少去嘅東九，期望有朝一日會晌油尖旺或西九見到佢。


再次多謝食友心意，讓小弟嘅「好友狂嚐曲」得以延續  ！                   題外話/補充資料 因為喺朋友嘅餽贈，所以，環境、服務、衛生、抵食及每人消費各欄，參考價值唔大。


Pacific Coffee嘅咖啡飲得話多唔多，話少唔少，不過，佢嘅曲奇就第一次食。食友真有我心，餽贈一小盒Pacific Coffee嘅紅莓曲奇，又一次可以飲咖啡，嘆曲奇當下午茶  。個包裝好眼熟，之前有食友相贈嘅Rachel’s Cookie，亦有相同包裝，圓形小透明膠盒，以手拉鋁片密封，衛生又夠封存好  。


每罐內裡有12塊長方形曲奇，用上全麥粉，較粗而重麥味，牛油香似乎弱啲，所以咬落唔算鬆脆，紅莓乾落得唔多，令人感覺跟食一般曲奇差唔得幾多。雖然今回收到嘅曲奇質素普通啲，但一樣感受到食友嘅一番心意，還是一句衷心多謝  。


隔咗幾個月，又喺時候延續吓小弟嘅「好友狂嚐曲」曲奇食評系列，當然，先多謝食友們嘅寵愛，久唔久送上曲奇零食慰勞小弟，仲要次次都出自唔同品牌或餅店，讓小弟見識各家長短，多謝多謝  ！今次收到喺Joey's嘅出品。


淡黃色手抽紙袋內，喺一包150g嘅雜錦曲奇，透明包裝，最鍾意喺包裝袋嘅密封拉鍊，唔使一次過清晒佢，食用期限一個月左右。帶咗返公司，本來打算跟同事分享，但最後「縮骨」自己一個人分兩日下午茶食晒  ，因為，一包有成14款唔同口味，部份味道仲多於一粒，好想試晒全部，唯有獨食  ！


以下對逐款曲奇寫低食後感，唔好以為小弟咁叻，識晒啲曲奇名字，只喺食友細心，送上曲奇同時，更附上一張曲奇單張，印有26款曲奇嘅名字、外觀，以及成份，我就可以簡單啲按圖索驥。  Dark Brownie Cookie   唔止加咗朱古力粉，仲加埋朱古力，唔怪之得朱古力味咁濃郁，但又唔覺甜，有朕甘苦味，鬆脆好食。


Sunshine Lemon   肥膩嘅牛油又搭上檸檬，完全唔同晒，牛油曲奇中滲出鮮檸清香，最有心思喺混入檸檬條，煙韌而更有檸檬香味！  England Earl Grey伯爵茶應該屬於幾經典嘅茶味曲奇，茶味芳香淡雅，輕柔滲出，喺細膩品嚐嘅作品。


Strawberry Kiss跟Sunshine Lemon同屬一類型曲奇，不過，始終檸檬味較為突出，所以，相比之下，Strawberry Kiss會令人感覺普通咗。  Mocha Cashews   又有朱古力嘅香濃，又隱約有咖啡芳香，好味更在於香脆嘅腰果，有味道，有口感，正呀！


Double Happiness何來「雙囍」？因為加入咗夏威夷果仁同開心果仁，鬆脆可口，口感豐富。  Macadamia Nuts with Black Sugar   雖然只有夏威夷果仁，但改用黑糖嚟做曲奇，甜味沉實醇香。


Japanese Matcha Cookie一身翠綠色影晌成碟曲奇裡面最搶眼，簡單加上抹茶粉製作，抹茶味香，悠然回甘。  Oatmeal & Raisin   樣衰巖巉絕對喺佢嘅標記，但燕麥片配提子乾，煙韌咬口，輕甜鬆化，相信喺有營之選。


Walnut Butter  同Double Happiness差唔多，以牛油曲奇為本，夾雜脆口嘅合桃碎，而合桃唔會碎濕濕，可惜份量唔多。  Mixed Berries Snowall有別其他曲奇嘅鬆脆，依個雪球入口帶點柔韌，內裡大致混入藍莓及紅莓乾，煙煙韌韌。


Chocolate Chips Rocky依件「洛奇」無一身黝黑身形，因為曲奇只喺牛油黑糖味，內加朱古力碎粒，不過，碎粒好少，唔突出。  Olive Ring唔睇張單張都唔知，全部曲奇唯一一款非牛油曲奇，以橄欖油代替，仲要用蛋白加全麥粉，食落得確無咁香，不過，想食得健康喺有少少犧牲吓嘅。


Guihua Oolong方形嚟自英倫嘅伯爵茶味都唔錯，而球形嚟自中國嘅桂花烏龍又點睇？桂花及烏龍都唔算突出，味道嚟得較為清淡，一試無妨。從其他食評所見，Joey’s仲有其他產品，有機會要試吓佢啲蛋糕先得！


題外話/補充資料 因為喺朋友嘅餽贈，所以，環境、服務、衛生、抵食及每人消費各欄，參考價值唔大。


晌荃灣城市中心稻香嘆完茶，最尾一籠「飄香榴槤卷」，實在色香味俱泉，九泉之下個泉，仲諗住有個甜點作結，實在搏錯咗，認真失策  。所以，為咗彌補依個「空虛」，我哋過去荃灣廣場嘅Haagen Dazs，再戰雪糕  。


依間HD鋪位細細，鋪內大概15、16個位左加，仲偷咗商場少少門口位加多張枱。而兩大個凍櫃，一共提供20款雪糕口味，除熱門口味，亦有新出品。翻完一輪堂食餐牌，既然要填補個「空虛」，冚過榴槤卷個「惡夢」，一於要個經典甜點「快樂無限」，自選9球雪糕配多款鮮果，睇見都令人快樂  。


相片即喺相片，只供參考，就算喺堂食，都喺用個紙盒兜住  ，幾片生果堆埋一邊，而且，啲雪糕球都比較刮得細，有幾款味道仲特別細粒，感覺有啲將「盒」就貨  ！味道由左至右，上而下，逐一同大家分享。  仲夏野莓   從官網所知，「仲夏野莓」混雜紅桑子、士多啤梨、藍莓及黑莓而成，其實唔會好分得出有咩莓，但味道酸香清新，令人醒神。


抹茶  抹茶味，不用多介紹，茶味幾幽香純厚，入口細滑。  焦糖脆餅    小弟身為焦糖死粉，所以揀咗兩款焦糖味雪糕，「焦糖脆餅」喺其一，焦糖味雪糕加入一啲細細粒焦糖脆餅，「焦」香過人，脆餅又帶嚟脆口感。


推介依款味道，純為個人喜好！  朱古力焦糖碎餅  另一款焦糖味雪糕喺「朱古力焦糖碎餅」，比利時純朱古力雪糕本應十分香濃，配上焦糖碎餅，不過，感覺喺啲碎餅被超濃朱古力冚咗。  士多啤梨芝士餅芝士餅味嘅雪糕，內含核桃碎，前者香滑濃郁，後者香脆可口，不過，「士多啤梨」只喺以果醬形式加入，少得可憐，所以，基本上食唔到咩士多啤梨味。


曲奇雲呢嗱  雲呢嗱雪糕配朱古力碎曲奇，就算唔喺哈根大師品牌，都有其他品牌有出依款味。奶香嘅雲呢嗱味，濃郁嘅曲奇碎，雖喺常見嘅口味，但一樣好食。  芒果熱情果   芒果雪糕幾清甜，質感柔滑，混入嘅熱情果醬，芳香得嚟酸咪咪，幾時都覺得芒果夾熱情果喺夏日清爽之選。


香蕉朱古力蛋糕    香蕉搭朱古力，一向都甚有市場，香蕉味雪糕，加入朱古力班尼士蛋糕，雪糕香滑充滿「蕉」氣，班尼士蛋糕濃郁嘅朱古力味，軟腍口感，絕對得我歡心。  紅桑子雪菓   雪菓一向都口感寧捨冰涼柔滑，加埋紅桑子嘅酸香，真喺一啖醒神！


平時話香港啲商場冷凍開得大，不過，Haagen Dazs個位就一定唔喺，可能同近門口有關，又無裝風閘，所以，我哋嗰9球雪糕都溶得幾快，3個人要快手密密食  。


而席間名人甚多，不過，都喺我識佢，佢唔識我嗰種  。期間敬茶、敬酒、派片都成為指定動作，但小弟不好此道，乖乖晌位影相，搵手機略打食評  。是晚嘅宴會一共上10道菜，多款菜式都甚有睇頭，此外，枱上嘅餐具及擺設都甚有氣派  。


晌如此高級嘅宴會廳進餐，當然唔使大家「起筷」，規格跟晌酒店內嘅中菜廳擺酒無異，每道菜都由專人分好再送上，所以，侍應們都要密密做。  鴻運乳豬拼盤拼盤有乳豬件、海蜇、蒜泥青瓜、牛展、分蹄，乳豬香脆又唔肥，青瓜爽脆帶蒜香，牛展入味而微辣，其他嘅海蜇、分蹄就顯得普通啲，但本身口感、味道都唔差嘅。


碧綠金沙蝦丸   依道菜正，蝦丸唔單只彈牙，外層加咗鹹蛋黃，特別惹味；蜜糖豆既清甜，又爽脆，細心位喺去頭、去尾，又去邊，食起嚟完全無渣。  燕窩金雀羹    金雀羹其實喺將鷓鴣拆肉做成嘅肉羹，睇落成窩小粥咁，由於鷓鴣肉拆得好細碎，令人食起嚟好似食粥咁綿，而側旁嗰小碟燕窩，絕對喺「豪氣」、「派頭」嘅表現，整體而言，個金雀羹真喺好好食。


福袋蹄筋原隻鮑魚   初頭望到個鮑魚，何來蹄筋，原來晌鮑魚之下，福袋裡面。唔單鮑魚又腍又入味，蹄根亦都腍滑非常，連啲西蘭花都做得爽口，實在做得一絲不苟。  清蒸綠洲花尾龍躉魚肉挺滑，肉質細嫩，最可惜唔知條花尾龍躉嘅真身喺點，送到上枱嘅已經喺分好一碗碗。


香蔥茗茶燻雞    飲宴多數都喺食炸子雞居多，但今晚以燻雞品客，燻雞做得上乘，肉嫩已經叫人食得稱心，加上雞肉帶有點點茶葉香，清香不俗，正！  金貝蛋白炒飯‧上湯水餃生麵  兩份單尾同時送上，仲要每款一整碗，一定食得你飽。


炒飯做得出色，飯粒分明，配以金銀瑤柱絲，又多蛋白碎，清得嚟唔寡；至於個湯麵，麵條爽，湯頭清，少少魚鮮味，而水餃內嘅木耳、蝦肉同樣爽口好食。  生磨杏汁燉湘蓮海底椰   臨尾個糖水亦都無馬馬虎虎，杏味濃郁得嚟好清香，蓮子非常鬆化，甜度又啱啱好，超讚。


本應送上糖水嘅同時，就喺配精美小甜點，不過，由傍晚嘅接待酒會、主席致歡迎詞、嘉賓致詞、校友會匯報……等等，搞咗兩個幾鐘，比原先「開飯」嘅時間遲咗個幾鐘，我估大會怕賓客有啲餓，所以，就將個小甜點晌席前送上，喺笑口棗及豆沙煎埋仔嚟，抱歉相片欠奉，因為小弟以為只喺餐前小食。


題外話/補充資料 因為唔知一席要幾錢，所以，每人消費俾唔到參考，而細項評分「抵食」一欄隨意俾個中間位。


今年所食嘅第二底年糕，喺外父所送，富臨集團出品。原本外父送兩盒過嚟，一盒蘿蔔糕，一盒年糕，不過知舅仔對年糕麻麻，所以揀咗年糕，蘿蔔糕就留番俾佢食。不過，事後佢話要年糕好過，因為蘿蔔糕嘅臘肉、臘腸勁肥喎  ！


富臨啲年糕比較大個，又重秤，因為盒底無成份，無淨重……等相關資料，只喺一拎上手估佢大概有成兩斤左右重，而睇埋色澤都幾對辦，至於好唔好食，試過先知。試過晌親戚屋企食年糕，佢哋喜歡「齋煎」，煎完仲要一塊疊一塊，夾時黐到實，好難搞。


我就喜歡沾蛋漿煎，薄薄一層就夠嘞，唔使搞到啲年糕黐實晒就可以嘞  ；仲要慢火細烘，令到啲年糕軟得嚟仍然帶份煙韌感  。講到富臨年糕嘅質素，味道上稍稍偏甜，但有淡淡椰汁香味，香糯軟綿，有點韌勁。相信好多人晌過年期間都食咗唔少糕，小弟今年食到嘅大多數都喺比較傳統啲，但無論傳統定新派，但願人人讀書、工作都步步高陞，富臨各家  ！


北角區真喺好少出沒，幸得食友所贈嘅曲奇，有緣一試Clover「三葉草」嘅出品  。不過，店家嘅中文名字叫「幸福餅店」，因為晌西方，多認為生有4片葉子嘅三葉草代表著幸運、幸福，亦有傳說話有4片葉嘅三葉草只會晌伊甸園中先有嘅植物，所以，你會見到幸福餅店商標上嘅「三葉草」喺有4片葉呢！


我就唔多信幸運唔幸運嘅事，但喺，收到依份曲奇小禮物，就已經喺一件幸福嘅事啦  。食友所送嘅喺一整包有機伯爵茶曲奇，據佢講，老闆仲再加送咗兩小塊曲奇，另外以小透明袋包裝，仲加以粉籃絲帶蝴蝶結綁住，真喺有心思！


有機伯爵茶曲奇   究竟包曲奇有幾重，要幾錢，食友自不然唔會透露，人家相送，小弟就更加唔好意思問啦，不過，一包裡面絕對唔少嘢，足足有成17塊  ，因為喺伯爵茶味，小弟亦沖番杯奶茶襯一襯佢，兩隻味都夾喎，今餐下午茶真喺非常樂活。


再講番隻伯爵茶曲奇，其實茶味唔算得好重，但就有一份幽香，食落啲曲奇，啲茶味先慢慢滲出嚟  ，而口感十分之鬆脆，好易食極都唔停  。  黑白芝麻曲奇．罌粟籽紅莓乾曲奇   另外小透明袋嗰兩小塊，細圓嗰塊喺黑白芝麻曲奇，較易食出，因為芝麻香味挺突出，口感比較鬆化；而方形喺罌粟籽紅莓乾曲奇，依粒要慢慢咬先試到有罌粟籽，因為好微細，又咬起嚟咯咯聲。


其實，三葉草嘅花語喺懷念、約束。如果聯想到講食，晌腦海裡，總有好多出色味美嘅菜式令人懷念，不過，凡事都需要學習節制、約束，暴飲暴食亦都唔喺幾好，少食多滋味嘛  ！餐餐龍肉，都會悶啦。


因為太太教會又搞大聚餐，翻兜「五月花」，所以重臨舊地再次大擦一餐。「上篇」講到日式小食、汽水啤酒、刺身料理、台式料理、東瀛燒物等5個類別，跟住「下篇」就再繼續講埋其他。  日式揚物我哋點咗好多海老天婦羅，亦點咗一大籃蕃薯、南瓜天婦羅，以及軟殼蟹天婦羅，粉漿稍微有啲厚，不過，點幾多俾幾多，無縮水俾少啲，算喺咁啦！


蕃薯、南瓜天婦羅幾好食，夠粉香  。  粉 / 麵 / 飯類飽肚嘢盡可能都唔點，不過，有朋友想試鮑魚雞絲粥及滋味水蟹粥，覺得喺粉麵飯類中，依兩款似喺貴嘢。咁老實講，兩碗粥又真喺有鮑魚雞絲同蟹鉗，已經可以話喺好意外，無欺場啦。


粥底算夠綿，味道不俗，相信朋友滿意收貨  ！  港日式料理估唔到，我哋晌港日式料理堆中，亦點得唔少嘢，12款嘢揀咗6款，一半一半咁啦。清酒骨湯煮大蜆、咖喱炒青口、黑椒薯仔和牛粒、田園什菜炒野菌、魚籽醬炸青蠔、一口炸豆腐，以後兩者最深印象，尤其個魚籽醬炸青蠔，其實喺青口嚟，唔喺蠔，不過酥炸後加少少沙律醬同黑魚籽醬，鹹鹹鮮鮮效果唔錯，而一口炸豆腐上次都有試，外皮炸得甘脆入口熱呼呼，裡面保持滑嫩，所以確喺好食呢  ！


新菜推介除咗個汁燒墨魚鬚串唔覺有咩特別外，其他5款都點齊一試，包括香芒醬爆珠沙律、黑魚籽三文脆餅、關東銀蘿酥、日式胡麻牛舌、香茅串串雞腿。個爆珠沙律其實無咩特別，只喺用咗大大粒人造香芒醬爆珠，反而黑魚籽三文脆餅及日式胡麻牛舌帶嚟驚喜，前者三文魚刴蓉加入黑魚籽放晌加拿餅，鹹鮮脆，配拾幾好  ；而牛舌厚切粒粒食落煙煙韌，配胡麻汁，麻香好食，又用雞尾酒杯盛載，賣相別緻  。


壽司 / 手卷壽司、手卷喺另一類飽肚之物，所以，就算有成十多款選擇，我哋都只喺點其中兩款過吓口癮，三文魚壽司、鮑魚片壽司，不過不失，壽司飯亦唔會太鬆散，三文魚、鮑魚片都幾鮮甜。其實依家睇番，有幾款都仲可以不妨點嚟試試，如燒芝士牛肉反卷、芝士吉列蝦反卷。


火鍋料理記得上一次點過火鍋料理，即喺涮涮鍋，比較花時間搞，雖然有成30多款配料，不過都喺無謂費時失事，所以火鍋料理喺今晚唯一無試嘅類別！  精美潮流甜品甜品肯定比上次嚟多咗好多，一大張甜品紙共有14款甜品，真喺比一般日式放題勁多  。


以小弟咁多心又鍾意食甜品，無可能唔叫齊咁多樣嘢囉！唔講你可能唔信，以下張相叫齊晒咁多款甜品，其實都喺我嘅一人份  ，當然老婆都有黐啲嚟試，所以，同枱朋友都睇到眼傻，話我使唔使咁誇，哈哈！14款甜品分別有果仁慕絲蛋糕、意大利芝士蛋糕、藍莓乳酪蛋糕、富良野鮮奶蛋凍、北海道牛乳布甸、楊枝甘露、益力多紅豆糕、日式泡芙、杞子桂花糕、磁燒棉花糖、雪糕糯米糍、懷舊糖不甩、朱古力脆吐司、彩虹水果撈。


其實整體份量唔算多，因為樣樣都細細件！啲蛋糕類唔錯，尤其件藍莓乳酪蛋糕；鮮奶蛋凍同牛乳布甸中規中矩；益力多紅豆糕味道幾得意，而杞子桂花糕好多子同桂花；最唔得喺楊枝甘露、彩虹水果撈，前者水汪汪，好似飲緊淡味嘅芒果汁，後者只喺求其搵啲罐頭雜果撈埋一碗。


懷舊糖不甩真喺好耐無食過，而朱古力脆吐司喺烘熱嘅脆餅唧啲朱古力漿，似件過口癮嘅零食  。雖然今晚嚟食喺俾緊教會價，不過若以正價，近二百樣嘢任飲任食兩個鐘，而質素好好又未算，好差又唔喺，雖知一分錢一分貨，唔通你想蔗渣嘅價錢，想食燒鵝嘅味道咩  ！


至於侍應或經理態度方面，我又無乜遇到其他食家所講咁唔好，或者我哋以教會名義嚟食，在佢嚟講喺大客啦，因為幫襯最早嗰輪，又一次過百多個客嘅生意咁做，所以招呼都好啲啦  ！


繼早前去咗辛安東奶奶雞試韓國菜，相隔無耐，又有幸嚟到新開業嘅喜來稀肉試韓燒，跟豬牛肉嬉戲  ，晌這個寒冬一韓再韓。喜來稀肉位處金巴利道篤尾，地下鋪面只喺餐廳入口及用作等位之用，真正用餐區要上二樓先見，一條金巴利道已有10間韓國餐廳，再加埋對下一截短短嘅金巴利街又開咗近10間韓國食店，所以搵韓食，過嚟金巴利道、金巴利街，無出共右！


一踏入門口，就見到佢個大名及其發展史，真喺有眼不識泰山，原來依間過江龍晌2008年開業，1年間2009年已火速開設咗100間店，3年後仲突破到200間店，今時今日晌韓國本土已有230多間分店，2013年尾卒之落戶香港，咁我哋唔使老遠跑過韓國幫襯啦  ！


雖然鋪面細細，但上到2/F又好唔同晒，全層樓可容納近百人。石屎牆身、水泥地下，基本上可以睇為無裝修，但有種年輕、不拘小節嘅感覺  。圍爐圓枱，4人方枱，悉隨專便，較特別喺對正樓梯嘅磚牆「個室」，6人長枱，私隱度多點  ；但最深印象喺枱與枱之間甚闊落，晌依家香港鋪租飛升嘅年代，何止吋金呎土，但仍肯安排枱櫈寬敞多啲，實屬難得。


食烤肉，客人最擔心喺抽風問題，如果做得唔好，食完烤肉會搞到一身肉味，而店方晌每張枱上都架設獨立可伸縮抽風爐，加上對街一邊窗戶全開，所以，今晚唔覺煙霧彌漫，不過，到夏天先可能喺對個抽風系統嘅考驗。此外，所有座櫈都可以打開櫈面，將孭袋、背囊放晒入去，方便實用。


但喺，由於全部座位都無挨背，所以，可能有啲人會覺得無咁舒服。如想有得挨吓，磚牆個室會喺個合適選擇  。打開餐牌，分為豬肉類、牛肉類及一品菜，雖然頁尾印有酒類餐牌，但因為未有酒牌，所以無法供應，而且非酒精類飲品選擇少，故暫時容許客人自攜飲品  。


除中英韓文對照之外，兼且圖文並茂，最有趣喺豬肉類、牛肉類有埋個「解剖」公仔，等你知吓個部位晌邊度  。「喜來稀肉」第一次聽個店名覺得好古怪，其實個店名何解？最近，上去佢個網頁八吓，原來晌首爾瑞草區盤浦洞有個因法國人聚居嘅Seorae村而成為東西方文化交融嘅地方，而店方為對Seorae嘅思念及舊日情懷，開拓咗此品牌，取名韓文「서래」，中文「喜來」，而因為店方主打亮點喺護心肉，一般成年豬只有200-300克護心肉，算喺稀少  ，所以中文就意譯為「稀肉」，實質就直指護心肉的意思！


當以為先嚟一碗，跟住仲有，隔咗好耐都唔見，細問之下原喺真喺全枱既得一碗，又無添飲服務，好彩無一個人飲晒。「青靚白淨」嘅蘿蔔湯估唔到佢都帶點陣陣辛辣，蘿蔔切得薄透，飲落幾清甜，不過肉香欠奉。  大豆芽生菜   簡單嘅涼伴，口感清爽有點微辣，作為前菜食又得，作為烤肉之間嘅間場食都得，可有助清清味蕾  。


韓式泡菜   一睇就知喺常見嘅韓式泡菜，大白菜好爽脆，辣度強勁辛香，真喺醒腦醒神  ，雖然有得無限添加，但一碟試試已夠晒皮喇。  生洋蔥絲無限添加嘅大豆芽生菜同韓式泡菜兩者就明顯可以作為前菜，而生洋蔥絲唔怕辛辣可以就咁齋食，否則放晌鐵板燒一燒再夾埋啲肉一齊食，都喺好嘅配搭。


輕燒過嘅洋蔥絲特別香，配合烤肉，以生菜包裹寧捨唔同。因為相片上載有限，「下篇」先再入正題講烤肉。


自從識咗班好姊妹食友，多咗唔少心意小食，次次新款，仲要趟趟啱食，就好似今次所贈嘅金寶紅莓批，出自金鐘Great Food Hall嘅。其實個批細細個，的的骰骰，睇落外貌唔錯，烘得幾平均，色澤金黃。作為下午茶嘅輕食，無論配咖啡或茶，絕對合適。


打直切開，就見到內裡金寶粒居多，金寶粒烘得鬆脆金香，而批底之上有一層鮮紅莓果醬加果肉，酸酸甜甜，至於牛油皮批底腍咗啲，無計啦，又唔喺新鮮出爐，又擺咗成日，公司又無焗爐翻熱，只靠個微波爐翻叮整熱，效果喺咁上下！


總之，就好多謝食友嘅心意。


早前同幾個舊同事食飯，其實小弟曾幾何時都當過會計，不過脫離依個行業十多年，而依幾個當年所識嘅舊同事雖然大家一早各散東西，但閒時就約番一齊食飯兼講舊老細啲是非。今次飯局竟然收到其中一位舊同事所贈嘅蛋卷喎，佢話嚟之前有啲肚餓，就索性多買幾個送俾大家。


拿破崙蛋卷原本都無打算為兩件蛋卷寫食評，因為質感、味道都無乜咩特別，跟街坊餅店食到嘅都差唔多，卷心嘅忌廉極少，怕肥嘅人就啱晒。最引起小弟留意喺佢個名字「拿破崙蛋卷」，真喺睇與食都難跟拿破崙扯上關係，明顯就喺一件原味嘅蛋卷。


如果加多啲忌廉，又加埋合桃，或許都仲可以當佢喺啲舊式嘅拿破崙蛋糕。朱古力蛋卷無論拿破崙蛋卷，抑或朱古力蛋卷，做法都屬於舊式，製法平實，無乜花巧嘢，主要就只不過喺食層海綿蛋糕。因為喺友人所贈，唔知單價幾多，難以評價抵唔抵，其實單以蛋糕嘅鬆軟度計，著實不錯，加杯咖啡，當個下午茶，晌公司裡忙裡偷閒，都唔錯吖。


題外話，有時跟朋友提及「蛋卷」，佢哋第一個印象會想起又長又脆嗰啲雞蛋卷，所以為講清兩者，會用「卷蛋」或「瑞士卷」，不過好吊詭喺「瑞士卷」嚟自歐洲，不過絕對同瑞士無關，就好似瑞士雞翼咁！


午餐肉、炸枝竹午餐肉都點？唔好問點解，情意結。炸枝竹煮腍之後，沾滿醬汁，都好食架。  淮陽凍豆腐、鯪魚滑、豬肚片、貢丸  經一晚雪過成蜂巢形嘅凍豆腐，可以講喺「湯汁海綿」，索滿湯汁嘅凍豆腐柔韌惹味，值得推介  ；鯪魚滑亦有水準，如果加多啲蔥就更啱小弟口味；丸類都有幾多選擇，如蟹籽丸、豬肉丸、白魚蛋、皇庭貢丸、鱈魚飽丸、鮑魚蝦丸、花枝丸、松花丸、牛根丸，可惜胃納有限，真想試勻晒佢哋  。


炸魚皮   大家都將炸魚皮放入湯內灼一灼先食，哈哈，小弟都喺鍾意當佢喺脆卜卜小食。炸魚皮餸Jolly Sandy，都夾喎，最緊要唔油膩又無油膉味。  菜蔬菜蔬類、菇菌類夾埋有成十多款，雖然未必晚晚都款款有齊，但就不愁無選擇。


香甜粟米、芋頭片   本來都食得夠晒皮，但店方嘅自信捱介，就一於食飽啲頂埋佢。栗米果然超甜，不愧重本少少嘅超甜粟；芋頭片入口十分之粉糯，好重芋頭味，而且咬落唔鬆散，原來芋頭片輕炸過，認真有心思呀  。


公仔麵、紅薯粉、日本烏冬   臨尾唔好嘥啲湯準，淥啲粉麵又喺食火鍋嘅情懷。家下出面好多火鍋店都已經俾出前一丁，但晌度估佢唔到公仔麵竟然喺韓國貨嚟  ，質感不俗，食落有韌勁，唔會「腍糍糍」，值得一試；此外，紅薯粉亦都唔好錯過，煮透嘅紅薯粉滑溜煙韌，掛上湯汁，的確好味  ；除非你唔喜歡前兩者，否則烏冬都只喺無選擇中嘅選擇。


雀巢雪糕近門口有一大櫃雀巢雪糕任揀，但就唔喺任食，每人限取一杯，讓大家火鍋過後嘆杯雪糕涼快一下，所以，品牌、數量都唔喺重點，只喺店方小小心思  。是晚所見，味道有芝麻、雲呢嗱、紅豆、芒果，雀巢紅豆雪糕，久遺嘅味道  ！


最後想講少少服務，雖然咁旺場，但上配料甩漏未算大，有漏嘅阿姐都有求必應好快補上。此外，有時侍應都會主動加湯，唯一喺收拾碗碟慢咗啲，始終人客多兼流量快，都屬情有可原。要挑剔，抽風方面確需改善一下，人哋就話唔食羊肉一身羶，我哋就食完雞煲一身臊，唔止衫褲，小弟連個背囊都一陣嘢強烈食味  。


同班「死佬們」老友一年幾次飯局，都喺鍾意烚吓烚吓，仲要揀任食，因為佢哋大飲大食，散叫真喺控制唔到「成本」。好多時都喺就方便，去咗長沙灣新星，睇嚟依家又多個選擇嘞，因為至尊重慶雞煲定價親民，雞煲有其特色，火鍋料配套足，飲品又多選擇，值得幫襯  。


換領券又喺只限換領指定款式，可選陳皮紅豆沙或黑芝麻綠茶凍，既然有兩張換領券，當然兩款試勻就最理想  。  陳皮紅豆沙‧黑芝麻綠茶凍  陳皮紅豆沙煲得唔錯，啲紅豆夠腍又起沙，陳皮不妨下多啲嚟煲，因為依家食落感覺隱約一啲；至於個黑芝麻綠茶凍賣相不俗，芝麻味極之突出，但綠茶味欠奉，質感似中式糕點多過果凍，不過，仍然覺得佢好食。


臨退房前，早上仲想玩吓酒店嘅設施，所以費事出外周圍搵食，早餐就晌酒店16/F嘅品味坊搞掂  。品味坊喺酒店嘅自家餐廳，專門提供半自助早餐俾住客享用，當然，午市、晚市同樣有供應，主打喺歐陸菜式。雖然喺提供早餐俾住客嘅餐廳，但地方無想像中咁大，約50個座位，但環境好雅致，以園林為設計藍本，除二人枱及四人枱，相信最搶眼喺餐廳中間嘅半開放雀籠，感覺有趣  。


服務亦都很細心，一開始已問我哋需唔需要咖啡，因為咖啡喺即磨咖啡，落單先會另外沖調，食到尾聲，亦主動走過嚟需唔需要加添咖啡，服務質素好一向都喺酒店餐廳嘅賣點  ！餐廳中央，放有兩張自助任攞嘅食物枱，一邊喺沙律吧、麵包、餅乾及芝士、冷盤凍肉、乳酪；而另一邊則有自助穀麥、牛奶、果汁、生果、凍麥皮。


講真，單單食勻依兩枱嘢已夠你飽到去下晝。打個譬如，以麵包為例，德國黑麥包、農夫包、牛角包、丹麥酥、鬆餅、數款歐陸小圓包  ，都算陣容鼎盛，搽牛油又得，配芝士又可以，所提供嘅4款芝士，由淡到濃，總有款啱你口味，甚至乎DIY夾啲凍肉腸都會唔錯  ！


進餐期間除咗杯咖啡之外，仲斟咗杯金巴利汁，即喺紅莓汁，酸爽醒神。而另外如主菜般散叫嘅，分為西式及中式，每類都有多款選擇，不過，你又咪以為真喺好似一般半自助餐咁，「主菜」限叫一款，每款又限叫一次喎，其實此餐牌散叫菜式，喺可以多款組合，更可以重複再點  ，例如麥皮搭幾款點心，奄列配瑤柱白粥……。


老婆晌「主菜」上就要香菇雞粥配銀芽炒麵，前者幾多料，雞肉幾鮮，粥底算綿，不過唔多夠熱  ，食粥都喺滾燙少少好食啲；後者炒得夠乾身唔油  。小弟就先要份班戟，嘩！仲嚟兩塊俾我咁多，簡單淋上蜜糖已好好食；另外搭焗蕃茄、煙肉、腸仔，個焗芝士蕃茄幾好食，牛仔肉腸也不俗  ，喺最怕俾啲鹹到無譜嘅雞肉腸啫，但啲煙肉唔喺好得，肥就唔肥，但好乾，兼且似喺一早整定，既唔熱，又有啲乾硬  。


雖然早前晌暑假期間放咗個長假，但偶爾攞兩日出外攤抖吓、調劑吓，令個人晌緊張嘅工作中釋放一陣子，情緒會緩和好多。小弟份工有時好hea，反之老婆份工無論對人、對事都幾緊張，所以，今次過嚟澳門玩兩日，目的都喺幫佢舒展吓身心，故此無緊湊嘅行程，無必去嘅景點！


落腳酒店喺2006年落成，最近翻新過嘅星際。到咗星際酒店大堂辦理入住登記手續，因為所訂嘅客房有提供迎賓飲料，所以晌等候期間，被安排先過去大堂酒廊歇一歇。由此刻開始，已感受到酒店嘅熱情招待，無論酒店嘅員工，抑或大堂酒廊嘅侍應，都景顯得禮貌周周。


大堂酒廊晌酒店大堂一角，落地大玻璃對住仙德麗街及城市日大馬路嘅街景，雖然無乜景緻，但酒廊環境輕鬆，飲住嘢等吓人，都幾唔錯。仲見有個「歐陸閒情」tea set，形式喺我哋常叫嘅high tea，有精選三文治、鬆餅、葡式甜品、法式糕點、精緻蛋糕、曲奇餅及鮮果撻，配優質即磨咖啡或精選英國茗茶，都只喺MOP138，兼且供兩位用，真喺抵到震喎，當然要試埋食物嘅質素先可以下結論喺咪超值。


老婆揀蕃茄汁，酸香醒胃，小弟就要一杯菠蘿汁，雖然唔喺咩鮮榨，但都算喺唔差牌子嘅鮮菠蘿汁，因為菠蘿味好濃郁，唔會太甜太假。雖然只不過一杯迎賓果汁，但環境、服務已令依個小旅行有個好開始！


曾經試過Spade by Lassana嘅出品，亦從飲食雜誌睇過佢背後掌管咖啡主腦人嘅訪問，所以，今次獲邀參加佢搞嘅拉花班，心裡著實非常高興，地點就晌位處觀塘另一姊妹店「Express Bar by Lassana」，雖然位置有啲吊腳，但跟大師學嘢，再遠啲都無所謂啦！


以往都有玩過拉花班，而今次嘅拉花班感覺有啲唔同，知識與實戰兼備就梗架啦，但知識層面唔單放於拉花上，仲有有關咖啡豆嘅，咩叫精品咖啡，飲咖啡喺咪好重咖啡因，瑕疵豆喺乜東東，採集要用日曬法 / 水沖法去處理……等等趣味資訊，令小弟得益不淺，多謝晒咖啡師Tracy嘅指導。


未開始之前，Tracy先示範嚟個以巴布新幾內亞豆手調咖啡俾大家品嚐吓啲原味，未沖前原豆研磨成粉末後，咖啡味極香；以滴溜沖調法，無加壓，沖調後嘅齋啡入口微酸，自然。Tracy準備十足，未實踐，當然要理論行先，一列投影圖片加短片，資料好豐富。


由於店方喺買生豆返嚟自家烘焙，原來，烘焙完1個月後嘅豆喺最理想，此外，質素差嘅咖啡豆就需要烘焙耐啲，出嚟嘅色澤又會深啲。仲有，生豆可以分為好豆、瑕疵豆，後者通常用嚟做啲即溶咖啡，咖啡因亦會好高吓。Tracy順便又講講咖啡因嘅知識，高地所種嘅豆，咖啡因會低，苦啲，酸味重啲，所以佢話飲咖啡唔一定飲咗好多咖啡因，而咖啡有苦味除由於有咖啡因外，烘焙、沖煮都有少少影響。


跟住又介紹吓咩叫商業咖啡，相對嘅精品咖啡又喺點，簡單而言精品咖啡喺指啲咖啡樹生長晌特定嘅環境，風味出嚟較獨特。又講吓一粒生豆會喺點樣，點解啲咖啡有酸味，靚嘅豆帶果酸香，有朕甜味，瑕疵豆嗰啲酸就似醋酸；咖啡行業裡有個專業叫杯測師，咖啡豆通常喺半粒，一粒過嘅叫Pear berry原豆，一樖樹只佔10%喺原粒架咋，真喺唔講唔知！


拉花示範  「山區」鮮奶咖啡依杯Latte喺小弟自家調製，味道一定喺世界最好啦，哈哈，有啲唔知醜嘅感覺添！經過今次學習，原來品嚐一杯鮮奶咖啡都大有學問。先講外貌，如果咖啡杯身印有餐廳商標，拉花個方向應對正個商標，喺刻意拉出嘅方向，依啲細心位唔喺間間餐廳都咁上心。


此外，所拉嘅花靚唔靚及夠唔夠複雜，當然較為人注意，其實，入口夠唔夠柔滑、咖啡跟奶泡均唔均勻，先喺品嚐中嘅高層次。原來落奶手勢好，已可以把奶同咖啡溝勻，唔使再攪就可以飲出柔滑、均勻嘅口感！自此，小弟飲鮮奶咖啡都無再加糖兼搞勻，為嘅就喺領略下咖啡師嘅手勢！


中秋期間，試過agnès b. DÉLICES 嘅「朱古力月餅」，最後嘅評語喺有質素，有心思，絕對喺高水準嘅朱古力，所以，今次獲老死所贈agnès b. DÉLICES嘅夏威夷果仁巧克力餅乾，著實幾期待  。


以長形紙盒作為包裝，「一身」古銅色，一盒曲奇內有10塊，成盒淨重150g，塊塊有成個一般茶杯杯口咁大，不過外觀「黑掹掹」，唔多討好。而且唔喺獨立包裝，所以開封後最好盡快食晒。  夏威夷果仁巧克力餅乾  雖則中文用上餅乾一詞，但英文則以曲奇稱呼，口感喺如假包換嘅曲奇，咬落幾鬆脆，朱古力味超強勁，翻睇個成份，裡面排第二嘅喺黑朱古力，佔嘅比重唔少，有19%  ，怪唔得咁濃郁，此外，除曲奇本身喺朱古力味之外，內裡仲有啲朱古力粒，真喺足以冧死啲朱古力死硬粉絲  ；而第三重成份喺夏威夷果仁，佔16%，果仁碎佈滿曲奇內，啖啖都咯咯聱，口感脆搉搉；再睇埋其他成份，加咗唔少化學劑，所以少食多滋味，多吃唔會壞肚皮，不過就無乜益啫！


最後諗咗好耐，只喺俾個OK佢，都喺因為佢有太多化學成份嘞！


之前舅仔醒咗個奇華出品嘅「珠姐XO醬金華火腿月」，估唔到有個朋友又醒咗另一款重口味嘅月餅俾小弟，就喺美珍香嘅「肉乾月餅」  ，肉乾月餅？印象中應該第一次試喇。講起美珍香依個牌品，去過新加坡嘅人，都知道佢喺當地出名賣肉乾嘅專賣店，產品有肉乾、肉鬆、臘腸、魷魚絲……等等，逾70多年歷史嘅美珍香，慢慢不斷向海外市場發展，現在，亞洲各地都已經有佢足跡。


因為朋友只送我一個，而月餅獨立包裝，但包裝袋無列明成份等資料，只喺一切開，見到類似五仁月一類鹹月餅款式，外皮稍稍厚一啲，內裡有好多瓜子仁、杏仁、欖仁……等等，而最重要確實食到唔少牛肉乾，一粒粒分佈月餅之內，口感幾得意，哋就算喺不俗，不過，始終喺五仁月一類，唔喺小弟杯茶  。


舅仔知小弟乜都鍾意試，雖然過咗中秋，都晌女友嗰邊照拎嚟一個奇華出品嘅「珠姐XO醬金華火腿月」醒俾我，讓我有機會試到依款咁奇突，試完「嘩嘩聲」心諗咁都得嘅產品。其實，邊個喺「珠姐」呢？啊，從官網得知，原來喺奇華餅家創辦人黃業榮先生嘅長女黃碧珠，而且仲一早以佢為名，出咗隻「珠姐XO醬」，以瑤柱、金華火腿、優質蝦米、蝦米子等上乘食材嘅精心傑作，集鮮、香、濃多層次，富口感嘅味道。


真喺算小弟見識少，都唔知個XO醬咁大有來頭。XO醬咁有名氣，而佢啲月餅亦唔差，今年獻新猷將兩者嚟個交叉創作，推出依款創新獨特嘅「珠姐XO醬金華火腿月」。大大個月餅，印上「XO金腿」，睇番個成份，主要材料有XO醬、金華火腿、蝦米、瑤柱、黑瓜子、合桃、杏仁、欖仁、白芝麻、糖冬瓜，仲加有玫瑰露酒、辣椒粉……等等，實在架勢呀。


查實小弟對五仁月、金華火腿月依類鹹月餅印象普通，唔可以講佢唔好食，只喺唔太啱食嚟啫，不過點都會試試嘅。奇華依個XO醬金華火腿月，將佢一開四，清楚見到滿佈各種堅果，咬落甚有口感，真喺食到牙軟，但XO醬味就真喺挺突出，而且又食到一絲絲金華火腿，味道帶點辣，又帶點鹹，總結都喺嗰句，唔太啱口味囉！


今年真喺幾有食月餅運，首先被「開飯喇」搵咗先試唔同餅店或酒家所出嘅水果月餅，之後食友、同事、老婆同事又先後送贈咗啲月餅嚟，叨老細光仲有緣一試米芝蓮一星菜館嘅蘇式月餅，甚至「鬼佬」月餅亦有幸一嚐，依個中秋實在大飽口福！


當然，又點可以漏寫埋嚟自「開飯喇」嘅中秋獨家賀禮「望月」迷你酥皮奶黃月餅吖。先多謝開飯依份心意，包裝盒設計簡潔，盒面印著一句「嚐樂團圓」，中秋佳節實不可少，更鍾意喺盒邊嘅6個字「生活‧源是滋味」！有關「望月」、「葉潤發師傅」嘅資料，相信有好多人寫過，小弟都唔多再講，更無謂罰抄一次，盒內單張簡介已清楚有介紹，貼出嚟當個記錄，有興趣就睇睇！


從單張所見，今年望月出咗4款月餅，除酥皮奶黃之外，仲有焦糖果仁、黑松露果仁、松露黑毛豬火腿果仁。雖然松露矜貴，若然有得揀，焦糖果仁先喺小弟心水首選囉，焦糖粉絲喺唔理性架嘞。迷你酥皮奶黃月餅言歸正傳，月餅一盒兩個，獨立包裝，月餅表面烘得唔算好金黃，但分別以開飯飯碗及笑臉圖案為餅模，堪稱極具代表意義，而且，望落又幾精緻可愛。


單張上奶黃月嘅餅皮就真喺好薄，但眼前奶黃月餅嘅餅皮，其實在少少厚，不過口感依然鬆化。小弟已按照指引嘅最佳食用方法，就喺用微波爐翻叮5-10秒，唔知何解，切開嚟啲奶黃餡有啲鬆散，幸好甜香仍在，尤其椰奶及鹹蛋黃碎誘發嘅香甜，隨隨滲出，柔軟好食。


明年，開飯仲會送望月月餅嗎？要喺焦糖果仁就一流喇，嘿嘿嘿！


少少前文提要，就喺跟一班食家嚟到旺角新世紀嘅百樂，嚐清酒，品潮菜。「上篇」一下子分享咗足足8道冷盤涼菜，實在令人回味，「下篇」主要分享主菜及甜品，樣樣都各有特色，實在期待。  白烚凍花蟹    料靚固然重要，師傅烹煮嘅時間拿捏都同樣重要，依道白烚凍花蟹正好反映出上述兩點，最貼心喺師傅已將蟹拆件，方便客人食用。


蟹肉雪白，結實鮮甜，可以講喺每啖盡是鮮味。  荷蘭煙鱔    外表平平無奇，有啲似薄切嘅豬腩肉，但將鱔片放入口嗰刻，感覺絕對喺驚喜，因為煙燻味極之香濃突出，鱔片做得非常之薄，食到油香又唔會令人覺得好油膩，另外加咗少少黑椒碎，令整道菜更惹味，香口。


潮陽炸雙棗   炸雙棗，就喺炸蝦丸和炸蟹丸，炸蝦丸相信大家都食得多，而蟹餅、炸蟹鉗都食過，不過炸蟹丸印像中就應該第一次食。咪以為兩者製法一樣，蝦肉可以撻到佢起膠再喞成丸，我估無人聽過搵蟹肉撻成膠啩，而蟹丸則加入生粉搓成，再以腐皮包著炸才成丸  。


兩者都炸得唔油膩，非常香口、甘脆，兼且帶有濃濃鮮甜蝦和蟹肉味，正呀！  煎蠔仔烙   食完個香口嘅炸雙棗，香口嘢停不了，再嚟就喺煎蠔仔烙，又喺潮洲出名嘅菜式之一。蠔烙厚薄適中，邊位更特別脆口，最正喺蠔仔落得一啲無手軟，又肥美多汁，沾啲魚露，一流，值得推介  。


豆醬龍崗雞煲    又喺一道「雞不可貌相」嘅主菜，足晒秤嘅龍崗雞以豆醬醃好煲煮，因為煮得夠晒火喉，所以由食友幫忙拆件時，骨肉輕易分離。依道菜最好配碗白飯，因為湯汁濃稠啱啱好，又吸收晒雞香精華，撈飯真喺無等彈。


而雞肉煮等酥軟，入口估唔到嘅綿滑，鹹香味濃，好食  。  欖菜肉碎四季豆食咗多道特色菜，欖菜肉碎四季豆可能會覺得普通咗，但勝在一樣有質素，同樣又喺撈飯好朋友。四季豆切得長短一致，跟欖菜炒起嚟鹹香惹味。


芋泥蛋白最後登場自不然喺甜品時段，店方為我哋預備咗兩款甜品，首先喺芋泥蛋白，由於喺新嚐試，暫未列入餐牌。其實喺將燉鮮奶蛋白配芋頭露，個別嚟講，燉鮮奶蛋白做得滑溜，芋頭露亦都很綿滑，若以清淡少甜為大前題，都OK嘅，不過小弟就略嫌淡口，味道上未喺好能夠突出啲芋頭味！


炸金瓜餅雖名為金瓜餅，其實亦加入咗芋絲，將南瓜絲、芋絲混和粉糰做成大餅脆炸，由於南瓜同芋頭都喺小弟喜歡嘅食材，所以我都幾喜歡依個甜品，兩者都質感粉香。不過同樣情況，味道輕甜得緊要，實在似食鹹點多過甜品  。


對以上兩個甜品，小弟有個建議，若因為健康為由想做得少甜，芋泥蛋白可以好似食豆腐花咁，另外提供糖漿讓客人按喜好自行添加；而炸金瓜餅則可加另備一小碟糖膠供客人沾點之用  。試咗多道特色潮州美饌，水準亦相當高，今晚果真大快朵頤，間中能夠做此「試食大臣」  ，有何樂而不為！


「清朝大臣」？標題「清潮大頤」唔喺打錯字，「清酒」+「潮州菜」=「大快朵頤」  ，真喺未試過清酒配潮州菜，今晚一於大快朵頤，痛快淋漓享受口福之樂，事發地點就晌旺角新世紀嘅百樂。是晚飯局中，認識到數位新朋友，雖然小弟較內歛，唔多發聲，但絕對食得極之開心，除咗品嚐多款既特色，又味美嘅潮州真味之外，因為聽到大家不斷發放笑彈，笑聲不絕，實在愉快  ！


晌新世紀廣場，由地下搭扶手電梯一路上嚟5/F嘅百樂潮州酒樓，見廣場內好多鋪位翻新，而且仲已經開咗唔少有份量或具知名度嘅食店，相信遲下新世紀廣場又有一番新景象。講番百樂，可能喺快樂星期五，一踏入門口，已見座無虛席，誇張少少講可以話喺人聲鼎沸。


裝潢比較平實，一邊有落地屏風分隔嘅4-5人枱，另一邊入牆櫃擺咗好多花樽、古玩，多添幾分雅氣，大堂中央位置就喺多張8人、10人枱等等，另外仲有一啲廂房，整體而言屬雅緻不浮誇。最近，店家仲搞搞新意思，只要同枱有兩位客人上「面書」讚一讚百樂潮州酒家嘅專貢，就有一次幸運輪抽獎，獎品有指定小菜、糖果一份、工藝花茶、指定甜品、全單九折……等等  ，務求讓大家開心快樂！


「南部美人」喺岩手縣名物，雖然帶有青蘋果香味，但酒精度去到50%  ，小弟只喺淺淺淺嚐，唔好意思，未喺好真正能夠飲出咩味道，據介紹，配濃味或較肥膩嘅食物最突出佢嘅解滯膩功效；第二款「獺祭」無咁勁，酒精度16%，易入口好多，淡淡酒香，嗒落確喺有少少梨子香味，感覺特別，由於配海鮮最合襯，所以邊飲邊食凍花蟹；至於第三款「富久長」，最深得大家歡心，除了酒精度低之外，重重嘅柚子香最叫人飲得順喉，唔介紹唔知，依款酒加入大量高知縣產嘅柚子及廣島縣產嘅檸檬，仲未夠，再加入蜂蜜精製而成，酸甜有致，好似飲緊一杯雞尾酒，添飲唔該  。


滷水系列    未試過一次過食咁多款滷水嘢，款款一碟，絕對足夠我哋樣樣都試勻。滷水以鵝肉、豬腳筋及鵝肝做得最為入味，味道醇香沉實，鹹香適中，而鵝肉嫩滑味濃，蘸點白醋，鵝味更突出，豬腳筋又好有驚喜，軟腍到不得了，好似食緊花膠咁，鵝肝入口粉嫩甘腴，正正各有特色；此外，豬耳仔我都幾鍾意，冰涼爽口，咬落有嚼勁，滷水豆腐就真人不露相，以為平平無奇，原來入口十分軟滑，只可惜滷水味無滷鵝、滷豬腳筋嗰幾樣嘢咁入味。


涼伴魚皮   魚皮裁得大大件，又夠厚身，食得過癮，口感清涼、爽彈，滿口麻油香。原來工序都幾繁複，以鯇魚皮去鱗、厚切、白灼，再放入冰水冷藏，跟手用麻油、薑蔥、芫茜調味涼拌而成。  醃螄蚶   螄蚶喺潮州菜中頗為特色嘅美食，不過，由於衛生問題，好多鋪頭以安全起見，都甚少供應生醃螄蚶，所以今晚晌度食到，實屬難得呀！


螄蚶外殼擦得亮白，簡單以蒜頭、椒絲、生抽醃製，一搣開個殼，血紅飽滿嘅螄蚶肉立時呈現眼前，有人可能覺得核突，但咁道正正表明肉質新鮮，確實螄蚶肉啖啖鮮甜，又鹹鹹爽爽，一粒螄蚶肉，一粒蒜頭，幫幫殺菌，感覺更加安心啲。


金鐘雞   名字好特別嘅涼菜，一直未上枱，都唔知佢葫蘆賣咩葯。點知一送上枱，齊齊嘩聲四起，賣相絕對攞滿分，無論擺盤、裝飾，以至「金鐘雞」本身，都別具特色。原來又喺一番心機製作，淆高湯、切雞絲、混入芫茜、杞子，再雪凍做成 金鐘形啫喱狀，前前後後搞足4小時。


依道菜要趁凍食，攤番暖就少咗份冰涼感，晶螢嘅啫喱凍有著高湯嘅濃郁，雞絲很滑溜，配合埋清香嘅芫茜，不愧為一道已有逾40年歷史嘅功夫菜  。以上分享咗多款冷盤涼菜，單單前菜已咁精彩，主菜方面又如何？由於相片眾多，又想逐一跟大家分享，故此，只好「下篇」再續！


美心作為本地麵包、西餅龍頭，月餅依舊大餅又點會唔谷到盡吖，淨喺兩大明星chilam同陳慧琳做代言人，大賣廣告，地鐵、巴士、報紙、雜誌、電視……無處不在咁滯，已經引發好大宣傳效力，加上「美心」品牌，已經深入民心。


上網八過吓美心嘅冰皮，佢哋都推出咗好多款禮盒裝，如冰皮七星伴明月、甜品美宴……，一盒裡邊包含咗多款唔同口味。講到款多，散裝嘅「冰皮二人世界」，就真喺超多，一共有成33款，特色到不得了，楊枝甘露、芒果栗子、魔鬼脆脆、士多啤梨脆脆、心太軟、特濃朱古力石板街、朱古力榛子咖啡、夏威夷果仁朱古力、芝麻花生、藍莓芝士、曲奇妙趣、紅豆甘栗、榴槤王、夏威夷果仁班蘭、藍莓二重奏、粉红番石榴杏脯……等等，個個60g重，日日試一款都要成個月呀！


之前晌Openrice「開飯搶鮮試！水果月餅大比拼」嘅試食活動中，曾試過佢嘅「粉紅番石榴杏脯」冰皮，當其時覺得中規中矩，可能拎出嚟攤嘅時間耐咁，冰皮有啲黏，而餡料又確實太少，食到番石榴味而食唔出杏脯味。


宇治金時冰皮月餅今次所試嘅喺「宇治金時」，加入抹茶所做嘅冰皮，攤嘅時間啱啱好，黏糯度適中，入口軟綿帶點煙韌，而且朕朕綠茶香，又薄身冰涼，做人就唔好涼薄，但作為冰皮夠涼薄先好食。餅餡晌一片白豆蓉正中，藏身一大舊蕃薯泥，好有蕃薯香，只恨佢紅豆下得太手緊喇，得嗰幾粒！


尊貴奶黃月餅另一款試到嘅美心月餅喺奶黃月餅，老婆嘅同事醒俾佢嘅，所以只有一個咋，美心本身出依隻尊貴奶黃月餅只有一款禮盒裝，一盒8個，每個約45克，嬌小精緻。按指示以微波爐翻熱8秒，餅身已微暖，切開後有啲搞笑，奶黃餡跟餅皮喺完全分離，小弟都喺第一次見有咁嘅情況，雖然基本上唔影響食味，但外觀方面點都被扣少少分啦；講番件月餅，餅皮挺鬆化，做人嘅嘢有時要學識睇化，唔喺盞俾自己好多唔開心，作為餅皮亦都要識「體化」，不過喺指體質鬆化；而奶黃餡頗算唔上滑溜，但又真喺啖啖留香，少甜就更令人討好，尤其依個成日講健康嘅年代，不過查實奶黃餡又雞蛋、又鹹蛋黃、又椰奶……等等，都稱唔得上健康食物呢！


都喺嗰句，應吓節，少食無妨囉。晌度藉此多謝同事、老婆同事嘅慷慨，又讓小弟食到唔同品牌、唔同口味嘅月餅！


Quezon Pinoy專賣菲律賓食物，由駱克道搬咗過嚟石水渠街，可見小鋪捱租都唔易生存，不過佢都做咗好幾年，可見小店都有一定捧場客，而且售賣唔少特色糕點，貪得意一試無妨。這晚跟食友飯聚，喜獲靚女食友贈予一件「蛋批」，拎起非常墜手，咁夠份量，就一於當第二朝早餐，正呀！


不過，見其他食友所贈嘅喺「椰子批」，似乎仲正仲特別喎，但乜批都好，都喺老友一番心意，絕對無得比。其實，印象中，菲律賓菜都好似無乜接觸過，咁今次又難得可以試番一下。個蛋批以牛油撻皮嚟做個批底及批邊，算不上好重牛油味，但做得夠薄身，唔會一舊粉咁；而中間吉士蛋漿嘅滑溜度，跟我哋中式蛋撻嘅有得揮，不過蛋味唔算好強，而面層亦比蛋撻烘得較為焦黃，但奇怪又唔似葡撻嗰重焦香；甜度亦無想像中咁犀利，所以當甜品之餘，當早餐亦得，整體都總算唔錯，食完令人好飽肚添。


謝謝食友令我有此機會品嚐菲式蛋批！


sablesienne.com。La Sablésienne嘅產品，據官方網站介紹，焦點在於選材都用上最好、最優質嘅，冀望帶出最自然及最有風味，故此，所有產品都喺無化學成份、無防腐劑、無人造色素。此外，睇到盒面個「AB」認證，上網查一查，原來叫「有機農業」，主要嘅精神喺屏除基因改良嘅種子、農藥、化學肥料、基因改造作物、植物生長調節劑等非天然物質嘅使用。


有機農業方法晌國際上有監管組織，並在法律上於多個國家推行；而其內容好大程度喺基於國際有機農業運動組織，一個晌1972年成立，由世界各地有機農業組織合組而成嘅國際組織。所以，品質應有一定嘅保證！題外話講多咗，言歸正傳，講番盒曲奇。


盒內有兩小包曲奇，每小包內共有3塊朱古力味曲奇，每塊大概都有直徑5厘米右，所以都算幾大塊吓。質感雖然唔算好鬆脆，但朱古力味就非常濃郁突出，曲奇內仲有啲朱古力粒粒。既喺認證產品，又喺來自外國，所以每包零售價唔平，所以支持有機，當然要比平常付出多少少啦！


繼續「好友狂嚐曲」系列，好多麵包店都有做埋曲奇，Das Gute Bakery都唔例外，原來Das Gute晌香港都有唔少分店。其實Das Gute屬於A-1麵包集團，風格主要售賣天然健康嘅德國麵包為藍本，售賣含高纖產品為主。


晌食友間相聚嘅飯局上，食友送上嘅喺一小包Das Gute什錦曲奇，透明包裝襯墨綠色絲帶，小巧別緻。雖然睇落好似好細包，查實內裡都有成廿多塊，每塊形狀一樣，以花形餅模吸出嚟，嬌小的骰，一啖一粒，當小食又得，當下午茶都得。


朱古力曲奇、核桃曲奇、杏仁曲奇、紅莓乾曲奇整體味道唔錯，口感幾鬆脆，香就幾香，不過稍為油份重咗啲，所以雖然細細包，但兩公婆一次過都唔可以清晒成包，都好吖，分兩日嚟下午茶，嘆多一轉。個人就鍾意朱古力同核桃多啲，前者幾濃郁，又有啲果仁碎；後者就甚有咬口，麥香又重身啲。


至於杏仁同紅莓乾都唔喺差，只喺嫌佢兩者杏仁碎、紅莓乾都落得有啲手緊，感覺唔夠突出啫。一口曲奇，一啖紅茶，嚐嚐曲奇，想想你哋，又要藉此晌度多謝各位食友！


又喺「好友狂嚐曲」系列，今次收到嘅曲奇禮物喺來自以專賣芝士蛋糕嘅Cheesess，近日店方新推出手製曲奇，不單味道挺特別，用料亦以健康為主，無添加、無防腐、更無人造色素，所以保存期只有兩個星期，而且一口氣推出成7款，據講遲啲仲會加入其他口味，咁就要拭目以待喇。


今次收到嘅禮盒裝包裝得好精緻，簡單啡色嘅紙盒，以麻繩取替絲帶，帶點原始啲嘅味道，跟用上健康嘅素材幾夾。內裡每款曲奇都以獨立密封小袋包裝，絕對夠使衛生，而且，還有張小紙條釘在小袋邊，清楚註明曲奇嘅名字，很用心嘅包裝。


核桃提子曲奇核桃同提子都落得唔少，咬落要鬆脆有鬆脆，要煙韌有煙韌，加上曲奇本身做得唔錯，唔太甜又鬆化。燕麥紅莓提子曲奇好健康嘅一款曲奇，有紅莓乾，又有提子乾，加咗燕麥令曲奇本身個口感豐富咗同咬口咗，依個我幾鍾意。


鬆化牛油曲奇傳統嘅原味牛油曲奇，好有牛油香，而且鬆化得好緊要，食起嚟好似一朕風咁。伯爵茶曲奇餅身入口非常鬆脆，茶香亦隨隨滲出，感覺清香不俗。好茶味曲奇嘅朋友，值得一試。燕麥曲奇比上面塊燕麥紅莓提子曲奇更加重燕麥嘅成份，感覺更粗糙，實際就更高纖。


食落煙韌好有咬口，加上喺少甜版本，食得令人更安心！杏仁曲奇杏仁碎唔會樁到碎濕濕，所以大大粒嘅杏仁碎咬落卜卜脆，配以鬆軟嘅餅身，老婆特別鍾意。燕麥可可曲奇個可可曲奇本身賣相唔差，只可惜近來天氣有啲熱，曲奇面嘅朱古力漿有啲溶，令到個包裝「肉酸」咗啲。


凡燕麥系嘅曲奇小弟都鍾意架喇，依個都唔例外，仲要襯埋朱古力味，更啱我心水啦。如果加入埋朱古力粒入去，相信好味都不得了喇！因為喺經食友餽贈，唔知咁樣一盒零售價要幾多錢，只知友情無價，多謝盡在不言中。


通常一年有一個季節食得特別多曲奇，咩季節？咪就喺農曆新年之後個一、兩個月囉，所收嘅新年賀禮之中總離不開有一罐、兩罐曲奇，始終唔擺得耐，開咗又要快啲食晒佢。不過，最近又多食咗曲奇，因為收到唔同好友嘅餽贈，咁啱咁蹺，又喺曲奇，唔同店家嘅出品，真喺多謝晒各方好友嘅心意！


禮盒以簡潔型格嘅和風設計，美觀得體，每一塊曲奇都以獨立包裝，方便衛生。沖繩黑糖曲奇沖繩黑糖曲奇呈圓形，初時望落去仲以為喺朱古力味。曲奇做得幾鬆脆，黑糖味輕輕滲出，有種醇甜嘅感覺。竹炭椰子曲奇同樣呈圓形嘅竹炭椰子曲奇，竹炭味唔會好搶，反而內藏一片片嘅椰子肉較突出，而口感頗脆身。


抹茶曲奇長方形嘅抹茶曲奇，抹茶香算不俗，不過質感有啲鬆散。腰果曲奇正方形嘅腰果曲奇，以牛油曲奇為基礎，加入腰果碎粒，幾香幾有咬感。黑裸麥合桃曲奇同樣呈正方嘅黑裸麥合桃曲奇，好多合桃粒，寧捨好食，而曲奇加入裸麥粉，鬆脆得嚟有種粗糙感，煞是有趣！


題外話，近來行過又好似唔見佢有得買喎！


一到假日，香港唔同地區都有唔少農墟，晌港島東鰂魚涌太古坊糖廠街都有一個，名為「Island East Markets」，不過據了解就搞得唔喺好定時。如果有開檔嘅日子，農墟裡面有成40多個攤檔賣本地新鮮有機嘢  ，仲有其他手作飾物，加埋音樂表演，都幾嘉年華咁架，有興趣嘅朋友不妨晌瞼書留意佢哋嘅動向  。


早前五月份就搞咗個「為食起革命」嘅活動，席間有嘢食，有嘢賣，好姊妹見18Grams竟然有單售曲奇賣，醒咗一包俾小弟，實在好多謝，因為依包曲奇喺節目限定，走均幾間18Grams都唔會有，完全喺為個活動先搞吓嘅手作仔，想再買番都買唔到呀  。


一包曲奇裡邊包括咗4款口味，每款有5塊，所以一包共有20塊。簡單透明包裝，貼有18Grams標誌。沖杯咖啡，跟老婆嘆個下午茶先  。  牛油黑芝麻曲奇、綠茶杏仁曲奇、朱古力果仁曲奇、杏仁曲奇  雖然牛油味唔算好重，但幾款曲奇都做得頗鬆脆。


個人較鍾意牛油黑芝麻曲奇同朱古力果仁曲奇，前者藏有密密嘅黑芝麻粒，嗒到芝麻嘅香味；而後者除咗有果仁，仲有朱古力粒晌裡邊。塊塊可以一口一件，好易食唔停口  ！一包廿塊嘅曲奇，食得有幾狂？何解個標題叫「好友狂嚐曲」？


因為一連收到幾位好友嘅餽贈，無獨有偶，都喺曲奇，所以近來好友狂賞曲，小弟就狂嚐曲！總之就多謝各方好友，謝謝你哋嘅心意！


還未嚟過「季季紅」，但三月中就去咗一趟屬同一集團嘅「家常便飯」，出席Openrice大搞嘅試食活動，上次嘅試食會可能喺奧海城新店出台，仲未正式開業，兼且一下子要應付80多人嘅製作，好幾道餸菜都未如理想，創意新菜蝦禾米蛋卷，更喺希望越大就失望越大。


以「家常便飯」灣仔店嘅食評睇，應該好唔錯，仲記得細妹都晌藍地總店食過佢嘅蝦禾米乳香豬，仲大讚特讚，所以對季季紅本店仍有一定期望。期望終於變成期待，經食友引薦，卒之晌今晚嚟到季季紅灣仔店出席「生日季季豬宴」，一嚐其招牌蝦禾米乳香豬，以及多款巧手圍村風味菜式。


由入門口開始，經兩組扶手電梯，以至進入堂座大廳，都以鮮橙紅色為主調，周圍久不久就見到小豬嘅擺設，貫徹酒家以豬聞名嘅特色。大廳嘅裝修其實有少少傳統，尤其啲櫈，頗有懷舊味道，近窗一排卡位，其他就喺大大細細嘅圓枱，排列得比一般酒家鬆動。


不過，是晚飯局則安排晌獨立廂房，自成一角，零騷擾，而且地方頗大，足可擺上兩圍酒席。餐前小食外間常見都喺花生、鹹菜之類，季季紅嘅就喺豬頭肉，滷過嘅豬頭肉切成小片，鹹香柔韌，都好耐無食過喇！鎮店蝦禾米乳香豬第一道菜上場，當然喺鎮店名菜「蝦禾米乳香豬」。


據經理講，乳豬仔用上未足月嘅廣西長白公豬，貪佢肉瘦脂肪少，肉紋順溜幼細皮夠薄；而做法將混有蝦米、芋頭、火腿嘅米飯炒香，塞滿乳豬仔內腔，紮實後再燒香至金黃皮脆。依家仲搞吓「花臣嘢」，戴晒生日帽插埋蠟燭，化身為生日豬，總覺得生日豬個概念麻麻，但人多高興開餐前唱首生日歌又何妨吖！


要品嚐隻「乳香豬」，仲有好多功夫，由專人幫隻豬仔拆線剪肉，再鋪番得整整齊齊，砌番個豬仔樣先為止大功告成。乳豬皮果然夠脆，一咬咔嚓應聲碎開，皮下脂肪都真喺相對少，但外皮都仍帶少少油，而瘦肉部份調味幾好，無經常食到乳豬或燒肉過鹹嘅毛病，雖然喺未足月嘅乳豬仔，但肉味都唔差喎。


「蝦禾米」部份又如何？炒飯晌燒乳豬仔嘅過程吸收咗肉汁同油香，小弟都擔心會過油，但估唔到入口又幾爽身喎，仲有份鹹香，總算無點失望！溫馨提示，乳香豬連炒飯幾足份量，無得十鬆啲人都唔好隨便叫成隻！冰鎮原隻鮑魚伴萵苣鮑魚採用南非孔雀鮮鮑，因為唔喺乾鮑，所以鮑魚味唔會點濃，主要食其爽彈柔韌，原隻鮑魚灼熟再冰鎮，觀感如玉石，以刀叉切薄片蘸日本芥辣嚟食，夏天食依道菜就最好，好有透心涼嘅感覺。


而配菜萵苣又幾有新鮮感，萵苣喺乜？其實就喺油麥菜嘅心，食落清甜爽脆。整道菜以鮑魚、萵苣相間圓形排到，中間又擺放唔少蔬菜做嘅裝飾，賣相已可以執到唔少分。豬肺頂蝴蝶腩菜膽湯食完個乳香豬，有個冰鎮鮑魚涼一涼都仲未夠，嚟個湯水潤一潤就最好不過。


經理話依個喺店內嘅招牌湯水，以大量豬骨去熬製，完全無加味精，單單就咁加入豬肺、蝴蝶腩及大白菜同煲成老火湯，所以入口就喺豬肺同白菜味，感覺幾甜潤。另外，一整碟湯渣奉上，以証真材實料無欺場，可惜無得添飲。


潮式滷水拼盆季季紅唔喺賣咩名貴菜式嘅酒家，都喺想以大眾化價錢提供俱色香味嘅圍村佳餚，所以，依碟有齊豬耳、豬頭肉、豬肚、豬脷、豬腸嘅滷水「豬寶」，一樣可以上到大枱列為酒席菜式。基本上都滷得入味，而豬腸亦洗得乾淨，豬燥味有一點點，不過好此道嘅人唔會覺得喺咩問題，正如食得羊嘅人都唔羶。


但喺，個人而言，依道菜佐啤酒比當餸菜就咁食較合適啲。紅菜頭西芹雲耳鮮淮山食咗咁多肉，又內藏，嚟番個素菜平衡吓都要喇。今回個素菜幾特別，紅菜頭、鮮淮山都喺少食嘅嘢。血紅色嘅紅菜頭，味道未必人人鍾意，咬落「實實哋」，但就好有營養價值，含豐富礦物質，補血功能強，纖維極高幫助消化，仲可以抗氧化、防癌、抗衰老、抗自由基，你話幾厲害呢！


唔好以為小弟咁識嘢，都喺聽大家講嘅啫，所以我都密密食多幾件，哈哈。此外，西芹、雲耳、鮮淮山……等，入口爽脆，而且西芹起晒絲，唔會食到一口渣，雖則賣相唔討好，但健康至緊要。鬆子五柳大桂皇大桂皇用上野生桂花魚，眼前嘅大桂皇應該都有3、4斤重，桂花魚可塑性高，炒球、炆腩都得，但原條嘅最好就用嚟做松子魚，十字鎅花如松果，賣相悅目吖嘛。


睇相都見師傅手功上乘，出嚟嘅效果坑紋夠深，又無甩漏嘅情況，否則鎅得淺松果坑紋唔突出，鎅得深炸起後魚肉可能會散甩唔好睇；最貼心喺即場先淋上自家製嘅五柳醬，更覺鮮艷搶眼。食此菜要訣，就喺淋完醬汁要快手新鮮食，咁先食得到外層甘香鬆脆，內裡魚肉細嫩，味道酸甜有緻，感覺酸香醒胃。


喺喎，題外話講一講，何解菜名以「鬆子」為名？常見都喺「松子魚」，有時候考究吓先！砵酒焗爽蠔蠔隻喺自家晌元朗生曬，所以質素穩定有保證，原來採用半乾濕嘅蠔嚟做依道菜，優點喺食落似生蠔咁腍滑，但又較之為蠔味稍濃一點。


蘸粉漿脆炸再焗，入口蠔身又算不上好爽，但大大件蠔肉肥美好有咬口，蠔味亦不俗。玫瑰頭抽黃金雞做法跟做豉油雞差唔多，但黃金雞色澤比常見嘅豉油雞仲要深色，原來用咗玫瑰露、頭抽……等純醬油嚟做，無加水，故此味道比較醇香。


肉質方面，難得咁入味但又唔嚡，皮下脂肪又唔多，果然喺自家農場嘅走地雞呀，認真唔錯！楊枝甘露．杞子桂花糕最後嘅「美點雙輝」唔喺普普通通嘅紅豆沙、合桃酥之類，而喺楊枝甘露同杞子桂花糕，我依類甜品鬼見愁，咩甜點都啱，而今晚兩款飯後甜品就更啱小弟心水。


之不過，以小弟個人尺度，就唔多合格喇。楊枝甘露晌味道上絕對無問題，西米多，柚肉多，芒果肉亦都香甜，只喺打個芒果汁底唔知點解咁多「忌廉粒」浮浮吓，我嗰碗已經唔算嚴重，但就極之影響賣相。桂花糕做晒坑紋邊，都睇到有花少少心機，不過，實在太多桂花，雖則清香，但桂花嘅梗枝叫人食起嚟有啲巉口嘅感覺。


對整晚嘅菜式都好滿意，尤其個紅菜頭同大桂皇，喺兩款甜點失色啲。以三千零蚊一圍嘅定價，試到多款手本招牌嘢，算食得過喎！灣仔店開咗成年，發覺劣評都唔少，大部份集中晌開店初期，尤其喺茶市市段，食物質素有不少問題，而最多投訴喺個服務，晚市亦偶有劣評。


雖然季季紅賣嘅喺風味菜，點心唔喺佢哋手本，但作為一家酒家，難以靠一豬走天涯，既然衝出咗屯門，仲開咗好幾間分店，自然想做大佢，希望店方繼續努力，有問題嘅地方得以修正，點心、燒味、小菜……等等都精益求精，菜式保持著有今晚嘅水準，好讓食客都食過翻尋味。


晌度再次多謝店家款待！


一向好少晌街買杯裝雪糕食，買親多數晌超市買啲大盒裝，返屋企慢慢嘆。食完晏行去搭西鐵返屋企，路經PPG，同老婆貪口爽話買杯返去食。PPG晌於香港都應有十多年，主要供應意大利雪糕，印象較深莫過於佢出嘅雪糕蛋糕。


PPG本身所出嘅雪糕其實有好多款味道，據講有成過百款，不過如心廣場依間分店，蚊型鋪，主打賣雪糕蛋糕，另外就只得杯裝雪糕零售，仲要得嗰三數款。都唔緊要，最重要喺啱口味。意大利朱古力雪糕意大利雪糕嘅賣點喺低脂、低卡，以新鮮優質牛奶製造，脂肪含量只有6%-11%。


相對其他雪糕大牌子，PPG嘅知名度似乎落後好多，不過，佢嘅雪糕質感唔錯，幾幼滑，而朱古力味真喺極之濃郁豐厚，好彩無揀錯。芒果雪葩雪葩嘅賣點喺無脂肪、低卡，並且用上大量新鮮果肉嚟做，果味濃郁，相對起雪糕，自自然較健康。


最怕食到雪葩裡面有啲冰粒，而PPG依款芒果雪葩認一啲都輸蝕，芒果味好濃香，果然用超過50%鮮果肉，又柔滑，無冰粒惑，正。


跟三幾個食友相聚，同枱食飯，有講有笑，故然開心啦。仲要有禮物收嘅，就梗喺雙倍開心啦！收禮之事都無話有咩特別原因，只喺友人實在好客，喜將美食化為禮物小心意，與人分享。依份心意，當真無價。所收嘅禮物，就喺一整個嘅尤海姆年輪蛋糕，收到時都幾驚喜架，因為年輪蛋糕都比較特別。


之前從食友嘅食評及雜誌，都概略知其由來、創辦、發展等背景，有時一件成功嘅產品背後真喺隱藏著好多感人或辛酸故事。年輪蛋糕簡簡單單以正方紙盒載住，外面套上牛油紙，面面隱約窺見到蛋糕嘅「年輪」。不單包裝簡約，連品牌「嘜頭」嘅設計都非常精簡有心思，品牌名字「Juchheim」加上喻意年輪嘅幾條長短橫線，唔花巧，但感覺優雅、大方得體。


盒底貼有成份、營養標籤及其他資料，友人已叮囑食用限期好短，最好盡快食，果真今日星期六收到，星期一就喺限期喇。由於有一整個年輪蛋糕，俗語有講獨食難肥，有好嘢當然要共享共嚐嘅，所以擺多一日趁同多幾個家人食完晚飯當飯後甜品。


年輪蛋糕打開包裝時唔喺好香，但食落蛋味幾濃郁，入口軟綿，略帶點乾身，可能跟擺咗晌雪櫃一晚有關，其實佢盒底嘅標貼都有講只需放晌陰涼處就可以，不過近日天氣有點悶熱，怕就咁擺會變，入雪櫃穩陣啲。此外，牛油唔太重，甜度輕怡。


晌度藉機再次多謝食友MJ，正所謂施恩莫望報，但受恩慎莫忘，故此，其後都準備咗一份小小心意以作回禮，聊表心意！


燒味喺香港嘅傳統地道美食，小弟就無話因健康關係而少食，但確實近年就真喺食少咗，其實無話咩原因，因為香港美食實在太多。之不過，隔耐咗，對燒味又會有種癮起嘅感覺，所以，趁今晚屋企無飯開，一支公嚟咗位於尖沙咀「戲曲中心」內嘅「少爺燒鵝燉湯館」食個便飯。


諗住如一般燒味菜館，入到去，原來裝修都幾骨子喎，一室白襯湖水綠，收銀位裝修到好似中藥啲百子櫃咁，牆上又有很多彩繪及舊海報，甚富中國色彩，部份又有啲香港嘅情懷，相信因為位處「戲曲中心」內，都想襯番個文化氣息。


不過，是夜應該無表演，所以，客人都唔多，啱我，靜靜哋食番餐，反而間中有人嚟買外賣。 餐具、調味料就放晌枱旁，一雙筷子刻上好意頭嘅祝賀語，依家酒樓都懶得用，都好少會見到。 叫得燒鵝燉湯館，燒味同燉湯就唔可以錯過啦，先講主餐牌，燒味嘅選擇非常之多，燒鵝、乳豬、燒腩仔……就唔在講啦，仲有鵝油撈麵、口水雞……唔喺間燒味飯店都會有做，有碟頭飯，亦可以淨燒味。


最感意外嘅喺有時下好興嘅蔥油豬扒，又有茶記必有嘅常餐、特餐。 另外，亦有套餐供應，「少爺套餐」就分1、2、4人份量，越多人，菜式就越豐富；而「奶奶藥膳燉湯」可以選為套餐，就喺1人份量，雙拼燒味可以任揀就喺唯一好處。


最後要前者，計落性價比高嘛！ 菜膽雞腳豬肺湯 雖則話以形補形，但我就唔喺好信呢家嘢，小弟經常行山，自問腳力、心肺功能都幾唔錯，不過，就幾鍾意飲豬肺湯，一碗靚豬肺湯好花功夫架，尤其洗豬肺。呢碗湯就夠晒足料，飲落你就會覺得有種夠火喉嘅感覺，香濃卻不膩，味鮮而清潤，飲到中段，仲撈到啲瑤柱碎。


鵝汁油菜 食燒味飯，還是食粉麵，搭碟油菜就梗喺無咩特別，但淋上鵝汁，就唔同晒啦，多咗一份香味。 燒鵝拼燒腩仔配白飯 其實，本身都喜歡食燒味，但都知食太多就唔太好，偶一為之就絕無問題，而當中，難得一支公，所以，放縱少少燒鵝拼燒腩仔，估唔到份量都幾多，一個人食真喺幾飽吓。


啲燒鵝真喺做得有一手，入口外皮脆口，陣陣焦香，而肉質柔嫩充滿油香，沾上少少冰梅醬，微微嘅酸香更去走晒嘅油膩感；燒腩仔亦做得具水準，外皮堅喺卜卜脆，而肉質比預期瘦，無乜肥膏，口感卻非常鬆化，更醃得啱啱好，無過鹹嘅弊病。


本來打算食個便飯，結果食咗個豐富晚餐，無論燉湯，抑或燒味飯，都喺有質素嘅！尤其開始秋涼，飲碗燉湯就更啱啦，食完搭兩個站就返到美孚，15min唔使就返到屋企。


應該都好耐好耐無食過團餐喇，唔好話有無疫情，本身都鍾意自由行，極少跟團，就算呢一、兩年玩吓本地團，揀嘅都喺食自助餐或者兩人、四人一枱嘅西式餐套。今次跟咗個本地團遊吓港島呢邊啲特別地方，最後，就嚟到灣仔嘅「生記」食晏。


位處商廈嘅「生記」，佔兩層單位，一般茶客就會晌下層，我哋呢啲團體客，就安排晌上層，環境格局如啲舊式酒樓，無咩奢華裝修，樸樸實實，員工都喺上年紀嘅多，頗有老店嘅感覺。 雖然店家未摘星，不過，都喺多年嘅米芝蓮推介餐廳，所以，佢哋都專登放晒出嚟。


之但喺，我個人搵食就從來都甚少睇「星」，都喺隨意咁啦。 講番個團餐，因為都無標明咩團體名，相信凡喺上嚟食團餐都喺呢個「懷舊粵菜體驗套餐」，有湯、有小炒、有炒麵及甜品。 子薑溏心皮蛋 「生記」有好幾樣名物，差唔多嚟嘅客都會嗌，前菜嘅子薑皮蛋喺其一。


粉紅嘅子薑醃得酸爽唔嗆喉，而皮蛋嘅溏心做得細膩，開開胃！  金沙脆魚皮 邪惡嘅金沙脆魚皮又喺另一名物，睇佢炸得金黃，外層沾滿鹹蛋黃，口感沙沙，味道鹹香，膽固醇萬歲；而魚皮本身炸得香脆不膩，咬落咯咯聲，更唔會有咩油「益」味。


招牌黃老太靚湯 即喺咩？其實喺肉排煲老黃瓜，因為已由侍應分碗上，所以，嚟到已經喺清湯一碗，特別就無咩特別，但感覺就幾老火，濃而不濁。 菠蘿生炒骨 無論生炒骨，還是咕咕肉，都喺粵菜經典，碟頭飯嘅常客，平常不過。


但呢碟生炒骨做得確喺有質素，啲甜酸醬酸香細膩，又唔嗆喉，醒胃非常，而且，啲排骨肉質鬆化，外層仲仍有脆口感，掛滿汁得嚟食到尾唔會有多餘嘅醬汁剩低。 家傳手刴香煎蓮藕餅 雖然話蓮藕餅好住家，但依啲啲人都唔多晌屋企整，功夫少少多，嫌麻煩囉。


蓮藕餅煎得金黃均勻，先咬一口喺脆脆嘅口感，再落嚟喺鬆化嘅豬肉跟少少爽口嘅蓮藕微粒交錯，好似仲帶有微微芫荽香，真有一手。 豉油皇銀芽炒麵 個團餐本身都包白飯任裝，不過，單尾都加多碟炒麵。食到呢度，雖無話有咩驚喜，但都顯示出師傅功夫紮實，炒麵炒得均勻，帶少少爽身，唔會好油，當然，銀芽再多啲就更爽口。


懷舊白糖糕 香雪雪嘅白糖糕，都真喺好耐無乜點食過，相信依家都好少鋪頭仲有整，後生一輩可能更加唔知喺乜。入口糕身好鬆軟，帶微微黏糯感，少甜。 今次嘅團餐喺賣懷舊，其實，賣傳統粵菜嘅餐廳真喺賣少見少，執一間，就少一間，老實講，今餐就無驚喜，但同枱嘅人年紀都有番咁上下，所以，對啲懷舊菜式食起嚟多份感覺。


往年的「龍騰東來開年飯聚」，雖未有機會出席，但細閱過一眾食家的食評及開飯的專題報導後，知道是個吃喝玩樂的開心開年飯活動。今年卒之有機會感受一下那份氣氛，實在榮幸至極，名為「靈蛇添福新春飯聚」設宴於銅鑼灣怡東酒店的怡東軒，筵開四席宴請了共40位殿堂或資深食家，當中有不少開飯達人，星光熠熠或許有點兒誇張，但人才濟濟乃實至名歸吧。


整晚氣氛確是一流，餐廳為此次晚宴安排了的貴賓房，環境典雅富東方韻味；席前、席間的寒喧，不單跟相熟的舊雨彼此問好，亦與新知來個認人遊戲，滿場總是鬧哄哄的；此外，佳餚配美酒，不單滋味盡嚐，連視覺也有一番體驗，此情此刻，可真無價！


故此，小弟就破破例，以書信用語來完成此食評，僅此為念！不過，還是喜歡口語化的寫作，既親切又傳神，是對廣東話的支持。椒鹽豆腐粒、和味醬蹄 配 法國汽泡酒是為席前小吃，由於小弟晚到，跟兩道小吃只有擦身而過，不知道原來已是當晚得的第一道菜式，更惶論「拍照留念」，算是整晚的遺憾吧！


九孔鮑一深一淺，鴛鴦乃是大廚巧妙以兩種汁醬烹調的手法。深色的是以清酒、味醂來炆煮，味道相對濃一點，但很有豉油的甜香；而淺色的是以蠔汁處理，比想像中較淡，不過吃出鮑魚原味。兩者所煮出來的鮑魚也非常軟滑，再者，大廚已將鮑魚薄切，食用就更加方便了。


此外，裝飾所用的全是食用小花，大可安心食用，只時味道有點兒像吃草哩！此乃餐廳的新菜式，雖未知定價如何，但絕對值得一試，單看也已是件賞心樂事。品酒非小弟強項，那麼就別班門弄斧了。唯個人感覺，此款白酒飲來清爽，濃度不高，易入口。


但因得馬莎的贊助，全晚多款來自不同國家的餐酒隨意享用，貼心的開飯仝人更準備了一份品酒筆記給眾人，雖然對品酒不太懂，看看也是一個學習。冬蟲草花茶樹菇泉水燉響螺功夫湯果然是一道「功夫」菜，花的心思非眼前所見。


冬蟲草花、茶樹菇、響螺、原粒乾瑤柱、金華火腿花6、7小時燉製，並用上泉水以減低一般水中氯氣的影響，務求使燉湯達至更純更清；此外，長形小木盤配以紫砂茶壺盛湯，不單外觀多添幾分雅氣，重要的是加強了保溫的能力，使燉湯更耐放，相隔十多分鐘，湯溫仍高。


嚐過此湯，就知道「功夫」一詞非虛，湯色澤深而清，湯味鮮甜順喉，暖胃潤澤，可見用料不賴，燉煮火候十足。而湯料也不容錯過，冬蟲草花、茶樹菇有份爽口的感覺，響螺煙韌而有咬口，不會像吃擦紙膠般，原粒乾瑤柱、金華火腿仍帶有鹹香味，真是各自各精彩。


壺身一詞「侍香說浴」頗有禪味，不過佛學之事不合小弟，若改為「侍主說理」恐怕是主對我的提醒，更有意思。陳年米酒蛋白蒸蟹鉗 配 紐西蘭 Pinot Noir 玫瑰紅酒同樣是餐廳的新菜式，棄用花雕，改用5-10陳年的米酒，蒸出來的蛋白挺滑溜，且滲出微微酒香，含蓄得恰到好處；唯可惜蟹鉗吃來有點肉實，恐怕是因為同時要處理48份蒸蟹鉗，總有時間前後，小弟所吃到的可能就是稍微蒸煮過火的出品，不過，厚厚鮮甜的蟹肉拌了薑蓉、洋蔥粒，味道也是很不錯的。


一朵小棠菜伴花，令賣相立體並色調相對，跟蟹鉗與蛋白互相襯托。玫瑰紅酒，據食友形容，酒香有果味，跟蟹鉗的鮮甜味頗匹配。豉油皇煎大蝦 配 上西班牙Rioja紅酒這道豉油皇煎大蝦可以說是將「色香味」都給演繹出來了，先說「色」，大蝦碩大十分有份量，捲曲的外形跟蕉葉坐起來，如脫殼小蝸牛般，非常別緻的造型，還有就是蝦身煎得金黃平均，的確賣相細膩。


「香」就不用多形容了，因為一捧來，豉油皇的香氣已迅即充斥於四周，很香很香的。「味」又如何？豉油皇香味突出，而且煎得蝦肉非常入味，質感既鮮爽又彈牙，果真有種「神仙放屁」的感覺。 健康美食迷你和牛南瓜盅 配 法國Crozes Hermitage紅酒來自南韓的迷你小南瓜很可愛，側傍裝飾用的橙紅色麵粉小花，貫徹餐廳一向注重菜式擺設這等細節位。


南瓜盅內，滿滿盛載了南瓜粒、松子仁、沙葛粒、芹菜粒及澳洲和牛粒，少油少鹽，並配以生菜包着同吃，清爽有口感，的確是一道健康清新的菜式。喜歡吃南瓜的我，南瓜盅內的瓜肉也不放過呢，因為瓜肉甜美多汁，實在沒辦法不吃至近乎淨盡。


薑汁芥蘭跟着再來的是薑汁芥蘭，雖然碟上就只有芥蘭，不過，「雕花」的功夫還是做足，放面的「芥蘭花」剎是精緻。芥蘭只取其莖部，色澤碧翠，吃起來爽甜無渣，入口細嫩，突出何謂「平凡中的不平凡」這點子。薑汁味稍嫌太薄，當然每個人的口味也不同，但如果薑味更濃就更合小弟心意了！


清宮福建炒飯名字是改得挺有氣派的，材料也沒有怠慢，蝦仁、鴨肉、帶子粒、冬菇、甘筍粒、蔥粒……等等，頗豐富的一道炒飯。可是，不知原因何在，炒飯顯然有點濕，飯粒未臻至乾身，而且，略嫌淡口了一點，加點怡東軒自家製的XO醬，才有回層次的感覺。


台灣代表，香芒雪梅娘的外皮比糯米糍更黏糯，所以想分半作影相之用也很困難，但皮夠薄而柔軟，忌廉柔滑，香芒肉也非常甜美；香港代表，楊枝甘露也許很多人也吃了多遍，倒過來就變得平常了，但質素還是不俗的，柚子肉清甜不澀，芒果肉同樣甜美；中國代表，蓮蓉牡丹酥自是三者中造型最美的一個，酥皮鬆化且不油，蓮蓉則幼滑而清甜。


此甜品拼盤，雖未有帶來太大驚喜，但水準平均紮實。餐後大家仍談過不停，若不是要來一個大合照，恐怕還是喋喋不休，沒有停下來的意思，三個多小時的歡愉總算要竭一會。 蝦米笑面馬卡龍最後，開飯喇主事人臨別之時，叮囑大家緊記別忘了拿紀念品，原來是由城中馬卡龍製作達人蝦米所做的笑面馬卡龍，看此馬卡龍，就如看到「開飯喇」，再次引來場內另一次起哄。


外表很有趣的馬卡龍，是香蕉味杏仁餅配朱古力餡心，濕潤煙韌，味道突出，可惜賞味始終有限期，有點捨不得最終也要乖乖吃下肚呢！ 「巧手」不單是指著炮製佳餚美點的師傅而言，還有，當晚的歡欣喜樂，相信一眾食家定必用其「巧手」好好紀錄，把當晚之人、情、事一一娓娓道來！


再次多謝「開飯喇」的邀請、「怡東軒」的款待，祝願所有好食之人新年伊始，福壽安康。


卒之去到最後一餐團年飯，亦喺大除夕正日嘅年夜飯，就喺同一大班親戚一齊食，因為都幾大棚人，大人細路有成27個，所以包咗個房，筵開兩圍，不知幾開心高興。其實「多彩」依間街坊酒樓，我哋一班親友確喺有啲情意結，未改名前叫「多彩海鮮酒家」，兩年前新裝修兼改埋名叫「多彩皇宮」就未嚟過，以前中秋、冬至、團年經常晌度包房做節食飯，但喺自從大姑媽過咗世，好耐無再嚟多彩喇，小弟就無機會再跟佢嚟嘆早茶添。


個全包宴菜式跟一般酒席分別唔大，一共8道菜、兩個飯麵、壽包、糖水、果盤，講明全包，茶芥、卡拉OK、加一服務費自然亦都包埋，仲送啤酒汽水共12罐及紅酒一枝。由於有親友跟酒家相熟關係，價錢跟番平時五、六、日個價，無用節日價，算喺平少少。


白灼生海蝦份量足秤，相信絕對夠1斤半，啲海蝦又幾新鮮大隻，無霉無爛，挺鮮甜，蘸點豉油已經好唔錯。鴻運燒味拼盤唔知點解張菜單咁刻意寫住22兩重呢？又未到斤半24兩喎！總之個燒味拼盤有燻蹄、豉油雞、叉燒、燒鴨同中間爽爽哋嘅筍菜，燒味質素夠平均。


碧綠花枝蚌片又喺好搞笑咁寫住菜14兩、肉10兩，夾埋1斤半。花枝柔韌鮮甜，而桂花蚌爽脆咬口，配搭碧綠嘅蜜糖豆，感覺幾清清爽爽、簡簡單單！沙汁海皇卷唔算好「海皇」，食極餡料主要都只喺有啲蝦粒，溝埋啲雜果。


炸得色澤均勻，幾甘香，外皮有啲厚，但唔太油都已經收貨。「沙汁」查實只喺普通嘅沙律醬啫，無再作任何嘅處理或調校。紅燒花膠雞絲翅一大窩紅燒翅，分到都有成14碗。當然花膠同雞絲多過啲翅，雖則喺咁，花膠、雞絲確實幾多，碗碗都有近一半喺料，而魚翅就奀啲，撈極都得嗰三五七條仔。


不過，純以一窩湯羹計，味道都唔錯。蠔皇鮑菇扒翡翠菜名已講明喺「鮑菇」，所以唔好有期望，不過好老實，啲鮑菇口感又幾似食鮑魚，煙煙韌韌咁，仲有少少啜口添，哈哈。加埋以蠔汁扣，外觀都呃得吓人啦，再者個蠔汁做得幾濃。


生菜就略嫌灼得稍熟，腍身咗，無晒爽脆感。清蒸大海石斑條大石斑果真幾大條，估計兩斤有多，伴以薑絲、蔥絲清蒸，小弟就覺得喺食魚鮮嘅最好烹煮方法，既食到魚嘅嫩滑，又試出魚嘅鮮味。今晚條魚都唔錯，蒸得啱啱好骨肉分離，魚肉都挺鮮滑，又帶微微薑蔥香，好食。


多彩脆皮燒雞隻雞似乎都幾大隻，因為斬開嘅燒雞鋪滿一大碟，外皮燒得幾香脆，肉質頗為嫩滑，果真都做到色香味全喎！臘味糯米飯．鮮菇炆伊麵輪到「四大發明 – 粥粉麵飯」環節，飯有臘味糯米飯，認真麻麻，啲糯米飯煮得較爛，所以味道點好，又或臘味點多，都無補於事；而麵有鮮菇炆伊麵，個伊麵比個糯米飯好好多，亦唔算好油，但好似食緊淨炆伊麵，鮮菇欠奉。


蟠桃12個蟠桃逼滿一大籠，雖然部分有啲裂，不過送嚟時熱辣辣，感覺好「新鮮」。估唔到幾有水準喎，包身好軟熟，蓮蓉餡清甜柔軟，最啱喺少甜，感覺健康啲嘛。滋潤甜品糖水比較傳統，只喺陳皮紅豆沙，但至緊要好食就無所謂啦。


紅豆沙色澤較黑，但好有紅豆清香，而且煲到起沙又夠綿，幽幽陳皮果香，算唔錯啦！鮮果拼盤果盤有西瓜同甜橙，陣容就比較粗疏啲，志在有啲飯後果提供俾大家啫。今餐團年飯，故然大家一大棚親戚圍埋聚一聚高興吓，大於喺咪食到好嘢，所以食都喺其次；不過若論質素，今餐算唔錯，份量方面無欺場。


故此下次再搞，可考慮再嚟過。


行程最後一站喺到議事亭前地，因為澳門搞咗個荷花節「荷花樂滿城」，晌澳門唔同地方擺設咗以蓮花為題嘅花展，噚日晌龍環葡韻影咗一輪，今日再嚟議事亭前地影多轉。行咗半日，相又影完，經過義順就幫襯吓食個下午茶，因為老婆食完晏晝嗰餐都仲飽緊，所以我哋3個人叫兩個糖水一齊食，志在滿足吓貪食嘅慾念。


凍雙皮奶 MOP22面頭泛起一層薄薄皺皺嘅燉奶奶皮，不過食到底下，就唔喺好覺有第二朕奶皮，因為做到底面有兩層奶皮，表示先後燉過兩次，燉奶自不然較為濃郁重奶香。不過，依回嘅雙皮奶奶味不俗，唔過甜，又滑溜，仍然喺有水準之作！


凍紅豆燉蛋 MOP20冰花燉蛋又喺義順另一名物，試完奶香重嘅雙皮奶，輪到依個以蛋味濃為賣點嘅燉蛋。蛋味未叫得強勁，但食落一朕清甜，放入口「嗗咯」應聲滑入喉嚨；而紅豆落得一啲無手軟，一大「pat」堆滿碗面，味道清香又軟腍，老婆最鍾意食紅豆，佢就對個紅豆燉蛋讚不絕口。


食埋個甜品下午茶，有個完滿作結，又喺時候搵穿梭巴士返酒店，收拾行裝搭放船返香港。


住路氹城搵食真喺好方便，今次仲要喺住銀河添，一出酒店渡假村門口，過條馬路對面就已經喺氹仔舊城區。葡國美食天地位處生央街，走入舊城區左穿右插，就算無地圖兜吓兜吓都搵到。晏晝攞房安頓好，就先參觀下銀河，尤其佢個天浪淘園，好大好正，跟住閒遊一下龍環葡韻，早少少去葡國美食天地開餐，因為今日喺星期日，雖然都已經訂咗位，但都怕有咩萬一。


之前幾次嚟澳門玩都喺得我倆公婆，我哋梗會食番一餐葡國菜，可惜兩個人試唔到幾多。今次唔同喇，搵埋個表姪女跟埋一齊，雖然佢哋兩個都喺唔大食，但3個人點都可以叫多少少嘢嘅。餐廳唔喺好大，青白細格地磚，紅白格仔枱布，古雅吊扇，一兩枱十多人嘅家庭客，一室洋溢歡笑聲，甚有在家食飯嘅感覺。


店家所賣都喺地道出品嘅葡國菜，之前試過近議事亭前地嘅Restaurante ESCADA、黑沙海灘嘅法蘭度餐廳，兩店都帶嚟美味經歷，今回晌度又會點呢？Sangria MOP68葡國美食天地嘅Sangria只有將幾片橙片放入紅酒內，加冰便成，紅酒內帶少許幽幽橙香。


不過，比起ESCADA嘅Sangria，無冰而加有連皮帶肉嘅蘋果香橙，我較鍾意後者多啲，因為味道多帶一份清甜。巨型硬豬麵包籃雖然獨沽一味，只得硬豬，但就相當巨型，仲要3個咁多。枱上早已放有橄欖油，不過小弟還是鍾意塗牛油多啲。


麵包送嚟時喺暖和和，外層確實相當鬆脆，咬落「咯咯聲」，而包心綿密，質感鬆軟，連外皮一齊食時又多份煙韌。馬介休球 MOP38葡菜名物之一，而小弟今次先喺第一次食。一客3粒啱啱好一人一粒，個子唔喺好大，大概一隻普通雞蛋嘅大細。


炸得外型幾金黃，一切開熱氣騰騰，麵包糠外皮甘香脆口唔油膩，而中間嘅薯蓉搓成半爛，食落更有口感，點點馬介休同芫茜碎，令味道帶點鹹香。如果鍾意食辣就更好，因為蘸點枱上自家制嘅辣油，惹味中多份刺激。葡萄牙香腸 MOP50事前唔喺好認識葡萄牙嘅香腸，更加未食過，好奇之下叫咗一客嚟試試。


一見「香腸」二字，已經對號入座，定性為類似德國香腸、雞肉腸之物，嚟到發現可以話喺一場小誤會。「香腸」食落近似我哋嘅臘腸，口感較實淨有嚼勁，但肥肉甚少，有朕煙燻味，不過，齋食真喺有啲過鹹，所以小弟就用硬豬嚟夾一夾。


伴菜仲有啲青橄欖、黑橄欖同酸醃菜，但整體都唔喺太啱自己口味！燒鱲魚 MOP110份燒鱲魚賣相好簡單原味，就咁伴一片檸檬、兩舊烚薯就喺喇，不過條鱲魚燒得好香，外皮略帶焦脆，魚肉燒得啱啱好，既鮮甜又有彈性，唧啲檸汁味道就更鮮活，百鬆啲蚊真喺食得過。


西班牙海鮮飯 MOP135兩款唔同嘅海鮮飯，我哋揀要西班牙式嗰款，以原鑊煮好即時奉上，份量方面真喺唔好睇少，一客夠3-5人食。材料無偷雞，有大蝦、蝦仁、魷魚、青口、蜆，款款海鮮都用料不頗，大蝦味鮮爽彈、魷魚軟腍好食、蜆肉飽滿無沙……；飯粒煮得少少濕潤，唔會乾爭爭，帶點海鮮味，大家都讚個海鮮飯好得，值得推介。


因為無話比第二輪需要交枱，所以嘆得輕輕鬆鬆，食吓飲吓，飲吓又傾吓，好愉快嘅一餐！嘆夠返酒店，焗吓桑拿、蒸汽室，爽晒啦。


有日路過呢一間小店，不單從店名，抑或從櫥窗，都見到一餅餅、大大嚿嘅芝士，當然，品種喺嚟自荷蘭啦。雖然小弟都好鍾意食芝士，但就未至於食得咁專，都喺貪方便夾吓三文治，搞吓芝士撈丁……之類，所以，都喺晌超市買啲片裝嘅擺晌雪櫃睇門口而已。


既然經過，入去打個轉都無妨。店名叫「The Dutch Cheese and More」，「and More」就表示除荷蘭芝士以外，仲有啲其他荷蘭產品，「Stroopwafels」就是其中之一。小弟本身對荷蘭菜已經唔多認識，其實「Stroopwafels」喺咩嚟呢？


都喺店員講講，又網上查查，我估香港可能未有正式中文譯名，不過，網上有見過譯為荷蘭煎餅、荷蘭窩夫餅、荷蘭楓糖餅、糖漿鬆餅……等等。可以當喺「嘉頓威化」嘅超超超薄版，兩片威化夾上糖漿，既喺荷蘭國民嘅茶點，亦喺荷蘭嘅經典小食。


當然，跟「嘉頓威化」確喺好唔同嘅，攞上手，一片都已經好墜手，中間睇都睇得見夾滿糖漿，入口都算偏甜，加上喺焦糖味，所以，幾口小弟口味，口感就唔喺預期中脆口，而喺軟軟腍腍，卻唔黏牙，算幾好食。襯杯咖啡，作為下午茶幾一流。


之後，再睇多少少網上資料，原來最起初喺新鮮即做，將窩夫餅烤到金黃焦香之後，再注入糖漿、肉桂，再加壓做成，入口香脆。不過，依家變為機製，做成隨處、隨時可買，少咗即製嘅風味。


公司最近嘅caffè HABITU要去到金鐘夏愨道和記大廈嗰頭，不過年中，佢都晌中環插旗，選址中環和安里德和大廈，如果唔太熟中環嘅人可能覺得隱蔽，條街名都未聽過，但喺一講中環豚王嗰條街呢，即刻咪「啊！


」囉。其實呢條街都幾多嘢食架，美式、粵式、越南菜、印度菜、墨西哥、意大利、歐陸菜……等等，街仔短短，已有10多間食肆喇。HABITU依個品牌，除咗caffe HABITU、仲有caffe Habitu the Table同HABITU Ristorante。